
Z 
STROLIC FURLAN 


pal 


1972 


1971 


Societát Filologjche Furlane 
Udin 





Chest Strolic lu à dit dongje Meni 
cul aját dai amis di simpri, fár di 
Pup, cb'al veve lis sós robis e nol 
è stat in grat di fâ ce ch'al à fat 
tant pulit in tai agn indatir. 

Së us 


372 


(de nassude di Crist) 


Il 1972 al rispuint 


FIESTIS VARIABILIS: 


al 6685 dal Circul Julian; 

al 2725 de fondazion di Rome; 
al 5733 dai Abrèos; 

al 1392 dai Maometans; 

al 2153 de fondazion di Aquilèe. 


II Non di Jesú (2 di zenár); 
Setuagjesime (30 di zenár); 

Prin di Quaresime (17 di fevràr): 
Pasche Majór (2 d'avril); 

La Sense (11 di maj); 

Pasche di Rosis (21 di maj); 
Santissime Trinitát (28 di maj); 
Corpus Domini (1 di jugn); 
Prime d'Avent (3 di dicembar); 
Sacre Famèe (31 di dicembar). 


FIESTIS DI PRECET: dutis lis domèniis; il prin dal an; 
Pasche Tafanie (6 di zenár); San Josef (19 di marz); 
la Sense (11 di maj); Corpus Domini (1 di jugn); Sanz 
Pieri e Pauli (29 di jugn); Madone d'Avost (15 d'a- 

vost); Í Sanz (1 di novembar); Madone di Dicembar 
(8 di dicembar); Nadál (25 di dicembar). 


FIESTIS NAZIONALS: Liberazion (25 d'avril); Fieste dal 
Lavór (1 di maj); Fieste de Republiche (2 di jugn); 
Fieste di Unitát Naziondl (4 di novembar). 


SOLENITAZ ZIVILS: Conciliazion (11 di fevrár); Insu- 
rezion di Napuli (28 di setembar); San Franzesc di 
Assisi (4 di utubar). 


ECLIS: 
di soreli — nuje ce viodi in Italie; 
di lune — пије ce viodi in Italie. 
































Strolegä 


Strolegä al e deventät difizzil, parvie che, su la 
jin e sul prinzipi dal an, a’ stroleghin i pulitics, i 
gjornäi e massime i granc’ sorestanz, ch'e án in man 
une vore di informazions e a’ cròdin par chel di 
podé fevelä dome lór. Ma cui la conte juste? E po, 
convègnial contále juste? 

Lis grandis strolegadis radiofònichis o gjornali- 
stichis a' son cuinzadis cun tante finezze di fá savé 
`e int ce ch'a vuelin savé: che cumò al va dut ben 
e doman ancje. 

E” an reson di contále cussi; ma il nestri Strolic, 
plen di pinsirs astrdi, al à crodút di no podé, in che- 
ste situazion, strolegà cun serietàt; al à scrupulát 
che, se par un cás ¡ fos scjampade di bocje qualchi 
veretát, al sarès stát cjalát par in vite come un cor- 
vat, di chei ch'a invèntin lis disgràziis di chei altris, 
la che a noaltris nus va invezzit dut ben; al à pensát 
che te sozietát atuál i pinsirs cardindi a' séin doi: 
pai omps, chel de machine gnove; pes feminis, chel 
de sielte tra mini, maxi, midi o bragbessis, o... nuje. 

Su lis machinis il nestri Strolic al e un aspert, 
tant al è vér ch'a son agnoruns ch'al fevele quatri 
oris in di de marcje de só machine, che no à mai 

sbaliát un motór e ch'e va indenant senze benzine, 
dibot. Duncje nol po séi parvie dai omps ch'al à 
bandonade la só mission di strolegá e al si e metit 
in aspetative, propit al ultin moment, lassant che si 
rängjn chei altris. 

Chei altris a’ sarèssin jo, che, capide la situazion, 
'o lassi Pup a cultivá i siei pinsirs, che no j permè- 
tin di lavorá, e mi met a contà uns quatri artistichis 
balis, sul esempli dai strolics plui in viste, e cu la 
speranze di rivá a cunvinzi i puars ch'a son siórs, 
e che, tal 1972, 'e larà in complès miór che no tal 
1971. 'O scuen distrigàmi in curt, parvie che timp 
aromai no ^ud! è plui, ma, in sostanzie, 'o crót di 
podé pandi il struc dal spirt dal nestri timp. Duncje: 


ZENAR - Frét, ma bondanze di capoz e qual- 
chi biele cjoche. 

FEVRAR - Ancjemò frét e ploe, ma aretráz di 
tirà. 

MARZ - Programs pes fèriis, magari lontan, 


in Tunisie o in Svezie. 


AVRIL - Cenis für, tai restauranz rüstics 
des cuelinis. 


MAJ - Siòperos, ch'al è biel timp e a’ co- 
vèntin béz. 

JUGN - Si scomenze a stá ben. 


LUJ - Férüs o pinsirs di feriis. 

AVOST - Fériis o pinsirs di fèriis fatis o di 
fa. 

SETEMBAR - Pinsirs di lavór, lezions privadis, 
racomandazions. 

UTUBAR - Més di vendemis e di padin. 


NOVEMBAR - Tocje di lá in simitieri. 
DICEMBAR - Nadal, cu la tredicesime. 


LELO CJANTON 








IL STROLIGUT DAI FRUZ 


JL gno país, d Unvidr 


Il gno país, d'Unviár, si viest di blanc: blanc 
di zulugne sui rivái di jarbe secje; blanc di néf d'in- 
somp de rive fin tai cjamps disot; e po blanc di 
campanelis e di cisignocs tai prins soregluz rinvi- 
gnüz... 

La mé róse dal Unviar al e il calicant, li dal puar- 
ton dal curtil. Usgnot j din une man di purpurine a 
un ramut di rafacon e di visc e lu picjn sul mür 
dongje il presepio o li dal arbul, come un auguri des 
fiestis. 

Il morár dal gno curtil al è un scarsanali di ra- 
maz: lis bachetis a’ sivilin tal ajar. 

Al ë restat un scriz dibessól e lis passaris sul 
toglat e li dal gjalinar. 

A’ zoncolin i lens des moraradis e tes cjarandis 
a’ boschin, prime de néf. 

Su la taule al ë un zeut incolmenát di coculis e 
nólis, e intant dal cjast al ven-jà un bonodór di mi- 
luz ingranáz e di codòis in moreste: la nestre fieste 
Gi famèe, dongjelaltris, d'Unviár. 

AL TORNE A NASSI 


Al torne a nassi il Bambin, come un püar, don 
gje des béstiis. I agnui a’ cjantin glorie e pas. 

Anin a cjatálu ancje nò, püars, cui pastórs. 

Al nas te grepie e tal cür dai püars come un biel 
sium d'unviár. 


LA CJANTILENE DI DUT IL MONT 


Dut il mont 'o soi jo 

ch’o ai tal cir dut il mont. 

Dut il mont a’ son i miéi 

che mi an metiit al mont. 

Dut il mont ’e je la mé cjase 

cun dentri nó ch’o sin dut il mont. 
Dut il mont al à il gno país 

cu l'aghe e il vert e il cil e il mont. 
Dut il mont al e il cil 

cul Signór ch'al à fat dut il mont. 


DINO VIRGILI 

Quistionutis par dodis mèd 


La L.E.C.E. (Lée europëe di cooperazion eco- 
nomiche) je a fat un studi d'indulà ch'al risulte che 
in vué l'Italie 'e à in circulazion 9.820.000 autos e 
che tal 1975 a ’n’ saran 14.080.000, al ven a staj 
il 43,4 parcènt in plui. 

Naturál che a chest parcènt al corispuindi un 
svilup une vore alt in fat di stradis, fabrichis, cjasa- 
menz e vie indenant. Salacór il progrès nol 2 mai 
vude une viamenze come in chesc' ains, e lomp nol 
rive a staj дайт. Par fà un esempli, l’inquinament 
da l'atmosfere di Milan al ven puartát te misure dal 
65 parcènt propit dai tubos di discjàrie dai veicui. 

Sul esempli di Milan al po riferi un discors fur- 
lan, dividit tes dodis mesadis di chest librut, cun 
quistions che no tocjn dome il nestri habitat, ma 
ancje i rifles che la trasformazion dal ambient ’e a 
vit o ерд vé pe nestre int. 

Tratant chestis quistions, si cirarà di rispuindi 
a dós domandis, ch'a son chestis: ce sens ch’e po 
vé la furlanitát in vué e in avigni; e cemüt che il 
Furlan al pò mantigni la sò umanitát tal svilupási 
dal progrès. 

I6. 

CONGRES 


La nestre Sozietat 
le à fat il so congrès chest an passât, 
la tiarze di setembar, a Venzon. 


S'al e lat ben? Benon! 

Venzon j a sparagnat 

un cussi biel azet a ché cunvigne 

che migne di che un tal nol e mai stat. 
Int a balùcje e cjalde, confenons, 

e scritis di salút, 

e zoventit tes mudis dai lór vons. 

E il Sindic a prestási, in prime file, 

cun chei de « pro » de Vile, 

che dut al lás pulit. 


'Ne robe ’e à un póc dulit: 

la viste di chés muris derocadis, 

di chés toressis vieris smorseadis, 

di chei palaz atór 

ch'a van mancjant par ogni di ch'e cór. 
Ma i Sorestanz ch'a puèdin e' an vit dite, 
te sale de Cumune, 

ch'a ciraran subite 

di fá ce ch'al sta in lór (e sperin tant) 

pe vite di chés glòriis ch'a stan lant, 
pe lòr conservazion. 


La nestre Filologjche, a riuart, 

'e à za tacát a fale la só part, 

'e à za puartát il prin, il so modon: 
un libronon intitulát: < Venzon >. 


MENI 

AQUARI 


Si scjaldisi dongje il fic 


Lai s 


Hox 


m USE Dro Sr Droe Sta Bweszzr bo 

PRIN DAL AN 
SECONDE DOPO NADAL 


Sante Gjenoefe 

San Tito 

Sante Mëlie 
PASCHE TAFANIE 
san Luzian 

San Massimo 
SACRE FAMEE 


Sant Aldo 

San Paulin di Aquilëe 

San Modest 

San Leonzi 

Sant Ilari 

Beát Duri di Pordenon 
SECONDE DOPO TAFANIE 


Sant Antoni abát 
Sante Priscje 

San Mario 

Sanz Fabian e Bastian 
Sante Gnës 

San Vizenz 


TIARZE DOPO TAFANIE 


San Babile 

Conversion di San Pauli 
Sante Paule 

Sante Anzule Merici 
San Flavian 

Sant Franzesc di Sales 
SETUAGJESIME 


San Zuan Bosco 

UNVIAR 


Dut si sblancje. 'O sint a movi 
une dàlmine di ornár: 

je la mame. Cu lis stielis 

‘e ten vif il fogolär. 


GJSO FIOR 





QUISTIONUTE PRIME 


Une cjante popolár 'e dis: 


« Benedez chei di une volte, 
maa son miór chei di cumo: 
une volte jo no jeri, 

e cumò "o soi ancje jo >. 


Dutis lis cunsiderazions de int in etat su ce 
ch'al jere une volte e ce ch'al à cumò, par vai il 
passat e criticá il presint, no válin nuje denant de 
fuarze ironiche e contestative di cheste cjante. Il ra- 
puart tra la malincunie des memoriis plui bielis 
(chés brutis si lassilis imbande!) e l'afermazion nete 
di une presinze atuál, si po di ch'al corispuint a chel 
tra un suspir e une azion. 

Inalore, propit in Fridl, la che si pense masse al 
passat e póc al presint e al avigni, al è il cds di di 
un biel «Vonde! >, no parceche il passát nol séi 
impuartant, ma parvie che a dëi impuartanze dome 
e vite ch'e je stade si otèn di disviási des respon- 
sabilitàz ch'al domande il presint e si ven a fá man- 
cjû ogni fuarze par frontá la vite ch'e vara di sei. 


EE. 





la setemane di pre Chechin 


'O ai let za timp, sun tun di chei sfueis che si 
stámpin in Furlanie e che si sfuárzin di tigni ancj- 
mò in vite la nestre marilenghe, un articul di Ma- 
tie Forte dal titul, se no fali, « La setemane di 
Tin >: un articul che mi à fat torná in memorie i 
timps de mé zoventút, quant ch’o jeri a fà il gar- 
zonat di capelan in tun paisut de Cjargne, in Val 
d'Incjaròi, e al jere plevan di Plan d'Arte e vicjari 
di dute la Foranie pre Checo Comel di Nimis. 

Al jere un om di grande fede e di zelo inlumi- 
nat ch'al voleve un ben da l'anime ai predis e `e 
puare int dai país sparnizzáz in te val dal Bòt e dal 
Cjarsò, che il Vescul lu veve incaricát di assisti, gui- 
dá e conseá. E di tant in tant al capitave in tun 
pais o in tun altri, massime s'al saveve di qualchi 
predi che nol stave ben o che si cjatave in qualchi 
imberdei. 

E no si sparagnave nancje quant ch'al jere za 
anzian e i agns j pesavin su la gobe, di strissinási 
par chés stradis che in chè volte e in ché zone a' 

Jerin squasi dutis trois di montagne, plui adaz par 
cjavrúi che no par cristians. 

Il Sinodo Diocesan, ven a staj la lez che riuar- 
de il Clero de nestre Diocesi, al stabilis che il Vi- 
cjari Foraneo al devi fò ogn’an une visite a duc’ i 
pais de Foranie par controlá l'andament des parò- 
chiis, il stát e grat di glèsiis e canonichis, firmá i re- 
gjstros e manda une relazion al Vescul. 

Pre Checo al cjapave sul serio cheste visite, e 
viars la Siarade di ogn'an al sielzeve une setemane 
libare di fiestis e di sagris, al parecjave ben ben il 
so itinerari e il lunis di matine al cjapave sü la sò 
borse e al partive. 

A piduline, che ben s'intint, si rimpinave su 
par chei trois, fin ch’al rivave tal pais plui vizzin: 
al jentrave in canoniche, al saludave il predi e la 
massarie cun chel so trat cerimoniòs come s'al fos 
stat il Vescul in persone, e al beveve il cafè disco- 
rint des robis dal pais. 

Dopo gustát al faseve suná la cjampane par cla- 
mà dongje la canae, al faseve un po’ di esam di du- 
trine e, sot sere, dopo firmáz i regjstros, al cenave 
cu la int de canoniche, al diseve rosari cun lòt e si 
ritirave a polsa. 

Tal indoman, a ore cunvenient, al diseve la só 
messe, e dute la int che lu cognosseve e j voleve 
ben pal so trat adegnèvul e il so stil popolár di pre- 
dicjà, 'e vignive a scoltálu. Lui ur faseve qualchi 

racomandazion, al saludave il predi e la int e al tor- 
nave a parti. 

Fra lis undis e misdi al rivave in tun altri pais, 
juste in timp par sentási a gustá cul predi dal puest 
e, dopo un pisulut sul jet o sul sofa o magari sun 
tun cjadreon, al ripeteve il program de zornade pri- 
me. 

E vie di seguit, di par di, fintremai a la sabide, 
quant ch'al finive di visitá Pultin pais de Foranie, 
e al tornave sot sere a Plan par preparási ai siei im- 
pegnos pastorái pe fieste dal indoman. 

Cussi ’e passave la setemane di pre Chechin. E 
a mi mi par ancjmò di viòdilu, quant ch'al rivave 
o ch'al partive, e la massárie j preparave il cafe e j 
domandave trop zucar ch'e veve di meti in te cj- 
care; e lui al rispuindeve cun ché só vosute gjen- 
til: « Tre, benedete, come l'incens tal turibul ». 


TONI BIDEL 

Un brag fi 


Robis di qualchi timp indaúr, va ben; ma di- 
stés ancje par in ché volte a’ jerin fùr dal ordenari 


e dal just. 


Sefin de Secje ogni sabide di sere al scugnive 
puartaj a so pari la buste de pae, ben siarade, sen- 
ze nancje il segno di un pìzzul tentatîf par viàrzile: 
nancje par bagná la pivide cun tune gazose, d'istát, 
dopo une lungje zornade di fadie e di söfogo. 

Al veve provát. Urlos, di fa scjampa parfin la 
gjate rosse incolazzade sot la taule! 

Sefin al jere aromai sul ór de paziènzie e dal 
rispiet par so pari. E une sere al tornave propit 
cun tune di chés bustis, te sachete dentri de cami- 
sole. E lu ferme la vuardie: < Frutat, ti mancje il 
lusór daúr de biciclete ». 

< 'Orcoboe! E” an cûr di vémal puartàt vie, o 
ch'o lu ai piardút pastrade. A buinore lu vevi >. 

< Mi displàs, ma, aromai, al è... tant e tant di 
multe di pajá ». 

Sefin al cir tes sachetis e nol cjate nancje la crós 
di un centesin. Ce vëvial di fa? Viarzi la buste? 

Nancje репа], che chê je jere come l'ostie consacra- 
de: di no podèle tocja... 

Cussi j dis 'e vuàrdie: < Viodèt, mo, no ài nan- 
cje un centèsin te sachete, e no puès viatzi la buste 
de pae, ch'al sarès come fâ nassi un cjadaldiàul in 
cjase. Podéso spietá fin doman? >. 

« Cjale mo, frutat: se tu pais daurman, al è un 
cont; ma se invezzit tu spietis la cjarte, alè une 
vore di plui ». 

« Come ch'o us ai dit, no pués pajá. Notait >. 
E intant ch'al diseve cussi si cjariave di rabie come 
une suste, e la vuardie ’e segnave non e cognon sun 
tun sfuei. 

« E in rivuart ’e paternitát >, J domanda, < isal 
"di" o "fu" Antonio? >. 

Alore Sefin al butà für come un sbilf: « Par 
cont gno, metét daurman "fu", parcechè cumó ’o 
voi a cjase e lu copi... ». 


MARIE FORTE 

MOSTRIS 


l" Ce tante, tante intóne a Passarian 
te vile dai Manins! E ce calór! 
| E” an stat tresintemil e plui di lór 
a gjoldi i granc’ lavórs dal Venezian. 


Ma mò che chel filon al e finit 
e tiepolam no si "ndi cjate plui, 
| | vino di lá ad imprèstit la di cui 
| par no la a riscjo di fini a San Vit? 

Feminid 


Toni Cjandüs al diseve de sò femine (un scriz- 
zut di cristiane di un metro e miez parsore tiare, 
plui vòs che no persone): « Co si scuen cjòlint une, 
al è miór cjölint màncul che si pò >. 

E Lino dal Mulin, invezzit, che la veve ben to- 
cade, e alte squasit plui di lui, al diseve: « Cul de- 
ventá vielis, lis feminis si strènzin, si ritirin, si scúr- 
tin; cussi, de mé, al restará almanco alc... >. 


M. F. 


26 





J natanz 


« Siore >, mi fevelá une di Gjenio Moscjt, ch’o jerin 
daúr a discori insieme, < no varès di contáj ciartis robis, 
che no si par bon; ma ancje chés a' fasevin part de nestre 
viacrucis. 'O jeri sui núf agn: un craculut che mi pareve 
alt, su la taule, parfin il taulir de polente; e mé mari, une 
sere, mi fevelá cul cúr in man par dimi ch'e jere ore ch'o 
cjapás part ancje jo a sustigni la famèe; che gno pari, di- 
retamentri, al veve lassát sac e ravis par piardisi pes Amè- 
richis, e daúr di me, in scjale, tre fradis ch'a domandavin 
di mangjá. E la miserie nus coreve daúr, ch'al comparive 
il pan dome tai siumps plui biei. 'E jere usanze, in chei 
timps, di scomenzá adore a rompi i vués. Nissune mara- 
vée par me, ch'o saveve che Milio Dés al veve scomenzát 
a lá cui fornasirs tant picinin che lu platavin tun sac sot 
la sente dal treno par no pajá siet marcs di viaz; e di li 
al saltave fúr dome dopo passát il controlór. Ben, nancje 
a mi no mi pareve distrani di scomenzá il zúc. La miserie 
'e fòs madressi adore. Cussi, diretamentri, mé mari `e fe- 
vela subite cun Nart Zonton, un bon capuzzat dal país, e 
mi prepara il prin lavór sun tune fornás todescje, a butá 
jú: ven a stáj a cori di buinore fin gnot a puartá modon 
fra il desc e la plazze. Mé mari, duncje, 'e scomenzá a ti- 
rami quatri sbrèndui senze dove (ch'a làvin für d'ús in 
póc timp) e m'ai pleá tun sacut cu lis curdelis di puartá su 
lis spadulis. 'O vevi dome nif agn, jo, in ché voltone, ma 

ce coragjo, diretamentri! E ce buine uzze. E më mari no 
mi faseve fijotez nancje par sbàlio. Ae cognossút mé mari, 
la Masone, jé? ». 

«бї». 

< Bon. Sot di jë si scugnive capi adore la vite, cu lis 
sòs misériis scridilidis. E une di mi armái cun chel sacaprót 
e, insieme cun miei fradis ch'a stavin squasi duc' tune ca- 
riole, mi compagna fin sul puarton; e, grande maravée!, 
mi pojá in man un scartós di naranz. 'O crót ancje che mi 
vebi bussát, dopo tantis racomandazions di no strassá béz 
"par amor di chei puars picinins”. Jo 'o pensavi cun plasé 
a chei naranz, ch'a jerin pomis di sagre. Di cjase mé 'e 
cjase di Nart, 'e sa», mi diseve, < ch'a son pòs minüz; e 
rivat lassi 'o montai ancje jo sul cjár, tal miez di chei al- 
tris, ch'o jeri magrolin come un claut. Nart mi fasè, dire- 
tamentri, bocje da ridi, e chel mi gjava la pore e il displa- 
sé dal viaz. A Glemone 'o montárin sü duc’ tun vagon. 
'E stazion de Cjargne un altri slac di fornasirs e muridórs, 
duc' sul nestri treno. Jo, sentát tun cjanton, 'o scomenzai 
a disnizzá i naranz. Si sa che, diretamentri, quant che no 
je la mari a tigní in cuarde, un frut nol rive a comandási; 
e cussi i naranz a finirin, un dopo chel altri, tal gno govet. 
Mi pareve di séi un siór con tante bondanzie. Nart Zon- 
ton no mi diseve nuje, lui, benedet!, che tal so cjáf si 
messedavin modons e no naranz, e al jere daúr a fevelá cui 
granc’, e un frut al scomparis te cunfusion. A Pontafel ’o 
vin scugnút dismontá par no sai ce cjartis, par montá, do- 
po, sun tun treno dut par nò, che, di daür, 'o jerin une 
sdrume di lavorenz. E vie. E si rive su la mont dal Táur, 
là ch’e ап scugnüt tacá daúr un'altre máchigne. Pieri for- 


28 








nasir, intant ch'a fasevin manovris, al sinti un dibisugn, 
e alore jü di corse in tun sterp. Fin che il treno al tornà 
a cjapa flat, e lui, cui bregons a pendolon, negozi che lu 
piardi, se no fossin stadis tantis mans a tirálu sü! E fur- 
tune che il capo stazion al veve vút gust di scoltá l'armo- 
niche di un fornasir ch'al sunave di Diu! Dopo un póc, 
ancje a mi mi scomenzàrin doloruz e bruntulamenz ca e 
là pe panze. A' jerin stáz chei ludros di naranz a tradimi. 
E sul treno no jerin i cómuz. Jo 'o vaivi, e Nart mi do- 
mandà ce ch'o vevi. J contai ce che mi tocjave, e nancje 
lui nol saveve ce fá. E lis stazions e i casei tai fignestrins 
si corevin daür cun viamenze, squasit un taco l'altri, che 
aromai il treno no si fermave fin a Mónico. "Ven ca piz- 
zul”, mi dis Nart; e al slargje un fazzolet tun cjanton e 
mi oblèe a fà dut li >. 

Jo 'o ridevi, e Gjenio al lé indenant: « Siore, si rit, ma 
tocje prová. A’ ridevin duc’ ancje sul vagon, come maz; 
e jo 'o stavi li malapaját, che si pó dome crodi. Po Nart 
al cjapà sü dut e al butà für dal fignestrin. E no jerial sot, 
a colp, un caselant cu la só bandierute? Nart al dis: "Vio- 
darés cumó ce che nus tocje! ". E, nancje dilu, il treno si 
ferme te prime stazionute, e a' móntin sü come zafs doi 
pulizzais a nasá vagon par vagon. Ma Nart al veve spalan- 
cat adore i fignestrins, e cussi, diretamentri, l'ajar al veve 
svintát par ogni sucrit. Ma ce sbigule! I fornasirs, par ridi 
di plui, mi vevin dit ch’o sarès finit tal catòcjo. Ma nol 
suzzedè nuje. Jo 'o disevi dentri di me: "Us tocjará ben 
ancje a vualtris ché sope”. E invezzit no ur tocjá nuje, e 
no capivi parcè. E si ch'a jerin passadis tantis oris di treno, 
e lór a' vevin mangjat e bevút... Un merácul alore? >. 

Mi cjalá, e m'e spiegà: < Al ë, siore, che lór si jerin 
passade la vós denant di parti, e a' vevin mangját caróbulis 
par doi dis adilunc, par sujá il cuarp, che, vie pal viaz, 
come ch’o ài dit, no jerin cómuz. Ma, dopo, 'o ài ridút 
ancje jo, parceche, diretamentri, une volte riváz in Gjar- 
manie, par lor a’ jerin stadis vitis, cun bon rispiet fevelant... 
ch'a scugnivin tacási 'tór di un pal, par judási... E cui vòi 
difúr! ». 


МЕ. 

In tun pais de Basse, nomenát pal vin, pes anti- 
gáis e pai mussaz, tante int j oleve plui ben a... chel 
des moschetis che no a Crist. Il plevan di chel pais, 
ch'al lave sot Pasche a benedi lis cjasis, al scugni- 
ve fá fente di no sinti ce che j murmujavin daúr, 
e gloti salive e marum. Là di... Cjóssul, un an, al 
scomenzá a benedi par prime la stale, dula che lis 
vacjs, curiosis come ch'a son par nature, a’ jevárin 
su dutis devant dal plevan; podopo al lè in cjase. 

In cusine a' jerin uns quatri frutatis dispetora- 
dis, sentadis une gjambe parsore ché altre in for- 
me che si ur viodeve fin sú, incocalidis a lei sfueis 
e rivistis che Diu nus uardi; e quant ch'al jentra il 
plevan no faserin nancje moto di jevá impins. 

Il plevan al benedi; al disè: « Pòs a cheste cja- 
se >. 

< E a duc’ chei che j stan dentri >, si rispuinde 
dibessól. 

« Bàgnimi, Signór, cul issopo, e 'o sarai smon- 
deát; làvimi, e 'o sarai blanc plui de néf. Ve' pie- 
tát di me, Diu, pe tó misericordie. Glorie al Pari, al 
Fi e al Spirtussant ». 

« Tant ch'al jere in prinzipi, e ué, e simpri, tai 

sëcui dai sëcui. Amen >, si rispuindë instës dibes- 
sól. 

Tal ultin al saludà cun tun: « Sia lodato Gest 
Cristo », e s'invia für, senze che chés quatri no des- 
sin segno di visási di lui. 

Al pensá: < Almancul chés in te stale cula di la 
a’ son jevadis impins... >. 


VICO BRESSAN 

< Ué il carnaval > a’ disin < nol vif gran! ». 
Cemút?! S'al dure dodis més ad an?! 

QUISTIONUTE SECONDE 


Un al pò di che il Friül al finis cu la ziviltát con- 
tadine e il passaz *e ziviltát industriál. In chest cas, 
il valór dal passát al va puartát indenant, parceche 
la ziviltát contadine ’e je la fonde di chealtre. 

Vé vude la prime di chestis dós ziviltáz al úl di 
jéssi passáz par antic sore dal nivel primitif dai stra- 
basavons ch'a vivevin di cjazze e di pescje; e al til 
di vé screade la tiare cun cultivazions, misuris, im- 
presc’, produzions, règulis di vite comunitarie. Juste 
dut ce ch'al coventave `e ziviltát seguitive par im- 
plantàsi. 

Ce si puèdial inalore pensá di ché int che, a fe- 
veláur di un passat contadin, si sintin malapajáz e a’ 
cirin di falsási, invezzit di tignisi in bon? La lôr pu- 
sizion si pò capile dome calculant che ur sedi stàt 
lassát in reditàt il siarvilisim dal popul tal timp feu- 
dal. Cui ch'al si sint paron di sé nol à póre di mo- 
strasi. 


E. G. 

la selope dal Mat di Cost 


Pieri, il mat di Cost, al sperave di fäle 
francje ancje in ché di. Al jere za avonde timp ch'al 
lave a cjazze cu la só brave sclope e cun Jégar, il 
so cjan, senze cjatá mai ni une uardie ni un gjan- 
darme di sotte. 

Al lave in dutis lis stagjons, e, piès di dut, sen- 
ze un sblec di licenze. 

Ma la quae no va simpri par ché agár; e in ché 
zornade, saltant fúr dal troi de Cicule, squasit a 
pòs pas de cjase só, a 'n' cjata propit doi di chei... 
benedez, ch'a fasevin la biele voe, cussi ben compa- 
gnáz e cun ché biele munture! 

« Fermatevi », j siga un gjandarme. 

Pieri si fermà senze fással di dos voltis, e il 
cjan si fermà ancje lui, come s'al vès capit. 

« Dove andate con quel schioppo? ». 

Pieri, cun grande sudizion e cu la vòs sbassade 
pe pore, al tentà un sclariment: < 'O voi a instrui 
il cjan di un gno grant ami, come ch'al viót >, dis- 
sal, 

« Come? E lo schioppo, a che serve? ». 

« Ch'al scusi: 'o vuei nome usá il cjan a no vé 
pore dai tons. Jo no voi a copá nissune bestie ». E 

al faseve une muse cussi inozente, di podé zurá su 
di lui. 

« Non scherziamo brav'uomo », dissàl il gjan- 
darme, < diteci subito il vostro nome e dateci l'ar- 
ma». 

Nol jere gran ce scherzä; ma il Mat nol oleve 
rindisi ancjemö nó, e cu la vós mossite mossite al 
continua a fási condolé. Al pareve propi avilit: 
« O siórs benedez, jo 'o soi un puar omp, e il gno 
ami, paron di cheste bestie e di cheste sclope, al 
provará un grant displasé par cause mé ». 

Al faseve propit dal chel puar cristian, cussì di- 
sperát. < Ch’al sinti, siór capo, lu prei; a mi no mi 
displas di vigni cjastiat in Preture: mi displas dome 
di daj chel grant dolòr al gno ami. Tant, par lui, 
siór capo, une sclope o ché altre, alè chel instès, 
nomo? J baste di puartánint une in Preture par ch'o 
vegni condanát. Ise vere, siór capo? Alore, ch’al 
vegni a cjase mé, propit lassú, parsore di cheste 
rivute, e jo j consegni a lui la mé sclope, par podé 
torná cheste chi al so paron ». 

Il gjandarme al cjala il so compagn cun vói 
dulinciós e cun alc di dúl (che il so cúr si jere smo- 
lat); e po sü duc’ insieme fin te cjase dal Mat, adu- 
la che il graduát al cjapa la sclope che l'omp al jere 
corút a cjoli, in gambio di ché dal so ami. 

Po il gjandarme al butà ju sun tune cjarte qua- 
tri peráulis par spiegá il sequestri, e Pieri al pojá 

parsore ancje la só firme. Malandrete la brute sor- 
te di ché zornade! 

Pòc timp dopo, Pieri al fo clamát in Preture a 
rispuindi dal fat, e il siór Pretór j mostrá la impu- 
tazion. 

A sinti ce ch'al Jere scrit, lui si sustá pardabon. 
Lu vevin propit acusát di lá a cjazze fúr di stagjon, 
e ancjemò senze permès! Robis di ruvinási parvie 
de multe! 

Alore lui si drezzá dut, denant dal Pretór, come 
ufindút: « Jo >, dissál, < no lavi par nuje a cjazze; 
'o lavi dome a ingjustriá il cjan! >. 

I] Pretòr al ordenà di puartá dongje la sclope, 
e al clama il gjandarme: < E’ questa l'arma che ave- 
te sequestrato? >, j domanda. 

« Sè, andava a caccia proprio con quella >, al 
rispuinde il graduát. 

« Siór Pretòr >, dissal ancjemò il Mat, < che mi 
crodi a mi: no lavi par nuje a cjazze, parceche cun 
ché sclope ali no si pó mazzá nancje un scusson. 
Che la cjali ben dentri, e po al capira s’o dis la ve- 
retat >. 

Al diseve propit il vér. La sclope di Pieri Cost 
'e Jere cussi malinsest dentrivie, e cussi riuinade, 
che no varés mai podút tirá un colp e copá veramen- 
tri nancje un scusson. 


M. F. 











'O di let sul sfuei, za dis, che doi di lór 
(no di plui presint se fradis o sodái) 
ch'a jerin deventáz industridi 

lassant tavielis, stalis e versór; 


si e nò dopo doi agn di ativitat 

e' an molát dut par torná a là in campagne: 
e' an lassát piardi chel < miluz di magne » 
e a’ son tornáz ta Varie e sul toblát. 


E chest, mico a reson ch'a lassin mål; 
mico parvie ch'e vès scrocát la prove: 
parvie ch'a jerin sglonfs de vite gnove 
che ur jere senze sugo, senze sal. 


Poben, a mi ché nuvitát, amis, 
buride tra lis tantis de Gazete 
in pizzul, tun cjanton, subite lete 
mi a solevát in forme che no dis. 


Mi à impressiondt in forme, di dapit, 
che lis cent altris gnovis de scriture: 
la Borse ch'e zighie, la congjunture, 

la Loren, lis « corinz » di chel Partit, 

e il fisco ch'al suzzét su pa’ l'Irlande, 
e il « calo > de Pavone, püarine, 

e lis quistions de Russie cu la Chine: 
robis di nuje, di lassá de bande. 


« Eco chel siór Marzollo che nus cóntin 
s'al vès sintát > 'o di dit < come chei doi!; 
e i Caisars che no stan di fa davoi 

ca e lá pal mont, e mil nus indi próntin; 


e i Colonei, chei diàui, che atór a’ tóvin 
e a’ fásin nassi spieli dopo spieli; 

e i mil imo ch’o ai chenti tal cerneli 
che m'al torméntin saldo e m'al incòvin; 


se impi di tigni dir come ch'a tègnin 
la spade la lassássin e la siele 

par cjapá im man la pale e la riscjele 
come che doi che tal pinsir mi règnin: 


o ce mondisie, alore, il mont intir! 

o ce cujete! E il vivi, ce biel vivi! ». 

Ma a' son pinsirs di scrivi tant par scrivi; 
di cocoláju e vonde, tun suspir! 








Disen di Guido Tavagnacco 








I lens ju vevin puartáz dongje propit in ché di, 
e Argjentine (une vèdue che plui vèdue di cussi no 
podeve séi, parvie che il non dal so omp al flurive 
di un continuo su la só bocje), ju veve faz discjamá 
tal curtil, tal puest ch'al usave il so puar Celestin. 

Ma il didul al met simpri la só code intorteade; 
e Argjentine, sbaldide, s'inzopedà tun ramaz. E ju, 
jé, partiare! 

Un bot di chei ch'al par di muri; o che si cròt 
di muri, ch'al ë piès! Un bot senze sanc e senze 
пије di rot; ma ch'al fas mal, e no si cròt ce tant; 
e che, magari, dopo un pòc, al passe, o dome che 
si cjamine in discuinz. 

E scomenzà a siga: < O Dio, cho mûr... "o 
mûr... o mur! ». 

La gnezze, tal curtil di là, ’e rivà dongje inco- 
rinte. E Argjentine `e restave partiare senze olé mò- 
visi; e cun tun ciulá meraculòs par une muribonde, 
‘e lave indenant: < ’O mûr... o mûr! >. 

Ce jerial di fà? Dome di lá a clamà il miedi. E 
sü, lui, Vico, cul automobil. 

Il dotór Bolso al lassà dute la schirie dai maláz 
ch'a spietavin aviliz e cidins (lòr si, cul mal propit 

vér, dongje il múr!), par cori jú a viodi. 

« Ce isal suzzedút, po, Argjentine? >, al doman- 
dá dut premurós plejansi su la malade. Ma jé no 
rispuindeve, nome ch'e suspirave e 'e sustave. 

< Indulà j fasjal mal? Che mi disi... >. 

La femine je continuave a sustá e a suspira (va- 
di il mal j scomenzave a passá). 

< Che mi disi, sò, a la svelte. Ae mal ca? o ca? 
o ca?...». E il dotór cun tante maniere j tocjave 
la schene e lis cuestis. < Che mi rispuindi alc, sü, 
che jo no puès piardi timp, cun tanc' malàz che mi 
spiètin... >. 

E jé ancjemò nuje. 

Dome dopo un moment 'e vajuzzà: « 'O vuei 
là cun Celestin, jo... ». 


Il dotór Bolso, ch'al veve metút für dute la só' 


paziènzie, nol rivà a stratignisi: < Alore ch'e clami 
il pizzeghet, e no me! ». 
| gnet, 


M. F. 

Par fá la division de robe lassade di Meni de Coste, 
muart vecjon te cjase di ricovero, si jerin cjatáz insieme duc' 
i fis, omps e feminis, sgjarnáz atór pal mont di cetant timp 
in ca. Il perit al veve sudát siet cjamesis par tiráju dongje. 

Pauli al jere vignút de Franze, Tilio di Rome, Turo 
de Gjarmanie, cu la só todescjute ch'e saveve si e nò dis 
peráulis furlanis. E des feminis, Mariute 'e jere vignude 
ca da l'Americhe dal nort, dute in gringule, cul so omenut 
dut blanc di cjavei, plen di anei tai déz, cul orloi d'aur 
ch'al tirave fòr dal sachetin cu la scuse di viodi l'ore ma 
in realtát par che duc’ a’ viodessin ché cevole preziose, zale 
e lusinte; e Anute 'e jere vignude jù de montagne, blancje 
come la cere, sute come une brèe, squasi piardude tune 
còtule che j rivave al uès rabiós (puarine, 'e jere restade 
vèdue di un par di més, cun quatri creaturis di tira su!). 

De nidiade di Meni de Coste 'e mancjave Betine, l'ani- 
me nere, ch'e veve butade la vergogne su la lòr cjase e fat 
fevelá dut il contorno quant ch'e an savút ce ch'e faseve 
pal mont... 

Betine 'e jere restade come une magle e un pès sul 
stomi di duc’ i fradis. Nissun nol jere rivát a la d'acordo 
cun jé. Un carátar difizil, ruspi, prepotent. Nissun nol po- 
deve dij e insegnaj nuje, che jè 'e saveve simpri dut e no 
veve bisugne di nissun. A vinc' agn no veve fate leghe cun 

nissun, ni cun frutatis de só etát ni cun Írutaz. Nissun sa- 
veve ce ch'e pensave. 

Ma une di, ce ti saltjal für? Al salte für che s'e intin- 
deve cun Mante de Miane, un fantat ch'al stave lant in 
corèe, simpri malazzát, cul cjáf imbande e pocje voe di 
lavorá. Al veve cjamps, bèz e robe, ma nissune fantate lu 
veve volút vë par morós. Duc' saveve ch'al veve batút in 
plui puartons, ma nissun no j jere stat viart. E jé, Betine, 
ché stupidate, 'e jere colade come une moscje te mil! 

Podés crodi in cjase! Al nassè il montafin; e in pais 
un bisbilio che mai. Ma Betine no si rompé par chest. 'E 
tignive cjäf a duc’, in cjase e für di cjase, sfazzade e pre- 
potent. Fin che une di `e spari di cjase e dal pais. 

Dopo un més 'e scrivè di Milan che no pensassin par 
je. "E veve cjatát lavór, je stave ben, je uadagnave, tant 
al è ver ch'e mandave un valia a só mari. Podopo, nujaltri. 

Al passa dal timp, e ’e vigni ancje la uere. Cu la uere 
al vigni riclamát ancje barbe Gjovanin, fradi di Minighine, 
mari di Betine; e stant ch'al jere za anzian e plen di pica- 
gnis, lu metèrin te teritoriál, ven a stáj a fà un póc di dut 
tal interno: di uárdie a puinz su feradis e stradis, di uár- 
die a dipuèsiz, di planton tai ospedái, e ancje, ogni tant, 
co a’ vignivin a ripòs i rezimenz des primis liniis dal front, 
a stà atent su lis puartis di chès cjasis che lis clamavin... 
siaradis! | 

Poben, là dentri di une di ches, une di, barbe Gjova- 
nin, no ti viòdial só gnezze Betine? Negozi che no j vegni 
un colp! 

A cjase ché nuvitát li 'e rivà come un sfülmin. Ti àn 
vait, ti àn preát, e' àn urlát. Po la vite 'e cjapà il sopra- 

vento, e ancje ché disgrazie `e lè in smentèi. I zovins si 
son sposáz e a’ larin al lér destin. E quant che i viei a’ 
restárin bessòi, Meni, che nol veve butát vie un cjaveli 
par ché bastarde, j disè `e femine, ch'e deperive di di in di 
senze mai lamentási: < Macarone che tu sés une! ce ustu 
lambicati? Nol zove nuje. Di une zocje a’ nássin tanc' pu- 
lins; e ancje di stuarz a 'ndi nas... ». Ma al jere come pesta 
l'aghe tal mortal. Nol lè vie tant timp, e la biade femine 
la clama cun lui il Sienór. 

Meni de Coste nol buta une lagrime nancje par chest; 
e a Tilio, ch’al jere vignút sü di Rome pal furnerál, j a dit 
franc e tont: «No ven cun te a Rome. Ni cun nissun no. 
voi. La cjase di ripós no je fate par dibant: ’e je fate pai 
vecjos. 'O paj ce ch’al covente e mi volti di ce bande che 
mi par; e vualtris 'o cjaparés ce ch’al reste >x. 

E difat i fis di Meni de Coste, dopo tant timp, si je- 
rin daz dongje par dividi ce ch'al jere restát: tocs di tiare 
ca e la, parceche la cjase la veve vendude par pajasi il ri- 
covero. 


A’ jerin presinz in cinc, ma il perit ur veve dit che 
lis parz a’ scugnivin séi sis; Betine, infati, no jere muarte, 
'e podeve simpri torná dongje... 

« Vèso puartáz i testemonis? >, al domanda il nodár 
cjalant cui vói loscs parsore dai ocjái impiráz su la ponte 
dal nás. < A’ uélin doi testemonis >. 

Tilio al jès fúr dal ufizi, e al torne dopo qualchi mi- 
nút cul ustir de < Aquile blancje >, e cun Mante de Miane. 

< Propit lui >, j soflà tune orele Mariute, l'americane, 
a so fradi. 

« Tas, mo! No 'nd' ere di altris ta l’ostarie >. 

Puar Mante! Al veve une muse come un codogn, dulá 
ch'al faseve spic il nás ros, e no si capive se pal frèt o pal 
alcul; e il lavri sot lu veve blu e sglonf.' 

Cjalanlu cussi, Mariute s'impensá di ce che j vevin 
contát, e alore `e prová compassion di lui. 

Muarz i fradis di Mante, ií nevòz lu vevin lassát dibes- 
sòl cu la só robe e la só disgrazie; e d'in ché volte nol 
jere stát plui chel. Al passave setemanis intèriis siarát in 
cjase cul cjan, un bastart vignút dongje sépi Diu di dula; 
po altris setemanis lis passave tes ostariis, sentát tun cjan- 
ton a fá solitaris, simpri cidin e bessól, cul cjan jenfri lis 
ejambis. 

Quant che duncje `e riva la sò volte, Mante al firma, 
e subit dopo al ciri la puarte par lá vie. 

« Fèrmiti un moment, ch'o lin a cjoli ale insieme >. 

Il cjan lu spietave difúr, in senton sui scjalins dal 
ufizi. < Anin Fido... ». E lu viódin a là vie pe plazze e a 
spari. 


La part lassade a Betine 'e jere il < Cuel de tese >, une 
cuche salvádie, plene di clapigne, cun cisis bassis di zà- 
mars; e tal prat ch’al restave a’ cressevin plui ben buralis 
e fenocjaz che no jarbe. Tal bòs, invezzit, lunc i cunfins, 
lis agazzis e i baraz si slargjavin ogn'an di plui. 

Sul plan di miez de culine, la cise quadrade di ròl di 

une vecje bressane 'e jere cressude a mat, siarant dentri, 
tun intric di ramaz e di bachetis, la pizzule cabòcje dal ose- 
ladòr. 

Sul < Cuel de tese » une di a buinore, sul scomenzá 
dal unviár, chei ch'a stavin tai cjasái li sot е’ an sintút a 
bajá un cjan: un cain lementòs ch'al pareve di cristian. 

Tal prin nissun j à fat câs; ma dopo, viodút che la 
bestie no la finive plui, qualchidun al va sü a viodi di ce 
che si tratave. 

I] cjan al jere dongje de cise di zamar de tese. < Fido, 
Fido, ce isal? », j disin al cjan, che lu cognossevin duc', 
tacát saldo ch’al jere 'tór i pis di Mante de Miane. < Fido, 
ce isal? ». 

I] cjan, strissinant il music par tiare e la code jenfri 
lis gjambis, al va dongje di chel che lu clamave; po al pete 
un salt e al torne in sü sot di un pòl ch'al jere cressút 
dongje la cabòcje, e si ferme cjalant paräjar. 

Alore ancje chei omps a' van sü, si fèrmin sot di chel 
pol e a’ cjàlin paràjar: Mante de Miane al pendolave jü 
di un ramaz! 


PIERI MENIS 

DOMANDIS 


Се tantis bielis cjossis che il Signor 
al a creat co il mont al a creat; 

ma a ogni biele cjosse j à segnát 

la muart daprúf, tal ultin dal lavór. 


Ore jo ’o dis: se, fatis, j an plasút, 
parcé lis 41 danadis a une fin? 

Se invezzi no j plasevin sin dal prin, 
parcè no lis al fatis plui a mut? 


OMAR KHAYYAM 


Traduzion di Meni) 

Sant Albin 
Sant Eracli 
San Tizian 
San Lüzio Pape 


TIARZE DI QUARESIME 


San Marzian 

san Tomás di Aquin 
ean Zuan di Diu 

Sante Franzescje Romane 
San Vitór 

San Costantin 


QUARTE DI QUARESIME 


Santis Patrizie e Cristine 

Sante Mitilde 

San Longjn 

Sanz Ilari e Tazian 

san Patrizi 

san Ciril di Jerusalem 

DOMENIE DI PASSION - SAN JOSEF 


Sante Claudie 

San Benedet 

Sante Lée 

San Fedèl 

san Gabriel Arcagnul 
Anunziazion de Madone 


DOMENTE ULIVE 


San Zuan di Damasc 
San Zuan di Capistrano 
San Secont 

Beat Amideu di Savoie 
San Beniamin 


GN 

Un ajar che nol lasse di soflà. 
Ch’al sófli! Nol à cotulis di alzá. 

QUISTIONUTE TIARZE 


La ziviltàt contadine no a dat al Friül dome 
cjamps di lavorá, ma ancje un mát di vivi e di jéssi. 
Su chest cont, plui dal folclór je dis la lenghe, ri- 
vade a mantignisi fin a vué no dal sigur par merit 
di instituzions e nancje par oparis di scritórs (pitost 
scjarsis tai secui passáz), ma ben parvie de só costi- 
tuzion sane e di une spiritualitat che ancjemò ’e da 
sens e vite. 

Difat, in sens uman, vivi nol úl di dome nassi, 
cressi, lavorá, uadagná, lá soldáz, maridási e vé fis. 
Nol sarès nancje il câs di nassi par cheste cariere, 
e nancje pai gusc’ di mangjá, fa l'umór, viodi une 
partide di balon o fâ ricolte di boi. In sens uman 
si vif dome se si rive, almancul qualchi volte, a sin- 
tisi alc te bielezze dal Creát. Alore chel spirt ch'al 
si spegle te lenghe di cheste tiare al à in sé l'amòr 
dal nestri jéssi. 


L. C. 

Dós babis a' tórnin de coperative fevelant di 
« done Gjazinte », ch'e jere come lór, se no piés di 
lór, come educazion, instruzion e famèe, devant di 
cjoli chel < vieli > di merican, che lór no lu varessin 
cjolt nancje s’al fos stat d'aur. 

a Brut, sidrát: une múmie >, ’e dis une; « е 
jé `e cròt di vé cjolt cui sa ce! >. 

« E ancjemò j puzze il flat >. 

« Viòt tü! E come bèz, datir di ce ch'o ai sin- 
tat... A” disevin: "Milions, centenárs di milions”. 
E jo ’o sai, che m'al dis la Marie ch'e va a fáur i 
lavórs... >. 

« Carantans, carantans. No m'al còntial a mi To- 
ni Baco, che ur viòt de campagne? ». 

< E ché cjase ch'a disin ch'e an fate sò des lór 
bandis, la vie: ”Ce splendòr, ce parècjos, di den- 
tri”. Dulà? No m'al disjal a mi Berto Buere, ch'al 
sa, par vé stat a fale? ». 

« Une caisse ». 

« A’ fevèlin di termo, di bagno, di "doppi ser- 
vizi"... Astu sintòt ch'a disin di "doppi servizi?" y. 

« Po si ch'o ài sintút. Doi pitérs: un a gjestre 
e chel altri a zampe dal jet... ». 

M. 

Mé none Miute 


Nissun varés mai crodút che mé none Miute no 
fos stade a scuele: 'e saveve fâ i conz des spesis, 'e 
saveve lei lis oris su la svearine, `e saveve robis dai 
timps passáz e, soredut, 'e saveve tasé o dá la ri- 
spueste juste al moment just. Jé, invezzit, no veve 
nancje metüt pit tune scuele. 'E veve scomenzát a 
cinc agn a lá a siarvi. Te só cjase, polente e formadi 
no jerin avonde par dutis lis bocjs. 

Cussì Се jere lade tune famèe di parinc’ a Rivis 
d'Arcjan, indulà, seben pizzule, 'e scugnive lavorá 
di un scúr a di cbel altri. La fasevin jevá ancje a 
dós di gnot par tigni il ferál tai cjamps intant ch'e 
dravin. E pati la fan. Nancje tune cjase di bacans a 
Ruvigne, indula cb'e lè a dis agn, no cjatà plui bon 
azet, anzit "e vignive murtificade dibot simpri e, so- 
redut, 'e sintive la mancjanze di afiet. 

Par chel, quant che, ancjemò frutate, 'e cognos- 
se Vigjut, un fantat di Barazzét, plen di riuarz par 
jé, no viodé l'ore di sposálu. A di la veretát i siei di 
lui, no volevin savént di jé: masse zòvine; e puare! 
Nancje lór no la vevin grasse in cjase, e almáncul 
qualchi alc di dote al jere necessari! 

Gno nono nol rivave a cunvinziju, e alore si 

butà malát. Quant cb'al someave ch'al fos tai ultins, 
al cjata il flat par di ai siei: «’O vuei viodi Miute 
di Gjavons. > E Miute lu sposa la di di San Martin; 
ma no pode lá in cjase dai Cjándiz prin de Viarte 
dal an dopo: no veve di mangjá ce che no veve 
uadagnát! Cussi 'e jere l'usanze in tantis fameis, u- 
sanze nassude par necessitat. 

Mé none ‘e ripaja il so Vigjut, pal fat di véle 
volude, dàntj dis fruz, une vite di sacrifizis, e tan- 
te comprension. 

Quant che mi fevelave dai cás de só vite strus- 
siade, no si lamentave come cui ch'al riten di séi 
vitime dal distin. « Tant, al viót ben il Signór! », ’e 
ripeteve simpri. Par chel 'e veve cjapát lis dificultáz 
e lis disgrazits cun rassegnazion. 

Di viele, ’e diseve che une sole robe no sarés 
stade plui buine di sapuartá: un'altre uere! 'E veve 
prováz avonde dolórs cu lis ultimis. Dal *17 'e veve 
piardát doi fis, patide tante fan di mangjá la polen- 
le di saros e la blave ancjemò cul lat, riscjàt, cun 
duc' i siei, di muri di spagnole, cjapadis poris di o- 
gne sorte. Dal '35 altris doi fis a? vevin risciát di 
restá tai savalons des Africhis; dal '45, po, par póc 
no piardeve tun colp l'omp, doi fis, une brit e un 
nevòt, senze fevelá che, di chei altris fis, ’e saveve 
póc o nuje. 

Paraltri, ancje co 'e contave chestis robis, no ve- 
ve mai une peraule di asse par nissun. E a 'n’ varès 

vudis di resons, massime s'e fos lade daúr di ce 
ch'al diseve il nono, lui ch'al jere un talianon, lui 
ch'al jere lût volontari dal '15, lui ch al veve me- 
tút in suaze une mieze dozene di medais par meriz 
di uere! Par mé none, invezzit, todescs, africans e 
talians, fassisc? e partigjans a’ jerin duc’ compagn: 
bèstiis te fan e te pore, fis di mari ta chei altris mo- 
menz. Duc” compagn! 

Dal "17, pe fan, i Мис a’ vevin netáz i cjóz e 
la stale, puartade vie la robe di valór cun ché di 
vèndile. Par un'altre "fan" di un di lór, deventade 
grande cul incjocási, une mé agne, fantate di disevot 
agn, le veve scugnút taponási in miez di doi cada- 
vars di soldáz. Ta chel stès an, se nol fos stát un 
ufiziál miedi todesc, gno pari nol sarès campát. Al 
jere vignüt, sì, un miedi dai nestris a viòdilu (vitis 
a fálu vigni), ma al disè che, cun ché gjambe pato- 
che ch'al veve il frutat, nol jere plui nuje cefá. Sin- 
tit il cas, il muc al vigni, al tornà pui voltis, fintre- 
mai ch'al riva a fa sclizzá für la materie. < Cussi i 
todescs mi an copát in trincée un fi (nancje vinc 
agn!) e mi дп salvát un altri a cjase >, ’e concludeve 
mé none. 

Jo ’o stavi a scoltále vulintir: mi pareve di sinti 
la bontát e la savietát in persone. 

No la viodei co 'e lassà par simpri la cjase dai 
Cjandiz: ’o jeri lontanon. Quant ch'o foi tornát, par 

unevore di timp ‘o butai il voli B dal spolér. ’O jeri 
tant usát a viodi mé none sentade sun cbel scagnut, 
che mi pareve ch'e fos lade vie nome par un mo- 
ment. 

Il so puest al jere li, dongje dal fic, tant ch'e vès 
viit di tigni impiát il simbul de famèe. 


LUZIO DI CJANDIT 

J displaseve tant, a Bepo fornár, che Pàntilo, il 
fi de parone, al fos tornát a parti pa l'Americhe; 
e si jere metút d'acordo cun Tin dal mulin par 
compagnalu cul caretin fin 'e stazion di Glemone. 

E si sa, magari cussi nò!, che un displasé al 
fas mal al cúr; e che si scuen scombatilu cun alc. 

In chel cas, la miór midisine `e jere dome une 
tazze di vin, e Bepo lu saveve ben, par vèlu provat 
plui di une volte; e Tin ancje. 

Partit il treno e il fantat, lór a’ tornarin indaúr 
passant par ogni ostarie come lis ás par ogni rose. 
E il prin efiet al jere stát chel di indurmidisi sul 
caretin. E a” vevin un cjaval cussi uman ch'al capi- 
ve la circostánzie, e al saveve ancje fá la strade di- 
bessól. 

Ma ancje a lui, dopo un pòc, j jere vignude sét. 
No di vin, ben s'intint. Cjamine che ti cjamine, il 
cjaval cul so caretin e cun chei doi indurmidiz par- 
sore, al rivà fin li dal Rai, e ché agute frescje, squa- 
sit a fil di strade, j fase tante gole ch'al smonta 
dentri, tiransi daúr dut il rest. Cjoh! Il dran dran 

dal viaz al jude a durmi, ma s'al mancje, il cidin 
stës des rovedis al à cur di sveä. 

Bepo al fo il prin a dismovisi, dut smaraveát di 
cjatàsi tal miez da l'aghe. Al sveà dal moment an- 
cje Tin, e j cisica tune orele: < Di’ po, Tin, a mi mi 
par ch’o si sin imbarcjaz prin di Panfilo! >. 


M. F. 

La Grande 


La clamavin la Grande e nissun al varés savút dí par- 
cë, dato ch'a jerin agnoruns che la cognossevin cun chel 
non. `E jere pizzule, cu la muse dute ingrispade e scure, 
e 'e veve nome un grant dint devant che, co ’e fevelave, 
al clopave. Quant che i fruz a’ sintivin stóriis di striis, a’ 
pensavin subit a la Grande, e ai pizzui ch'a fasevin inrabià, 
lis maris ur disevin: « Viòt ch'e ven la Grande a puartati 
vie ». 

'E stave subit disore dal país. Di lassú si podeve vio- 
di dute la valade ch'e jere une bielezze, e plui di un al 
veve domandát di comprá il teren par fá sú, ma jé no 
voleve vendi. De só cjase di une volte a? restavin nome 
une cusine e une cjámare cui múrs scúrs e clopadiz, dato 
che in timp di uere i todescs a’ vevin dat fúc, e sorte che 
no muri brusade dentri ancje jé. Par ché cjase il so biát 
omp al veve fatis cetantis stagjons par ingrumá i bêz, e 
po vitis par puartá dongje lis pieris e sistemális, e jé lu 
veve judát puartant zeis di grave e cjalcine e segloz di 
aghe. Ma lui al podè gjoldi pòc ché cjase, ch'al mancjà 
masse adore. I fruz a’ jerin ancjemò pizzui, e la Grande 
‘e scugni lambicási une vore par tiràju sù, e nissun di lôr 
al impara un bon mistir, parceche pene ch'a podevin a’ la- 
vin tal bosc. 

Po 'e vigni la uere e a' partirin in tre, e a cjase cun 

só mari al restà nome Pultin, Sefut. Un di lór al restá 
spiardút in Russie. 

Finide la uere, i fis tornáz a’ cjatárin la cjase brusade. 
I] fúc al veve sparagnát póc, e al sarés stat cetant di regolá; 
ma béz no 'nd' ere, cussi a lárin a fá i boscadórs in Franze. 
A” tornárin cjase un unviár o doi, e po si maridárin e a’ 
restárin lavie. Al lè venti lá ancje Sefut, e al voleve che 
só mari `e lès a stá cui fis maridáz, ch'e varès podút viodi 
dai nevoduz, ma jé no voleve savént di lassá il pais: < Achi 
‘o ai i miei muarz, e di chi no mi móf > ‘e diseve. 

'E viveve spietant lis letaris di Sefut, che s'es faseve 
lei de mestre parvie ch'e diseve che no viodeve. 

Co Sef al tornave, finide la stagjon, al cirive di cun- 
vinzile a lá vie, e jé 'e tentave di cunvinzilu lui a restá, 
e cussi al lave a finile ch'a cavilavin. < Mi rèstin pòs agn 
ancjemò, no stá a puartámi vie di chenti; lássimi muri chi 
ch’o soi nassude >. E cussi, une Viarte, Sefut nol torna vie, 
e si contentá di ce ch'al cjatá di lavorá in país. Al fo 
furtunát che te segarie a’ vevin juste bisugne di un bosca- 
dór ch’al cjariás lens pe teleferiche. 

Une di al vigni li di lór un siór forest a domandá 
trop ch'a volevin par vendi la cjase e il teren intór. La 
Grande si meté a ridi disint che la cjase 'e jere viere e in 
disórdin e che no saveve ce che un siór come lui al veve 
di fa di jè, ma lui al rispuindè che la pusizion j plaseve e 
ch'al veve voe di fò sü un albergut, e al disè un presi che 
a la Grande, usade a no vë masse bèz, j someà un spro- 
posit. Alore jé 'e deventá serie a colp: < Fin ch'o soi vive, 
di chi nissun mi mòf >; e no volè sinti reson. 

'E jere aromai squasi la fin di otubar e il lavór in tal 

bosc al jere pòc plui. E une sere la Grande `e spietá dibant 
a cene so fi, che no s'intardave mai: al jere suzzedút che, 
cjariant i lens te teleferiche, une tae 'e jere colade parsore 
di Sefut, e lu veve strissinát jú par novante metros di 
crete prin di lá a finile abàs di un sfondaron. La prime 
sere a’ vevin cjatade nome la barete insanganade cjapade 
in tun sterp, e pene la sere dopo lu vevin cjatát lui. 


Daúr la casse, puartade dai amis di lui, la Grande `e 
jere ancjemò plui pizzule e plete, e 1 fis, tornáz ca pe di- 
sgrazie, la tignivin sü par pore ch’e colás. Cui vói suz ’e 
cjalave imbambinide ché casse taponade di rosis e no sin- 
tive la ploe ch'e colave fisse e lizere. 


< No pués vigni vie, fruz, e lassá Sefut bessól » ur 
dise, dopo, ai fis ch'a volevin menále vie cun lór. 

La Grande "e scomenzà а cjacarà bessole, e aromai 'e 
veve un pinsir tal cjáf che j roseave dentri come un carül. 
« Se Sefut nol restave chenti, ché teleferiche no lu copave, 
e propi jo lu ai fat restá >; e chés feminis par dongje j di- 
sevin dibant che dal distin no si scjampe e che Sefut al 
jere muart parvie ch'e jere rivade la só ore. Ma la Grande 
no si dave pas. 'E contave ché e simpri chè, e cussi co ’e 
tacave a cjacará, chés altris feminis a’ tiravin dilunc, stufis 
di savé bielzà peráule par peráule ce che jê 'e veve di di. 

'E lave ogni di tal simitieri, 'e regolave la tombe, 'e 
puartave rosis frescjs ch'e plantave tal ort, ’e cjacarave co- 
me se il fi al vès podút scoltále. 

"E condurá póc a meni ché vite; e une matine la cja- 
tarin frede tal jet che j jere vignút un colp vie pe gnot. 

Co i fis a’ vignirin ca pal funeral, al torna il siorut dal 

albergo, e lór, prin di lá vie, a' vendërin chés quatri pieris 
infrosegnadis. 


Pòs dis dopo `e riva la pacare a sdrumá chei múrs clo- 
padiz, e l'an dopo.a’ fasèrin il licóf de locande «Bieleviste». 


JOLE MAZZON 

Vecais 


Une volte lis vazzinis cuintri la uaruele a' vi- 
gnivin fatis sul braz. 

Ma ’es feminis no ur lave ch'a restassin in viste 
chei doi patacons des vazzinis; e alore e an comen- 
zát a fális sul cúl. 

E cumo? 

$ 


La femine di Renzo Plet, di un pais dongje di 
Cividât, si lamentave cun sô cugnade parvìe che 
lomp si incjocave di un continuo. « 'O ài provát 
di dut par fâlu dismeti di bevi. Tal prin j berlavi, 
cumò ancje j 'es poj cu la mèscule. Nuje! >. 

< Prove >, j disè la cugnade, < a cjapálu cu lis 
buinis ». 

Une gnot Renzo al torne a cjase a straoris, plen 
come une baghe; e al sune il campanel. 

La femine j viarz la puarte e j dis: < Benedet 
omp, ce ûl di cussì tart, cun chel frêt ch'al è usgnot? 
Jentre dentri in cusine ch'o ti fâs un cafè neri che 
tu ti scjaldis ». 

E Renzo: < Siore, che mi scusi; 'o ai sbaliát 
puarte ». 


V. B. 

Fruzzone 


Mi contave la Dosche: « Nol jere mìcus come 
ore presint in ché volte. In ché volte tu lavis a con- 
fessáti, e pre Tite ti domandave par prin: ”Atu fat 
il to dové cul to omp?”. Se tu j disevis di no, al 
tirave la gredele dal confessionari, e fúr, tü! E a’ 
sintivin in duc’. E duc’ ridi. Ma mìcus t’ai manti- 
gnive lui, dopo... ». 


La Gjulie, la fie sui quatri agn di un gno ami, 
‘e jentre tal tinel de só cjase аша che il gno ami 
al sta cjalant sul televisòr la scane di pugjlato tra 
Griffith e Monzon. 

I doi si ’ndi mòlin di vueli sant. La Gjulie j 
domande a so pari: « Papà, perchè si fanno dispetti 
quei li? y. ' 


M. 

IL TAUR 


Si svàngje 

Sant Ugo 
PASCHE MAJÔR 


Pascute 

San Doro 

San Vizenz Ferreri 

San Celestin Pape 

San Rufin 

San Redent 

DOMENIE IN BLANC 


San Terenzio 

San Leon Pape 

San Zenon 

San Gjldo 

San Justin 

Sante Anastasie 

SECONDE DOPO PASCHE 


San Nicete Pape 

San Galdin 

Sante Eme 

Sante Gjse 

San Selmo 

San Leonide 

TIARZE DOPO PASCHE 


San Fedél 

San Marc Vanzelist - Fieste de Liberazion 
san Marcelin Pape 

Sante Zite 

Sante Valerie 

San Pieri mártar 

QUARTE DOPO PASCHE 


A 


(3) 

VIARTE 


Quant che in cil il nûl si disfe 
e al ë blanc il zariesár, 

van i fruz a fà pivetis 

cu lis zimis di morár. 

QUISTIONUTE QUARTE 


La storie, la gjeografie, la lenghe, lis tradizions 
e ancje il temperament de int ch'a vivin in cheste 
regjon a’ pandin une realtát clamade Fridl, la che si 
pò cjatá la lidris da l'umanitát furlane. Naturál pa- 
raltri ch'e val plui la vite che no il certificat di esi- 
stenze ch'al risulte dai elemenz parsorevie. Chest 
al ven dit a proposit di qualchi fat ch'al sozzét in 
риё. 

А adi è Furlans ch'a protèstin par qualchi divi- 
sion ministrative o par qualchi поп gnúf соте 
< Isontino >, ch'a parin signái di une volontát di 
disfá il Friäl. Justis o sbaliadis, chestis protestis a’ 
mètin in lás la pussibilitát di operazions in contrast 
cun tune realtát tradizionál, ma salacór no atuál, 
dal Friál. 

Difat, se la peraule « Isontino >, dibòt senze 
nissune tradizion, 'e vès di cjapá pit, al ora di che 
dute la tradizion dal non < Friül » ’e vara piardude 
la fuarze di atualitét. 

Lis protestis a' vòlin simpri pòc. Al covente che 
la lidris ’e cjapi. 


L. G: 








IL STROLIGUT DAI FRUZ 
JL gno pais, di "UiaMe 


Il gno pais, di Viarte, si viest di verdulin: ver- 
dulin di jarbe gnove ch'e piche sui rivài; verdulin 
di bütui sglonfs sui ramaz imó neris e incrugnuliz; 
e po verdulin di pomis apene inmaneadis... 

La mé rose de Viarte 'e je l'ardile verde e blan- 
cje te cjarande daür cjase. E zufs di pestelacs tai 
rices, covis di violis, scjarnetis di margaritutis, sbor- 
fadis di pincurvins, pardut: la grande fluride de 
Viarte, come une te rosade d'arint de matine. 

I] morár dal gno curtil al ë dut scrizzát di vert: 
lis zecjs tenarinis a' stralusin tal soreli resint. 

A’ son tornadis lis sisilis; il prat al 'simine di 
griis e pavèis e lusignis, di sere. Jù pe de rive 
a' corin fruz discolz. 

Te taviele al ë dut un vosarili di lavórs e un da- 
vol di ucéi murbinós. Mé mari 'e à metude une te- 
rine di cjariesis su la taule: о "n? metin un rincjn su 
lis orelis, par ridi: la nestre frae de Viarte. 

TU, CIL E TIARE 


Quan’ che un frut al nas te cjase 
ancje un zi al fluris tal prát 

e sul mont s'impie une stele: 

cil e tiare ti an creát. 


COLORS DI MASCARUTIS 


I ultins di Carnavál i fruz si viestin di mascare 
e a’ van pes cjasis: colórs di vistiz, di coriandui, 
di stelis filantis; e cjantilenis, sunadis, sunsúrs su 
lis puartis, tai curtli, pes andronis. 
Chei imbande lis cjolin-vie: 
Mascare mascare dal pezzot, 
dait un pit, paraile sot! 
Mascare mascare dal tambár, 
dàit un pit, pardile fár! 
Des cjasis al ven bonodór di cróstui e di goloséz. 


CRIST, ROSE DI VIARTE 


Crist al múr su la Crós fra doi ladrons. Al tre- 
me il cil e la tiare. Ma po si spalanche la piere dal 
sepulcri e Lui al resuris te lús de Pasche. 

Al fluris tal cúr dai püars come une biele róse 
di Viarte. 

D. V. 

Jamastin 


Sul preliminár firmát di Carlin e dal Podestát 
al jere stabilit che la vecje cjase dai Murae ’e veve 
di jéssi libare pal més di lui par podé adatàle a scue- 
le dal Borc. 

Par lór cont, Carlin al veve cjatade une cjasu- 
te a Fontanerosse, une càisse in Borc di Cente: il 
pùr sotet e un blec di ort tant di semenà un strop 
di lidric e forsi une cunvièrie di patatis. Te gnove 
abitazion no stave di sigúr dute le robe ch'a vevin 
a Borghet, ven a staj imprestamenz e mòbii; e alo- 
re ti àn scomenzàt a vendi il soreplui. 

Prime di dut е’ an scomenzát a vendi i impresc' 
agrìcui, la uárzine, la grape, il cjár, il cjarugjel, la 
carete, la "gurizzane"; il caretin cul folo lu veve 
puartát vie un forest ch'al cirive antigais. Podopo 
'e vigni la volte de robe di cjase, de cusine e des 
cjamaris: armárs e vetrinis, taulis e cjadreis, cjanto- 
nái vecjons e cassons: un di chest, menát a marit 
di une ave di Carlin, di cocolár e intaját come un 
ricam, al Jere lát a Udin. Il telár di agne Menie re- 
quie, di tanc' agn fèr, si Jere finit di carulá, e cussi 
a ’nd’ an voludis pocjs a fracassálu par fà lens di 
brusá. La cassefuart di barbe Mateo, dopo che Car- 

lin la veve viarte cul picon, la vevin puartade al 
fari che la butás te feraze. La scrivanie, ancje ché 
intajade e cu lis segretis, la vevin prometude al ple- 
van; cussi chel mobil, ch'al podeve stá in qualun- 
que cjscjel o palaz di siòrs, come ch'a disevin duc' 
in cjase, al ë stát Pultin a lassá Borghet. Quant che 
il predi al visa che al varès mandat a cjólilu fra 
qualchi di, Carlin al ë lát a preparálu, liberanlu di 
chei scartafaz ch'a jerin in duc’ i scansei. Di frut in 
sü al veve viodudis chés cjartis e si ricuardave an- 
cjmò quant che i barbis, i < siórs barbis > j disevin: 
« Lasse ché robe tú, no stá a tocjá. Di grant tu ca- 
piras... >. 

A” jerin vecjos contraz di compris, sentènziis di 
cunfin, cambiáls scjadudis, notis di spesis par cja- 
se, boletis di prediál, disens di lavórs faz dai vecjos 
cuissà dulá pal mont, tantis letaris a macs e leadis 
cul spali, aventaris di dote dade 'es feminis Murae 
ladis a marit. L'ultin aventari al jere chel di puare 
Tunine, Di’ perdoni: < Aventari di contesse >, e di- 
seve simpri sò mari Done Pine... 

Cjartis, cjartis, che a Carlin no j disevin nuje: ro- 
be di butá tal ledan o di brusá. E al scomenza a 
sbregá, a fa flics e ingrumá sul caminet cul larin di 
piere zale e il cjavedalut cui pòmui di leton; un 
grum di cjartis ch'a varessin bastát par cuéi une 
polente. 

Quant che, impiát il fic, al alzà i vôi par cjalá 

la flame ch'e businave e la nape ch'e tirave sü flocs 
di cjarte impiade, par lassáju colá jú subit co- 
me paveaz neris e senze vite, al si inacuarzë dai ri- 
traz dai barbis ch'a jerin un di ca e un di lá dal 
caminet: doi ingrandimenz ch'a fasevin une figuro- 
ne tes lór suazis indoradis. Ancje chei, aromai, a' 
jerin di plui e senze scopo li. Carlin nol pensá dós 
voltis: al tira jü i ritraz, ju fás a tocs e ju bute tal 
fúc. La flame e torna a alzási come prime sclope- 
tant... 

Quant che Dorine, la só femine, jentrant tal ti- 
nel, ’e viodè lis curnîs vueidis e "e domanda dai ri- 
traz, Carlin j spiegà: te gnove cjase, in cusine no 
saressin stáz tal lór puest, e po, cuissá a cetanc’ che 
si varès vút di contá cui ch'a jerin chei doi. E in te 
cjamare no j plaseve di tigniju, parvie ch'a saressin 
simpri li denant dai vói, buinore e sere. Sul cjast a' 
podevin si stá cun chei altris strafaniz, ma lassú ju 
varessin instés mangjáz lis suris... 


Р. М. 

LEG ЕГЕ 


Ligrie! 
Quant? 
Strac 

di lavór; 
l'anime 
in pas; 
la panze 
plene! 





GIANNINO ANGELI 

La claf dal camarin 


Noni Lázar, un contadin di stampe antighe, vieli, ma 
dret come un pól, salt come un ról e testart plui di un mul, 
al veve imparát, fin dal moment che si jere cjatát a capo 
de famèe, a tigni in stangje dute ché tribú di fis, briz e 
nevóz ch'a jerin vignúz a cressi la popolazion di chel vecjo 
cjasal spiardút in tai cjamps a une mie dal país. 

Sot di lui a’ vevin di fila dret come un ploton di sol- 
dáz, e puars mai lór se un o l'altri si riscjave di fáj qualchi 
osservazion par vie des voris o dal mangja o dal bevi, ancje 
se par sòlit, dopo mangját, a’ vevin plui fan di prin. Lui 
ur misurave par fil il formadi e la robe purcine, e al tigni- 
ve ben ben siaráz e inclostráz camarin e cantine. 

Lór a’ stavin simpri in spiete che cumó o dibot lui si 
dismenteás di siará, par podé strafuí alc di bon e pará vie 
la voe dal vin e dal salam; ma il vecjo al tignive simpri la 
cláf te sachete e no s'infidave a consegnále a dinissun; ma 
al lave volte par volte a cjoli ce ch'al coventave. 

Ma une di che in te stale une vacje e jere sul fá e lis 
robis no si presentavin ben, un frutat- al ven a clamálu in 
dute presse par ch'al vadi a dá une man. Noni in chel mo- 
ment al jere tal camarin; e sintút di ce che si tratave, cu 
la premure di lá a viodi de vacje, la plui biele di dute la 
stale, al salte fúr di buride smenteansi di siará la puarte 
e di tira ju la claf. 

E alore, figuraisi se lis feminis ch'a jerin in cjase no 

si profitavin de ocasion! Une si met a fá la vuàrdie su la 
puarte de cusine, e chés altris a’ jèntrin tal camarin e a’ 
strafuissin un pár di fiascs di merlot e tre o quatri salams 
dai plui biei. 

Quant che Noni, finide la vore, al € tornát in cjase, 
J à dát subit tal voli la puarte viarte dal camarin; si ë ina- 
cuart de falope ch'al veve cumbinade, ma nol á dit verbo: 
al á siarade la puarte e metude la cláf te sachete. E la int 
de famée no á mai podút capí s'al veve suspietát alc. 


Cussi al ë passát qualchi més, e intant al ë tornát a 
cjase Perin, un dai fradis, ch'al veve apenis finit di fá il 
soldát, e sot la nae al veve imparát ogni sorte di baronadis. 
Quant che i fradis e lis cugnadis j án contade la storie de 
cláf, lui ur á proponút un progjet par vé libare jentrade 
in chel benedet camarin, e duc’ lu an aprovát. 


Sicheduncje une sere, apenis butade fúr la polente tè- 
nare e cjalde sul taulir, quant che il vecjo al jere za jentrát 
a cjoli il formadi di mangjá a cene, Perin al jentre di bu- 
ride vosant: < Corét, corét ch'e je s'cjampade la cjavale e 
jo no rivi a cjapále! ». 

Si tratave di une biele bestie, comprade in chei dis, 
ma ch'e tirave un póc a salvadi e si stentave a domäle. 


Noni, quant ch'al sint Perin a vosá, al cór fúr di bu- 
ride, smenteansi ancje cheste volte di siará la puarte dal 
camarin. Alore Nene, une des cugnadis, ch'e veve za me- 
tude imbande une fete di polente, ’e tire für la claf de sia- 
radure, 'e fronte il piétin in te polente ténare prin di une 
bande e po di ché altre, e po 'e torne a meti la cláf al so 
puest; e 'e scuint la fete de polente. E quant che Noni, 

dopo cjapade e peade la cjavale, al torne in cusine, si ripet, 
tál e quál, la sene di ché altre volte. 

Qualchi zornade dopo, un fari bráf e discret al veve 
rigjavát il stamp dal piètin e parecjade une copie de cláf 
che, savinle manezzá, magari gratant e ciulant, `e rivave a 
viarzi la siaradure de puarte dal camarin. 

Di ché zornade in poi la tribú dai Lázars no à mai 
plui patide la fan: o di ruf o di raf 'e à simpri podút pro- 
viodi ce che j coventave par mangjá e bevi bondant. 

Si capis che, daj ué e daj doman, il vieli si jere visát 
che robe a ’n’ sparive; ma nol jere tipo di ameti di séisi 
lassát buzará, ni di rindisi. Dós voltis al à fate gambiá la 
siaradure, senze di nuje; ma I siei a? son simpri stáz bogn 
di rigjavá il stamp de cláf gnove midiant la polente, spie- 
tant l'ocasion di podé véle in man par chel lamp ch'al ba- 
stave. 

Noni Lázar al ë rivát adore a meti a puest lis robis 
e a torná a jéssi lui nome quant che si ë peade la cláf dal 
camarin te cintúrie dai bragons par dut il di, e a platáse 
sot il cussin vie pe gnot. 


Tod: 

Jn dperiarie 


« Siór dotór, 'o ái un rafredór di chei; e mi dúl il 
cjaf e dutis lis cumissuris. Che mi dedi, par plasé, un 
"Demitilaminofenildimetilpirazolone" >. 

« 'Orpo, siore, ce memorie ch'e a! S'o mi visi ben, 
daür de fòrmule che mi à dite, al dovarès jéssi il "Pirami- 
don", nomo? ». 

« Si, juste. "Piramidon". Al à reson lui. Al è propi il 
"Piramidon". Bambin, mai ch'o rivi a tigní a menz cemút 
che si clame! ». 


< Par plasé, che mi dedi un decot pe vacje, ch'al ë 
dibot une setemane che no sporcje ». 

< Va ben, j al parecj jo, siore; ma al úl il so timp. 
Ch'e torni dopomisdi a cjólilu, e intant che mi lassi il non >. 

« Il gno o chel de vacje? >. 


V. B. 

JL dpitt mataran 


I doi vedrans a’ vivevin bessói, cun tune mas- 
sárie, tune cjasone antighe, dopo la muart di lór 
barbe Jácun che ur veve lassát dute la robe. « E 
cjalait di tignile cont >, ur veve dit il vecjo prin di 
muri, < che jo ’o vignarai a controla ancje dopo 
muart ». 

Cussi lòr, ricuardant la racomandazion, a' pri- 
curavin che dut al fos simpri a puest, che « cun 
chei là di la > no si sa mai ce ch'al pués capita. 

Si tratave di doi esemplárs che de religjon e de 
superstizion a’ vevin fat dut un suf, e a’ viodevin 
spirz e meracui pardut. 

A’ stavin còmuz te cjase viere. Lor doi a’ dur- 
mivin di sore, e la massárie, su la quarantine, 'e 
veve la sò cjamare abàs, dongje la cusine e il tinel, 
fin dal timp ch’al jere in vite il. vieli: cussi, co ’e 
jevave, adore, no disturbave i < siórs > ch'a durmi- 
vin fin tart. 

Une di a’ van dal plevan duc’ spaventáz: < Sidr 
plevan », j disin, « ch'al vegni a binidi la nestre 
cjase, par che l'anime benedete di puar barbe Jè- 


18 








cun, che Diu lu vebi in glorie, 'e cjati finalmentri 
la pás >. 

< Po, ce suzzedial? > ur domande il predi. 

< Al ë che di qualchi timp in ca in cjase nestre 
a’ suzzèdin robis... Ogni gnot, quant ch’o stin par 
indurmidisi tai nestris jez, ’o sintin che il puar bar- 
be al jentre pe puarte di cjase e al sparis senze plui 
fasi viodi. Al scuen sei propi un spirt, il so spirt, par- 
vie che, par jentra in cjase, un vif nol po dal sigúr 
tira il clostri; e a buinore la puarte ’e je come che 
ogni sere la siarin nó >. 

« E la massarie, sintije ancje jé? ». 

< Pa’ Pamór di Diu, siór plevan: no j disin 
nuje a jé, se no si spavente e no nus sta plui abas. 
E po ché ’e duár come un zoc >. 

< Cjalàit mo, benedez, 'e pò jéssi nome une su- 
gjestion > al fas il plevan. 

< Nò nò, reverendo! Al ë lui, al e il barbe! Al 
diseve simpri ch'al sarés vignút dopo muart a con- 
trolá. Che nus fasi la caritát: ch'al tégni il segret, 
e ch'al végni a benedinus la cjase! >. 

< Poben, al ë propi timp di Pasche, e par no 
dá tal voli ’o vignarai a fáus une benedizion > ur 
dis il plevan. « E mo, váit e metéit il cúr in pás ». 

I doi batècui a’ tórnin a cjase contenz; ma il 
spirt dal barbe Jácun nol mole, e al torne puntuál 
ogni gnot a ché ore. 

Une gnot, ch'a jerin za indurmidiz, si dismòvin 

di colp pai urlos de massàrie: < Judàimi, judàimi, 
cho mûr! Signor, o Signór >, e berlave a dute vôs, 
« no pués plui! ». 

I parons a’ van ju duc’ sviarsáz e la cjatin che 
si stuarzeve pai dolòrs, tigninsi la panze, e 'e zeme- 
ve come s'a stassin curtissanle: « Ce mál, ce mál! 
Judàimi, ch'o múr! >. 

Il miedi al stave dós cjasis plui in lá. Lu clámin. 
La visite e al sentènzie: < Subite tal ospedál, che 
nol ë timp di piardi >. E la mènin vie a dute gnot. 

Tal doman di matine i doi vedrans a` córin tal 
ospedál a informási. < Cemút? > j domàndin a une 
infermiere. 

« Eh, cumò 'e sta benon, ma le à vude peloche; 
‘e jere za in quatri més. 'E à spiardút...! >. 

Ce scherz ch'a cumbinin qualchi volte i spirz, 
nomo? 

E ridi dut il pais, ch'a cognossevin in duc” chel 
spirt mataran che ogni gnot al lave a consola la 
puare massarie! 


MARIE GIOITTI DEL MONACO 

San Josef operari - Fieste dal Lavór 
Sant Atanás 

San Gotart 

sante Moniche 

San Pelegrin 

Sante Gjudite 

QUINTE DOPO PASCHE 


Sante Gjovane d'Arc 

San Grivór di Nazianz 

Sant Antonin 

LA SENSE 

San Pancrazi 

San Robert Belarmin 
DOMENIE DOPO LA SENSE 


San Zuan Batiste de la Salle 

San Ubalt 

San Pasquál Baylon 

San Venanzi 

Sant lyon 

San Bernardin di Siene 

PASCHE DI ROSIS (PENTECOSTIS) 


Sante Rite di Cassie 
San Desideri 

Sante Susane 

Sant Urban Pape 
San Filip Neri 

Sante Nadalie 

SS. TRINITAT 


San Massimin 
San Fernant Re de Castilie 
Sanz Canzio, Canzian e Canzianile 


شح 

Si lave sü a rosari in prucission. 
E tà parce no vátu, cjaveglon? 

QUISTIONUTE QUINTE 


Al sarës fazzil séi furlans s'al bastas tigni cont 
des memoriis; difizzil al e séi furlans di vué, in cun- 
dizions di lassá altris memòriis di tigni cont. 

Ma ce uélial dî séi furlans? Al âl di no jéssi di 
bessöi, vivint in tune comunitát e operant par che 
no dome la nestre cjase ma ancje l'ambient dulin- 
tòr al mantegni e al svilupi lis sòs carataristichis in 
tun so mut sintút e origjnal. In altris peraulis, al al 
di jéssi un element vif in tun contest vif, e nol è 
nuje tal mont di plui impuartant de vite ch'e ri- 
spuint 'e vite, tune dialogazion superlative. 

Che i Furlans, in linte gjenerál, no si judin tra 
di lòr e che ognidun al fasi i siei faz senze intrigási 
di chei altris, al pò ancje olé di che l'autonomie per- 
sonal 'e je culi ancjemò un fat pusitif, ma in sostan- 
zie `e ven ancje dineade ché cooperazion ch'e coven- 
te par une vite comunitarie e par un avigni di zi- 
viltát. Un di bessöl, nancje s'al è Готр plui grant 
di chest mont, nol rive a mejord un pais ni, ben s'in- 
tint, une regjon. 


L. C. 

«TEMPERANZA» 


Michél al ë une inficje di tál fate 
che un'altre no sai di se si la cjate. 


Cun dut ch'al jeve 'es sis pe só fadie, 
al dis che fin a un bot nol mangje nie: 


juste chel sclip, al dis, di café neri 
fat sü cun fonz za diponüz di vieri. 


A un bot al dis che j baste, pe bocjade, 
un plat o di bulide o di panade. 


Par cene, al dis, un úf cu la polente, 
'ne sclese di formadi, e si contente. 


« E qualchidun » al dis « biel a buinore 
nol lasse di suplisi, ch'al divore. 


E sul misdi no stan di imboconási, 
che, dopo, ur van dós oris par svuedasi. 


O alore, chesc' sogjez che no àn misure, 
là métino > al domande < la Scriture? 


La sáno la virtút de Temperanze? >. 
Chest gno Michél lu àn operát te panze. 


M. 











Un rai di soreli al cole te cjarte blancje dulà 
che peràulis neris a’ cirin ombris lontanis tal plan, 
dongje des monz, dilunc la Celine, daprüf de Medu- 
ne, il puart dal Noncel. 

Dulintór di chés tiaris a’ barlùmin denant dai 
vói, tal scár de gnot dai timps, lis animis di Ozzi, 
cont de vile di Naum (Cordenons), dai Templars di 
San Quarin, dai gastalz dal abát di Millstatt in chel 
di Sante Foche, dai Ruvigne di Tór. 

Forsi une di cult, tra i magréz di San Quarin, 
Vivár, Cordenons, la nobiltát 'e cjazzave il purcit 
salvadi tal grant boscam confinant cu lis tiaris di 
Pop, patriarcje di Aquilèe, fradi dal cont di Corde- 
nons. 

Feminis bielis e cavalirs gjentii si saran daspò 
riuniz in fiestis legris in qualchi puestut dulà che 
une mirinde cun tun taj di vin nostran e une schirie 
di monz denant a’ ispirin simpri un cjant. 

A ché ligrie, par cui ch'al scolte inmagát di lon- 
tan, a' revòchin, dopo une vore di ains, lis plui 
fuartis e bielis vós di cjant e di prejere dai cavalirs 
da la < Maison >, ué Mason, di San Quarin. 

Cussi i piligrins, stracs di Tiare Sante, sul fá 
gnot a’ pòlsin contenz di sintisi cjarezzáz di chés 
cjantosis dongje il bosc ch'al tas. 

Cumo il grant bosc al è lat, e da la mont Cja- 
val si viòdin di sot, te planure soreglade, lis gle- 
siutis e i cjampanii furlans, ma de int e dai sècui 
che cul a’ son passáz dome un misteri di tasé. 

Une vôs, paraltri, ’e rive de bande di Tor: ‘e 
je il lament di un Zuan Ruvigne, de sò femine e dai 
siei fruz, brusáz vis tant timp indaúr di chei dal 
Puart Noncel quant ch'al comandave il cjapitani Co- 
lau Mordax. 

Di lassú di ché mont, il voli al rive a viodi Vi- 
var, Raussét e ancje San Zorz de Richinvelde, dulà 
ch'al fo copát un grant princip dal Friül: il patriar- 
cje Bertrant. 

Dibessól un omp al va tra i cjamps di Bortolin e 
chei dai conz Cattaneo dilunc la ciaradorie ch’e puar- 
te pes curtis a Sante Foche di San Quarin. Lu con- 
sole une biele zornade di fieste e la pas dal cür, in- 
tant ch'al ciale une mule sburtade lontan da un 
ajarin. e 
Un altri omp, in tun pais lontan, al cjale fúr de 
$6 cjamare i baraz de cise dal so sedim: al sumie a 
vôi viarz il só Friäl. 


FRANCO FRANCO 

Par une danade palanche 


Che une misare palanche 'e vedi la fuarze di 
tigni sveát un biát omp strac a fil di muart dopo 
une zornade interie di talpetá senze requie, ’e se- 
mearès di no crodi: une fàule di chès che si conta- 
vin une volte sot la nape. E púr un striament di 
cheste fate j ë capitát propit chi a Tarcint a Gjova- 
nin Bondanze: agnorums indaúr, quant che une pa- 
lanche ’e jere ancjmò vonde ben cunsiderade, ven a 
staj quant ch'e bastave par dispegná squasit miez 
litro di bacaro. 

Robis di passe miez sècul. Ma duc’ chei che cu- 
mó a’ son nonos si visin di sigúr. Gjovanin Bon- 
danze: un vieli senze etát, cu la caveade grise a 
plové sot il cjapiel colór pantiane misclizze, onzút 
e cragnós come une vecje fersórie, i vói sbeleáz e 
agadós come une vit cuinzade sul vieri di lune, la 
barbe e lis moschetis in eterne barufe cun piètin, 
fuarfis e rasór. Une munture che Jesus Marie, dute 
busis e tacons, come la uate di Tripe dal Pès. A’ 
cóntin che quant che si jere maridát cun siore Clu- 
rinde Sdavasse nol veve nancje la cjamese. Ma la 
fintine incolade, silafè che la veve, squasit blancje 

càndide. E ancje i pulsins di cilulòide, un lusso par 
chei timps. 

In dute la Furlanie siór Gjovanin al jere di cja- 
se. Simpri pardut, tanche il doi di cope, cun ché só 
armòniche pezzotose e vajulinte, manovrade un tant 
al braz, cun siet vot notis in dut, di compagna- 
ment al unigjenit mutif < Calzetine ricamate >, une 
vore di mode in ché volte, cjantant cun tune vós 
rusine come un clostri di cjót sis més dopo copát il 
purcit. 

Si sa di pusitif che il nestri Gjovanin al veve 
dumicili a Udin, tal sotscjale di un cjasament des 
bandis di Borc di Vilalte. Al viveve bessòl, par vie 
che siore Clurinde 'e veve bandonát il tet coniugäl, 
dopo un barufon di chei. A chest propòsit, bisugne 
di che Gjovanin si sintive sigúr, de bande de reson. 
< Orcobòe >, al diseve, < cemút si puedial lá d'a- 
cordo cun tune femenate ch'e je saldo su lis bancjs 
dal Zardin Grant, in timp di libare usside de fanta- 
rie, a fàj di brazzule ai militárs! >. E cussi une sere, 
la di siore Catine Sporcje, dopo un slavin di quar- 
tuz di Pòlie, ’e jere stade dizzidude in cunvigne fra 
i doi, senze lá a disturbá la Justizie, la < separazio- 
ne di fatto ». 

D'in ché sere la sò cjase, il so pais, la sò patrie, 
a’ jerin stáz il mont, o pluitost, par séi plui precis, 
la Furlanie. E ogni furlan, da la marine di Grau a 
lis montagnis dal Ponteban, di Madone di Mont a 

Spilimberc, Cjasarse e Pordenon, al cognosseve Gjo- 
vanin Bondanze. 

E par dile vere, Gjovanin al jere dapardut von- 
de ben cunsiderát, massime par chel so temperament 
mataran e murbinós e chel so jéssi simpri plen di 
bontimp, ancje quanche te sachete no j lusive crós 
di Vitorio Manuele. E po mai quistions cun nissun, 
mai tocjá la robe dal próssim, mai svindicási cu la 
mularie ch'e se gjoldeve a cojonálu: un bon diau- 
lat, insumis, tignút cont di dut. 

Une robe sole Gjovanin nol podeve sopuartá: 
l'aghe. < Par me, Paghe >, al diseve, ’e je l'ultime 
robe di chest mont, ancje se qualchidun si ustine 
a di che se no altri ’e je buine par lava la muse. Po- 
ben, ostizie, jo la muse no la lavi mai; sicheduncje, 
ce fa di Jë? >. 

E su chest principi nissune discussion. Cjavestri 
fin al pont che, cristian batiat come ch'al jere, nol 
jentrave mai in glesie par vie des pilis da l'aghe 
sante. 

Fra duc' i pais de Furlanie, Gjovanin Bondan- 
ze al veve un dëbul par Tarcint. E no jere circo- 
stanze di marcjat o di sagre che al vès mancját di 
presentási su la plazze: Vinars Sant, San Pieri, 
Quarte d'avost, Perdon dal Rosari, e ogni tiarz lu- 
nis di més, marcját franc, di sigür si cjatävilu 
sentát sul balcon dal bácaro di siór Savino, in 
te strete, cu la só armoniche derocade. 

E une reson ’e jere: une reson pusitive, cu lis 
lidris impastanadis une vore insot, fin tai biei ains 
de só zoventút. Parceche Gjovanin Bondanze pro- 
pit a Tarcint al veve gjoldüt il flór de só esistenze, 
ai timps ch'al faseve il cjaliár te buteghe dal Pirli, 
in Borc d'Amór, a tac dal ufizi dal telegrafo di siór 
Gjenio Gobet. 

Un cjaliarut in gjambe, almanco cussi a' cóntin, 
che pes ghetis nissun j 'e faseve: ciartis ghetis co- 
me pipins, ch'a saltavin fúr d'incjant di chés sós 
mans di artist nassút. 

Ma il diául, si sa, al à simpri di meti la code. 
Propit tacát de buteghe dal Pirli, siór Matie Cluz 
al cunduseve il plui creditat café di Tarcint. Un 
café frequentat de signurie, massime in tal dopo- 
misdi. E fra lis robis golosis de scansie, in juste lús, 
fra la butilie dal mistrá e ché de mente, 'e veve il 
puest d'onór une sgnape famose, brusade tai famós 
lambics di Nimis. Une sgnape odorose di verduz, 
limpide e clare come une gote di rosade, une vere 
tentazion dal demoni. 

'E je stade sigür la brame di chel velen sutil a 
piardi puar Gjovanin, a strissinálu a planc a planc 
fin sul fonz de piardizion. 

No son stáz sanz. Dàj ué, dàj doman, tai ultins 
timps, prime di lassá dal dut il mistir, lu viodevin 
simpri plui dispés, e massime a buinore, a scjam- 
pà di scuindon de buteghe dal Pirli, une ghete in- 

vuluzzade tal grimál par butá fum tai vói, e a cori 
dilunc là di Cluz a fò fúr ce doi ce tre büssui di 
senape. 

Piardút infin ogni tic di ritegno che j restave, i 
ultins carantans a’ son laz a finile duc’ là di Cico- 
gne, par vie che in ché sgnapetarie il bussul al vigni- 
ve alc di mancul. Fin quant che la pile no à finit 
di sujási dal dut. 

E cussi, restát a sec come il gjat di Cesariis, puar 
Gjovanin Bondanze al veve buride fúr di qualchi 
bande, Diu sa cemüt, cheste famose armoniche. E 
vie, dí país in país, milante voltis il zir de Furlanie, 
argagnanle miór ch'al podeve, une stagjon vie ché 
altre. 

'E jere la vilie di San Pieri, subite dopo le uere 
di Tripoli, quant che, sot sere, Gjovanin Bondanze 
al ë capitát chenci, ven a staj a Tarcint, vadi di Gle- 
mone o salacòr di Osóf, dulà ch'e jere stade la fie- 
ste di Sante Colombe. Strac come un nemál, dopo 
dute ché talpetade. 

Mangjade une bocjade te ostarie di Titòs, ‘е jere 
ancje vignude ore di ciri un toblát dulà di meti i 
uès in rie. J vigni tal cjáf siòr 'Sefin Brucinlose, 
naulisin e postilion di stirpe antighe; e siore Luzie, 
une vere siore, buine come il bon pan di Napoleo- 
nin Tofolet, no j veve dit di nò, anzit, cun dut ch'al 
jere cjalt, j veve prufiride ancje une cüzzine. Pognet 
tal fen ch'al nulive di mente, il puar omp al siara 

i vôi, sigúr di indurmidisi come un zoc. 

Ma ce isal ce no isal, remene che ti remene, 
ché di Peonis no si dezzideve a vigni dongje. < Or- 
po, Gjovanin, ce dal diambar ti suzzèdial usgnot », 
al bruntulave, < di no rivá a cjapa sium, cun dute 
ché strache che tu 4s intorti >. Ma nuje di fà. 

Sul tór de pléf a’ batin za lis undis, e Gjovanin 
alèli che si messede tal fen. 

Di bot un lamp j sflandore te coce. Si jeve sò 
in senton, al sgarfe smaneòs in dutis lis sachetis: po 
no ti cjatial tal fonz une palanche! Une palanche, or- 
coboe!, une palanche vere! E no savé di vèle. Di- 
smenteade tal fonz di une sachete, cui sa mai di 
quant, cui sa mai cemit. 

Tu vevis reson puar vieli di no podé durmi: pro- 
pit tü che no tu sas di visati di séi lat tal cuzzo cun 
tune ricjezze di ché fate! 

Senze meti sal sore, cidin cidin al dismonte dal 
toblát, e vie di corse tal bàcaro di siór Larion, a vio- 
di s'al podeve disfási di chel striez. 

Bisugne di ch'al a vude furtune, parceche siore 
Gjovane, la ustere, `e stave za dant di clostri es un- 
dis. Ma in tun càs di cussiènzie come chel, cognos- 
sint Bondanze di ce pit ch'al lave zuet, la femine si 
èsintude in dové di siará un voli. E cussi Gjovanin, 
tornát tal so cuzzo, al á podút sieráju ducjdoi. 


OSIRIDE SECCO DAI JURIS 

Tubie mi à domandát: 

« E l'Universitát? 

'E veve di séi pronte l'an passát, 
secont ch'a vevin tant imprometúl 

i Sorestanz, pe nestre zoventiit, 

cun tantis Facoltáz: cul Magjstero, 

la Culumie, la Lez... e invezzi, zero! 
E invezzi nancje plui, no si j cjacáre! 
Ise avilent la cjosse, injuste e mare? ». 


] ài rispuindát: « Tubie, 

co tà tu dis che nol e stat fat nie 

rispiet ‘es impromessis a riuart, 

tu ás mil resons di dilu e no tu ás tuart; 
ma co tu dis che plui no si j cjacòre, 

tu ses siguramentri für di square. 

Infati, no 'nd' ül tantis a nota 

che, invezzit, no si fas che cjacará! >. 


M. 

Seuclis di une volte a Biliris 


Fin a miez di chel altri sècul, Biliris nol a vit 
ni un ambient ni un mestri par fò scuele ’e canae 
dal pais. Un predi de Pléf di Dartigne par agn, e 
dal 1817 in sü un plevan di Magnan, ch'a vevin la 
cure des animis di Biliris, a” tiravin dongje mo ca 
mo la la canae, uns dos voltis par setemane, par in- 
segnáur la dutrine e qualchi alc di für vie. 

La robe ’e à scomenzát a là miór quant che, tal 
48, i capelans e’ an tacát a stà stabilmentri a Bili- 
ris, che alore al è stat burit für un local uso cjast 
su la plazze de Urane, li de Stransigjare, ch'e veve 
ancje ostarie; e po un altri, un póc miór, li di Gjn. 

Ma i scuelárs la fracavin dispès, e massime lis 
frutis ch'a scugnivin sta a viodi dai <“ fradilins > 
pizzui a cjase, intant che lis maris a' lavin te filan- 
de o in campagne, e lis vielis tai orz o a dà dongje 
il mangja. | 

Cul Ја dal timp, со і scuelárs а’ сгеѕѕегіп di nú- 
таг е і predis mestris a? deventárin plui esigjenz 
tal olé la canae duc’ a scuele, a’ cjatárin un lúc 
plui cujet e spazeós tune stánzie de « Cjasute dal 
Comun >, ch'e je impins ancjemò tal curtil dal 

< Ucel disore >: une cjase ch'e pò séi dal tresinte, 
di dós stanziis di quatri metros par cinc, une sot e 
une sore: la scuele in te stánzie sot vie, e in cheal- 
tre i < ufizzis >; podopo te gleseute dal pais d'in 
ché volte, ch'e jere instès tal cuttil dal « Ucel diso- 
re >, co 'e vigni sconsacrade. 

Puar Dòssimo, ch'al jere dal 77 e ch'al ë man- 
cjat l'an passat, al contave che lui al jere deventät... 
ce ch'al jere deventát par chel che j veve insegnat 
puar pra Tite Merluz in chès scuelis ali. « Puar 
pra Tite nus pacave > al diseve; < nus dave di chés 
bachetadis pes mans, par parsore!, che Diu nus 
vuardi; nus tirave lis orelis di distacális; ma al jere 
un mestri dai rárs, ch'al saveve insegnáti lis robis 
in mút ch'a scugnivin jentráti tal cjáf >. 

E al contave ancjemò: « In chès scuelis al vi- 
guive il Diretór ogni tant a viodi cemüt che si lave, 
e a fá qualchi domande ai scuelárs; e ancje il Sin- 
dic, ch'al jere in chei agn Meni Minissin. Une di a' 
son capitáz ducjdoi insieme, ch'a vevin di fanus i 
esams. Dopo uns dòs peraulis di presentazion, il Di- 
retór al invida Meni a sentási. "Sedetevi", al dis. 
E Meni, si volte viats 1 scuelòrs e al dis: ”Sedete- 
vi". TI Diretòr al torne a dij a Meni: “Sedetevi”, 
mostrant un cjadreon ch'al jere li imbande. E Meni, 
dar, impins, ur ripet ai scuelárs: "Sedetevi, gjò!”. 
Alore il Diretór al cjape par un braz Meni e lu mene 

devant dal cjadreon e j dis: ”Meni, sentäisi”. Cussì 
si è sentät >. 

'E je forsi di chei timps ali la rispueste che il 
Consèi cumunál j a dat al Diretòr des scuelis ch'al 
insisteve par vé ambienz plui decenz e indicáz par fa 
scuele. « Nel nostro Comune » j an dit < non si 
sente il bisogno dell'istruzione >. 

Il « bisogno dell'istruzione > alè stat sintút a 
Biliris dal 15; nome in ché volte, infati, Biliris al a 
vude une scuele che no fos une staipe, bancs invez- 
zit di bancjs, un cómut, e stüis par rompi il crit 
dal unviár, la che prime, in chei fréz, ti colavin í 
déz des mans e dai pis pai polez. E. maèstris, in lúc 
di pra Tite o pra Scjéfin: maèstris come la Place- 
reane e la Plebane, che nus an tiráz su tanc’ ch’o 
sin cun amòr e paziènzie di maris. 


<". FM: 


96 











IL GRANZ 


Si are 
ы Lan 94% 




















irae, an Ооа аг Uu == Осо 





CORPUS DOMINI 

Sant Orazi - Fieste de Republiche 
Sante Live 

SECONDE DOPO PENTECOSTIS 


San Bonifazi 

Beat Bertrant Patriarcje di Aquilée 
San Sabinian 

San Medart 

San Prin 

Sante Diane 

TIARZE DOPO PENTECOSTIS 


San Mofrio 

Sant Antoni di Pàdue 

Sant Eliseo 

Sanz Vit e Modest 

Sant Aurelian 

Santis Cirtache e Moscje di Aquilée 
QUARTE DOPO PENTECOSTIS 


Sanz Gjervás € Protás 

San Silveri 

San Luis di Gonzaghe 

San Nicete Véscul di Aquilée 
San Lanfranc 

San Zuan Batiste 


QUINTE DOPO PENTECOSTIS 


San Virgjli 

San Ladislau Re de Ongjarie 
Sant Ireneu 

SANZ PIERI E PAULI 


Sante Emiliane 

San Pieri di une volte, sul Tarcint: 
sivii, fulugne, don Camilo... « sprint »! 


M. 

QUISTIONUTE SESTE 


Se no si vès vude tal passát une comunitát in 
qualchi mát ative, magari a nivel di popul, la regjon 
furlane `e varès finit di vivi bielzà secui indaúr. In 
vué, paraltri, la vite ’e je difizzile parceche, plui che 
sul presint, la culture regjonál ’e scuen pojási sui 
resc’ sparnizzáz dal passát contadin e su lis primis 
premessis apene mutivadis de culture dal avigni. 

In veretát, il presint nol ufris nuje für da l'ati- 
vitát de Sozietát Filologjche e di qualchi pizzule ini- 
ziative privade. Tal passát invezzit, cun dut che no 
podeve séi nissune istituzion furlane avonde impuar- 
tante, la culture istintive dal popul 'e д vit mit di 
interessá dute la tiessidure sozidl, screant formis ori- 
gináls. E l'avigni uman alè previodút dut su la sal- 
vazion ambientál; ma in proposit bisugne di che la 
culture des élites regjonáls `e je ancjemò masse gre- 
ze, leade es astrazions des globalitáz nazionáls o co- 
smopolitichis, e duncje par nuje preparade a frontá 
la situazion. 

Inalore, passát e avigni si presentin pusitifs. Tal 
presint al š dut il moment dramatic dal salvasi. 


L. C. 

Fruzzona 


Toni al stave seant cul falzet la jarbe di un céi 
di une strade di Cuâr. Ma `e jere une jarbe sporcje 
e rabiose, un fros ca e un fros lá vie e duc’ plejáz, 
che, tal ultin, dopo oris di fadie e di blestemis sot 
il soreli, j varessin butát sì e nò un cos di robe. 

Gno cusin lu viôt, j fâs dûl, e j dis: < Po Toni, 
ce stàiso lì a lambicâsi, in chest cjalt, par chês qua- 
tri? ». 

E lui: «Siôr dotòr, 'o ài la vacje, e fen no ’nd’ ài 
vonde par mantignile; cussì 'o ài domandat il per- 
mès di tajá la jarbe dal céi par fâ fen. Dut al zove; 
e mi lássin tajále dibant ». 

< Ma pluitost di stá li a strussiá e a sudorá, vait 
sú tal gno ronc ch'a son passe doi cjamps di jarbe 
fisse, nete e sauride, che nissun no la sée. Us ’e doi 
dibant ancje jo. La seáis e 'o quistais doi biei cjárs 
di fen che no us cóstin пије >. 

E lui: « E s’o voi, trop mi dajal par ore? >. 


M. 


100 





IL CONT UGOLIN 


La bocje al solevà di ché pacjade, 
netanse tai cjavei, ch'al jere un spieli, 
chel pecjadòr, de cope smorseade; 


po al scomenza: < Tú t'ús che un dolòr vieli 
jo `o t'al palesi, chi che mi sabore 
nome inpensánmal, prime ch'o feveli. 


Ma se la mé peraule ’e rive adore 
a sputaná pardut cheste galere, 
tu viodarás e sintarás alore. 


Jo te no ti cognos, ni la maniere 
no sai che tu séis chi che si cjacare, 
ma fiorentin ti pandin vós e zere. 


Jo 'o foi clamát cont Ugolin in tiare, 
e chest al fo un Ruggeri, ch'o tormenti. 
Parcè ch’o lu ài cussi, t’e conti clare. 


Cemút ch’al suzzedé ch’o finii drenti 
pe só malizie, e po privat de vite, 
di fevelá no pensi ch'al coventi; 

ma chel che a ti nissun pò vètal dite, 
са] ven a staj cemüt che mi fo fate, 
tu sintaras ce ludro, ce bilite. 


Un balconut insomp di chè torate 
che d'in ché di "de fan” si le in'nomene, 
e che par altris, ancje, ’e fo za uate, 


mi veve fat vedé la lune plene 
plui voltis quant che in sium mi si sclarive 
la sorte ultime mè, di dúl e pene. 


Chest lu viodevi a cjazze su pe rive, 
dal lòf e dai siei fis, di ché montagne 
che a Pise la vision di Luche j prive. 


Al veve cjzzis cu la panze sclagne 
devant, e cun Sismondi e cun Gualandi 
e cun Lanfranchi a bati la campagne. 


Dopo di un pòc a’ jerin a di "mandi" 

il pari e i fis, che chei, par spiticási, 

dai flancs il sanc ur al fasevin spandi. 

Co mi svejai devant dal salustrasi, 

subit il plait dai miei frutaz mi fore, 

che in sium a’ domandavin di sfamási. 

O tü tu sès ben trist se a di chest'ore 

no ti fas cas il dal che m'incombeve: 

se no tu vàis a un tant, ma quant, alore? 

Za a’ jerin svèis e l'ore nus vigneve 
che nus butavin dentri la bocjade, 
ma ognun, par un so sium, no la viodeve. 


E jo ’o sintii la puarte de jentrade 
che la inclostravin sot, e ju cjalai 
te muse i miei frutaz, a di ché dade. 


Jo no vaivi, ma, di dentri, guai! 
Lòr, si; podopo Selmo, créature, 
mi domanda: ”Ce ti suzzèdial, pai?”. 


No j rispuindéi e 'o stéi a muse dure 
dute la di e la gnot di dopo, mare; 
fin ch'e tornà a sclarisi la nature. 


La volte ch'e sponta ’ne lûs avare 
tal cjót ali, che a mi mi dé la smire 
di vé, su quatri, la mé inficje clare; 


lis mans ’o foi a muardimi, cun ire; 

e chei, pensant ch’o lu fasés par brame 
di disfamami, a di ché mosse sbire: 

”O pai” a dimi, "se la fan ti clame, 
mangje de nestre cjár che tu 4s cressude, 
che nus sará il dolór di máncul cjame”. 


Par cujetáju alore 'o mudai mude, 
e ’o stêrin par tre dis senze discori. 
O tíare, e tú no tu ti sés viarzude! 

Quant che podopo, cun tant dúl intori 
de quarte di lis oris a’ rivarin, 
Gaddo al urla, colant: ”O pai, jutori!”. 


E al muri li. E podopo mi mancjárin 
chei altris tre, plomban’mi a un a un 
co ’e fin des sis zornadis si cjatarin; 
fin che jo, uarp, `o foi sore ognidun. 
E tre dis ju clamai, co plui no jerin. 
Po, plui de pene, al riva a fa il dizun ». 


(Traduzion di Meni) 


104 








IL CJSCJEL DI MUGLE (*) 


Vignint a Mugle di Triest, par már, si viót di- 
sore, sul zuc de culine ch'e nus ven denant, une gle- 
seute: "e je ché gleseute di un pais sdrumát tal 1354 
dal genués Paganin Dorie, o forsit dai triestins al 
timps di Culau di Lusimburc. 

I glons des cjampanis dal tòr di ché gleseute, 
traspuartàz dal ajar, a’ nizzülin il borc disot di Mu- 
gle gnove, svanit te sere mufose di chest més di utu- 
bar. 

Sorunviár al e bielza rivát. Al à dongje il novem- 
bar dai nestris muarz e dut s'ingrise, ancje se, une 
volte ogni tant, si pò gjoldi un rai di soreli clip, 
qualche orute di cil saren, qualchi moment di ajar 
net. 

Suturno, siarát, gris ancje lui, come un vieli trist 
e imbacuchit, daprif dal borc, su pe cleve lapade 
dal már turchin, al sta il cjscjel patriarcjal cul scúr 
des sòs murais, il ricuart di passions e di etis lon- 
tanis. 

'O soi seneós di savé alc di gnûf sul cont de só 
storie: dal cjscjel, ve’ che mi vègnin incuintri, al- 
mancul mi par, lis animis di Marquart di Randek, 

di Fidri di Seorgnan, di Rafael Steno, di Conrát Bo- 
jan, par puartámi su stradis mistereosis dacjáf dal 
timp. Ma il sium nol dure a lunc. Mi svei di colp: 
nuje plui de lengbe ladine di Culòu Bortolon, a Mu- 
gle; fra tanc' rudinaz, il cjscjel al reste bessól a do- 
cumentá la dominazion di Aquilee. 

Nus còntin che chest cjscjel al e stát fat sü tal 
conclùdisi di chei timps tampiestòs, insanganáz, de 
ribelion dal muglisan Steno, batüt tal 1374, par l'in- 
tervent dal patriarcje Marquart di Randek, e dal no- 
bil Fidri di Seorgnan. 

La cjadude dal Stat patriarcjäl `e puartá Mugle 
tes mans di Vignesie, ma il lengaz « muglisan » al 
restà inmò agnoruns, come une memorie dal Fridl. 

Ma miór di cheste crude e curte storie, chel sium 
sfantat di colp mi varès dat, vadi, la pussibilitát di 
cognossi un passát plui fassinós, che in ué nol ë plui 
cognossút: di sinti dut il cár dai nestris vons a bati 
ancjemò par cheste tiare di cunfin, che ju viodè pro- 
tagonisc’ di faz gloriòs. 


ek 


(*) Mugle 'e je la traduzion di < Mugla >, vocàbul usat 
tal antic fevelà < muglisan > che ué al ë scomparit; al 
significhe < Muggia ». 

Dronia 


M’e à contade il mestri Kubik, Pultime volte 
ch'al è stàt chenti. 

D’acordo cul Monsignor, al veve di tignî tal do- 
mo di Buenos Ayres un conziart di mùsichis dal To- 
madin, par coro e orchestre. Ma ’e coventave l'au- 
torizazion dal Véscul, che, tra l'altri, al jere lui 
ch’al pajave lis spesis; e il Vèscul, devant di dale, 
al oleve sinti, e si presente par assisti ’es provis. 

Ma ce disastro chès provis! Musicanz e cantòrs 
a’ lavin ognun par lór cont. Lui, impins sul so scagn, 
cu la bachete in man, al faseve vitis par meti òrdin 
in chel disòrain di suns e di vòs, e al sudave, savint 
ch'al veve il Vèscul daúr, biel sentát, cul cjapitul 
intórsj. 

Al tacave, e al fermave. Al provave e al torna- 
ve a prová: simpri piés! Al bulive. « Sta cujet! », 
si diseve, < sta calm! ten i gnars a puest, ch’al ë il 
Vèscul daúr di te! Ve’ pazienze! >. 

Fin che a un pont la pazienze j scjampe e j sal- 
tin i gnars; e al jès fúr cun tun < porco > di fa cola 
lis maltis! 

Si é sgrisulat dal moment. Lu veve dit cussi clár, 


107 


cussi franc, in chel zito, che nol jere mút di sperá 
che il Vèscul no lu vès sintút. Al lè indenant cu lis 
provis, ma j balinavin mil pinsirs in tal cjáf che no 
jentravin par nie cu lis provis. < Cumo ’o soi freát! 
cumò ”o soi a puest! Cumo, cui lu fas il conciart? 
Il Vèscul mi disara: "Vade retro!” >. 

Finidis lis provis, par lá fúr al jere obleát a pas- 
sa devant dal Vèscul, dal Monsignor e di chei che 
ur stavin intòr. Nol olsave a mòvisi. Al piardeve 
timp a sestási, a meti la musiche tes cartelis, senze 
voltási, sperant che chei a’ partissin. 

Finalmentri, restát dibot l'ultin, si dà coragjo e 
vie. E al ven a cjatási muse a muse cul Vèscul. Lu 
cjale, avilit. Ancje il Vèscul lu cjale, senze di verbo. 
A passin uns cinc seconz o cinc oris, dula che il me- 
stri al bramave di sprofondá sot tiare, di lá in nuje, 
di svolá fúr dal domo. 

Chest e altri al bramave e al pensave, quant che 
il Véscul j bat une man su la spale e, sot vós, cun 
vos buine e calme, j dis: « Però, dopo, dut al è 
lat veramentri ben! >. 


V. B. 

Dratedid 


Un pulz al beche un cjan, e cu la zate, 
dula che il pulz lu beche, il cjan si grate. 


Il pulz a di ché solfe buzarone 
al va a becá tra i péi tun'altre zone. 


Ma il cjan ancje di li lu pare vie 
che ché punture, a lui, no j va par nie. 


Il pulz, testart e plen di fan, di gnáf 
al côr tun altri sit a daj daprúf. 


E il cjan da cjáf al daspe, rabiós; 
fin quant che il pulz al sbote: < O pedoglòs! 


o vilanat che tu sés un », 1 fas: 
« puèdijo o nò gjoldi une bocjade in pûs? >. 


M. 

J latis 


Ugo e Michel a’ jerin doi vedrans dal gno pais 
ch'a vivevin bessói, dividinsi i lavórs di cjase, di 
stale e di campagne come brás omenuz. Ugo al jere 
il plui grant, e Michel lu ubidive. 

Une gnot ch'a durmivin, ducjdoi tal stés jet, 
come simpri, Michèl si svèe a colp, che j semèe di 
sinti a cjaminá tal curtil, e al va sul balcon a spiá ju. 

Une lune che mai. Imbande dal curtil `e jere la 
stale, imbande de stale la cjavine. E al viòt la puar- 
te de cjavine in sfese. Ma lui al jere sigúr di véle 
siarade la sere prime, denant di lá a pognisi! E alo- 
re? E la cjávine 'e dave tun camarin là ch'al jere 
formadi, salamps, la bafe, un socol... 

Al dis: < Lò a' son laris >; e al cór li di Ugo 
ch'al duár come un tap: < Ugo, i laris! >, j dis. 
« Ugo, svèjti... ». Lu scjasse: « Ugo, i laris! » sot 
vòs, tune orele. 

Ugo al sint, al capis, al cjape Michèl par un braz 
e j dis tune orele ancje lui: < Ce? i laris? Michèl, 
Michelut, pa’ l'amòr di Diu tas! pa’ l'amòr di Diu 
'ta cidin! >. 

< Ma nus puartin vie dut: i salamps, il forma- 
di... ». 

« Tas, gjó; e ven sot! >. 

Ma Michél no lu scolte e al torne a spiá pal 
balcon; e j spiegave: « 'O 'n' viót un ch'al jès für 
de cjávine cun tun sac su la spale... ». 

« Michél, tas... ». 

« ... un altri cun tun altri sac su la spale... >. 

« Tas, gjò. Átu voe che ti sintin? No satu ch'a 
son laris chei li, ch'a san fa il lòr mistir? ». 

« Eco, a’ van. A’ son laz... ». 

< A’ son 142? > al dis Ugo, < sétu sigúr ch'a son 
laz? ». 

« Si, a’ son laz >. 

« O Michèl, Michelut, clamin int, s'a son laz >, 
al dis Ugo saltant fúr sul balcon ancje lui. 

Al spalanche il balcon e al scomenze a berlá a 
dute vós: « Int, i laris! Cjapaiju... ». E j ordene 
a Michél ch'al ledi ancje lui a berlá sun tun altri 
balcon. 

Si svée dut il borc. 'E jès int sui pujüi. Si im- 
pie qualchi lús. Ma al ë tart. 

Tal doman a’ van drez a Tarcint a fò la denun- 
zie che ur vevin puartáz vie vinc' salamps, un socol, 
tre piezzis di formadi. 

Il marassial al rive tal dopomisdi a cjase lór e 
al domande: « Quando vi siete accorti? ». 

Michèl al oleve dij al marassial che ju veve vio- 
dúz vie pe gnot, ma Ugo nol úl, e al rispuint: < Cz 
siamo inaccorti quest'oggi >. 

« E avete qualche sospetto? >. 

Ugo j dis: < lo non posso pronunciarmi, signor 
maresciallo; ma i ladri son là > e al pontave cul dèt 
a martiel in direzion di un dai borcs dal pais. 

< La, dove? ». 

« lo non so niente, signor maresciallo, ma 1 la- 
ari son la >, e al lave indenant cul so dèt a martiel 
a mostrá viars chel borc. 

I laris no son stáz cjatáz. D'in ché di Ugo al a 
dit mil voltis ce marassial de borse ch'al jere chel 
maressial, che nol jere stat bon di cjatá chei che j 
vevin robaz i salamps e il formadi, che lui, Ugo, 
senze séi marassial, ju cognosseve par non, e al 
veve zujat di cjartis cun lòr cui sa ce tantis voltis 
ta l'ostarie! 


M. 

Si met in cól 

Fieste dal Sanc di Jesú 
SESTE DOPO PENTECOSTIS 


Sant Eliodór di Altin 


Sant Uldari E, 
Sante Filumene 

Sant Isaie 

Sanz Ciril e Metodi 

Sante Lisabete Regine dal Portogal 

SETIME DOPO PENTECOSTIS 

Santis Rufine e Seconde ® 


Sant Piu I Pape 

Sanz Ármácure e Furtunát 

San Joel 

San Buineventure 

oan Rico Imperatór 

OTAVE DOPO PENTECOSTIS 


Sant Alessi 

San Camil de Lellis 3 
San Vizenz de Pauli 

San Jaroni Emiliani 

Sante Gjulie 

Sante Marie Madalene 


NONE DOPO PENTECOSTIS 


Sante Cristine 

San Jácun Apuéstul 

Sante Ane mari de Madone | 
San Pantaleon 

Sanz Nazari e Celso 

Sante Marte 

DECIME DOPO PENTECOSTIS 


Sant Ignazi di Loyole 

Une vecje fontanute 

mi cjantuzze un minüet, 

e il soreli, dut in onde, 
strac, madúr, al va tal jet. 

QUISTIONUTE SETIME 


Cun tun passat ch'al à fat dal Friâl un ambient 
regjonál tra i plui individuáz e cun tun avigni ch'al 
prospete la salvazion no dome dal omp ma ancje 
dai nemái e des plantis in te lór ambientazion con- 
gjeniäl, la situazion atuál je fis propit dil. 

Ai Furlans a’ son simpri mancjadis lis rapresen- 
tanzis determinativis, ma prime no coventavin e do- 
po si. Tal passât la creativitát sul lavór `e jere dal 
popul, stant chet i parons feudái s'interessavin di 
ueris e di tassis; po, cu la vignude des machinis, il 
lavór creatif al ë passat *e borghesie, ch’e à cjapát il 
puest dal popul par chel ch'al riuarde i modui da 
Pativitát produtive, e il puest dai feudataris tai ra- 
puarz cul Podé pulitic-ministratif. Jessint mancjade 
culi, par resons pulitichis, tant une industrie che 
une borghesie avonde impuartantis, i Furlans si son 
vignúz a cjatá senze di ché rapresentanze che, mas- 
sime in chest secul, ur sarès coventade. Il risultát 
al è ståt che si son sintúz tal vueit, dispossenz, a 
ciri di piardi il lòr stamp contadin cul dismeti la 
marilenghe, par podé jentrá te gnove realtát de zi- 
viltát industriál. 


L. G. 

IL STROLIGUT DAI FRUZ 


JL Qno paid, 4 Jatát 


Il gno país, d'Istát, si viest di ros: ros di pa- 
pavars tai formenz palomps; ros di angürie li dal 
barachin sot il len de plazze; e po ros di musutis 
di fruz sot un ombrenon sul savalon de marine... 
marine... 

La mé róse dal Istát al é il gjrassól grant sul folt 
de campagne. E barburizze e confenon tal miez dal 
forment d'aur e dut il prat stelat di rosutis di duc’ 
i colórs e di dutis lis formis; e canelons tai vàs, in 
rie, sul pujül; e pomis tai lens de braide. 

Il morár dal gno curtil al è une vongule verde 
te bampe dal soreli. Al pirle un lusignúl tal cison 
e a' batin lis cijalis sui lens e po di gnot a' cjan- 
tüzzin i avostans. Te taviele incandide dal soreli, 
a’ seselin il forment, e tai praz de rive a’ fasin fen, 
prime ch'al sclopi il burlaz. 

A” scampanótin di sagre. 

Nó, usgnot, dopocene, 'o tirin-für une angürie 
frescje: 'e baste une fete di angürie pe nestre sagre 
dal istat. 

CURISIN, AGNULIN 


Curisin, 
agnulin: 

chi dafont 
al ribat 
dut il mont. 


IL PRAT DAI FRUZ 


Tal prát dai fruz `e zuje dute la canae dal pais 
e a’ cjantin i ucèi. A’ son lens e jarbe e il soreli al 
travane jenfri lis fuèis e al tacole di lús il nembri 
stelát di rosutis. Il tòr al ven-sú, imbande, a cucá. 
A? rivin flapiz i sunsúrs de strade e dal pais. 
Culi alè dome il vosarili legri dai fruz. 


LA SAGRE 


Sul sagrát, fruz e arcs di vert e barachins di 
sagre. 

Il tor frascjat e intorteát di bandierutis al e vif 
tal cil di cijalis jenfri lis lindis neris des cjasis. 

A” scampanotin. 

'E jes la prucission cul Sant dilunc i borcs sfo- 
dráz di vert, di colòrs, di lumins... 

DIV: 

Un purcit na la Storie 


A’ jerin i timps che ognidun di nó, aromai avodát cuin- 
tri dai mucs e magari di « ribel » o « bandit >, come ch'a 
disèvin i Sfueis ufizziái d'in ché volte, al sintive pesáj su 
lis spalis il dové di riscatá il grant non da l'Italie. Si sa, 
cjoh, finút squasi in chel di inscuelási e, par chel tant, mo- 
restàz in tune clime di grandezze patreotiche, cun tun spel 
di bòrie te fevele e te ande, si dispiticavin a fà i Mazzinis 
e i Garibaldis, i Menoz e i Pisecjans insieme! E, cu la bal- 
danze dai vine’ agn, 'o puartavin atòr, come une plume sul 
cjapiel e in barbe ai mucs, la scolastiche e leterarie reditat 
dal Risorgjment doventade, a colp, une gnove flame di ri- 
belion pe Justizie e pe Libertát lustradis a fin, une gnove 
bandiere di uere, une gnove concezion di vite e un gnúf 
ideál bon par muri. 

No mi sta a mi di fá la storie di chei timps, ma il pre- 
ambul mi à coventát par insedá il fat ch'o ai di contá in 
te clime dai momenz d'in ché volte. E salacór al podará 
coventáj ancje al storic, simpri ch'al vébi la buine venture 
e la fantasie di brincámi de bande juste chel fat, par tirálu 
dentri te Storie. Dal rest a’ san duc’ che, par fà la Storie, 
chel freghenin di furtune e di fantasie al zove une vore. 


Si trate di un purcit ... Parcé, un purcit nol pò fà la 
Storie? Nol pò jéssi degn di stá al par dal nas di Cleopa- 
tre, dat pès di Masaniel o dal clap di chel frut che j disevin 

Balile2 Us garantis jo che ca no si trate di un purcit qua- 
lunque, ma di un purcit ch'al à dute la dignitát di un rife- 
riment di podélu citá, se dal cás, cussi: « Ti visistu in ché 
volte dal purcit?... ». 

E un doman, tratát come che si conven, al podará fá 
ancje la só figure in tai libris di scuele. 

Duncje 'o jerin tai prins dal quarantequatri, e jo ’o 
jeri stat mandat jú pe Basse a proviodi di visti e di mangjá 
pai frutaz che, cun qualchi fusil e qualchi metrae, a’ jerin 
za pronz in montagne. ’O podéis crodi che, apene lajú, cun 
ché incariche li, mi soi metüt a fa di < gjenerál > intant che 
un predissut, cun la musute plui inocente e candide di chest 
mont, al tignive ben strenz i leamps cun duc' chei siorez 
che, lenti lá, a’ disevin di jéssi pronz a disfási par nó e cui 
comandanz de montagne, ch'a vevin simpri bisugne di alc 
e si scugnive proviódiur. Ché di proviodi mi tocjave a mi, 
ma senze violenzis e senze scjas inútii, che cussi mi pareve 
ch'a fossin i ordins e, par chest, jo 'o vevi simpri sot dai 
vói il manual dal perfet galantomp e ’o pratindevi che lu 
vessin ancje chei altris ch'a jerin cun me. Ma no jerín in 
tanc’ a sinti di ché bande. Nancje al Franchin, al gno < aju- 
tant di campagne > (Joisus, ce scaghèt di < gjenerál > со 
jeri!), j someave masse di lá atór cun manuái di chel gjenar 
e nol piardeve ocasion di mugugnámi daúr che la uere no 
je robe che si pò fa di galanzúmign e che lui, ché vere, ché 
fate di blestemis e sanc, di rapine e di muart, s'e veve zu- 
pade dute, mo ca e mo la, tal savalon e te néf, tal pantan 
e tai clas, come une bestie, di rabiòs e di trist! Lu compa- 
tivi, par vie che nol veve la grazie di sinti a svoletá sul so 
cjaf la maestose grandezze dai Vons che nus vevin dade une 

Patrie. E no j tignive nancje, chel moscjo! Jo, invezzi, sim- 
pri plen di ché grazie, 'o vevi ché di mostrá che nó no 
jerin sassins e laris di strade, come che il Sfuei ogni di nus 
piturave par discjadenánus cuintri la rabie de int. Digni- 
tat, 'e jere, e 'e veve di jéssi la nestre monture! Par chest, 
jo jo disevi: < Balis de propagande contrarie > ogni volte 
che il Sfuei al cjariave une rapine qualunque su la nestre 
puare schene. 

« Balis si, balis! > mi diseve daúr il Franchin. < Ma 
se si compre la robe ogni volte ch'e covente a chei di lassü, 
altri che poz di san Patrizi ch’al vorara, siòr gjenerál! >. 

Poz o no, però, béz in casse 'o 'ndi vevin squasi sim- 
pri, par vie che il predissut, di bàbio ch'al jere, al saveve 
ben lui cemút fà a tiráju für da lis sachetis dai siórs. 

Al fo in timp di casse plene che mi riva l'ordin di 
manda su a un batalion, in montagne, qualchi biel toc di 
cjar. E di purcit, se pussibil. Moscjos, cjár ... di purcit? E 
cjatále, cemút in ta chei clárs di lune cun cjarestie di dut? 
Scugni e vonde! I ordins a’ jerin precis e si veve di mètisi 
in vore. 

Di fate che il Franchin, ch'al veve un nas fat di pueste 
par nasá l'ingherdèi, al ven a scuviarzi un macel indulá che, 
fúr dal libri de lez, al faseve bèz a palotis, cjapant pal cuel, 
che si sa!, puars e siòrs, un marcjadant de Basse, di chei 
che no ti davin nancje une prese di tuèssin, se no tu le 
pajavis a listin di marcjät neri. E par vè, pûr di vé, che 
pes buteghis nol jere nuje ce comprá in ché volte, duc' a' 
scugnivin pleási a chè intate li! 

« Al è un purcit di squasi doi quintái, za fat sù >, mi 
dis il Franchin. « Al sarès un bon colp par cheste gnot... ». 

< Cun trop? > j dis jo. 

< Cun doi umign e quatri revólvars! > al dis svelt il 
Franchin, resiantj parsore. 

Jo no sintivi di ché bande. Nó no vevin di sporcja la 
nestre monture. Ch'al contás púr lis sós balis, il Sfuei. Jo 
'o jeri si un < gjenerál >, ma cul Galateo in man; o fasevi 
si i miei plans di uere, ma mi cjantavin tal cúr lis rimis 
dal Mercantin... « Li disser ladri usciti dalle tane — ma 
non portaron via nemmeno un pane... ». 

< A’ son rimis chés li che no van di rime cu la ne- 
stre uere. No tu rivis insomp cun chei sbisièz ali, gjenerál!» 
al abadave a dimi il Franchin. Ah, puar Franchin, nol veve 
propit il don di chè grazie ch'o ai dite! 

Par fále curte, chel purcit mus vigni tes mans dopo 
di vé contratát di scanási cun chel lazaron di marcjadant. 
Dopo paját, il presit a mi mi jere semeát, no dis onest, ma 
ch'al stave in rason dal bisugn; al Franchin nò, invezzi, e 
al veve dismot dut il Cil resiant cuintri dai mus ch'a van 
a marcját e dai « gjenerái » come me faz sú cu lis rimis pes 
sioris in frée. Dome par cjariálu su la < Topolino > di Zuan 
nol stè tant a fa cjacaris. Lu impaca, lu fraca, lu imbusa 
par daúr, e lu taponá cussi ben che nissun nol varés podút 
di che li, ta ché sciàtule di machigne, al jere logát un pur- 
cit di doi quintái massemeno. 

Finút di cjaria, al clama il predissut e a mi mi dise: 
< Gjenerál, il purcit al ë a puest. Si pò lá, se si sa indulà 
ch'o vin di puartálu ». 

« Lu puartáis » al disé il predissut « in te canoniche 
di pre Rico, ch'o savés, e al a di vigni consegnát al coman- 
dant Numar Doi. Váit e stáit atenz! ». 

Joi, nuje mancul che al Numar Doi!... Eco mo, alore, 
parce ch'al jere stat sielzút un < gjenerál » come me par 
une operazion delicade come ché dal purcit. E ’o ai di di 
ancje che a mi mi lave une cane di vé da fá cul Numar 
Doi, par vie ch'al veve l'innomine di jéssi un galantomp 
dal gno stamp, di jéssi un tiput che nol viarzeve mai bocje, 
se prime nol veve scrutinát il Galateo. 'O vevi propit gust 
di puartájai a lui chei doi quintài di purcit. < Pajàz mico 
tant póc >, al varès dit il Franchin. < E va ben, ma nan- 
eje tant masse! >, j varës rispuindút jo. Di sigúr il Numar 
Doi mi sarés vignút incuintri e, slungjanmi la man, mi varés 
dit: < Bräf! >, magari ancje a non dal Numar Un... 

Su la « Topolino » al jere puest dome par me e par 
Zuan. 11 Franchin nus vigni a fá di scorte, mo denant e 
mo daúr, sun tune moto militar, che j partignive, e nissun 
nol podeve tocjále, stant che la veve rangjade fúr lui tal 
davoi dal Vot di Setembar. 

Pre Rico nus spietave. Nus fasé lá, dut a scúr (che 
di prudenzie no 'nd' ere mai masse), tal curtil, e dopo nus 
mena a scjaldási dongje dal fic. Atór dal fogolár al jere là 
lui, il Numar Doi, ma cun tune scudiele di lat in bande! 
Lat, che mi vegni...! 'E jere la prime volte che mi capi- 
tave di viòdilu, e cussi, a prin colp, 'o restai di clap. Ma 
ancje Zuan e il Franchin, no dome jo. Scür di carnagjon, 
neri di cjavei e di vói e nancje tant alt e, po, cun chel lat 
in bande... < Chel chi al ë di lajú dal sigúr. Salacór un ufiz- 
ziál che, par colpe dal ribalton, nol à vit altri scampo che 
chel di sburtasi sü in montagne... Cui sa пије». Diu per- 
doni, ma a mi mi vigni di pensále cussi, in chel moment; 
e 'o scrupüli ch'a vèssin vòt di pensále cussi ancje Zuan 


— 

e il Franchin, par colpe dal lat: Zuan, ch'al varës suját il 
Tiliment in tre dis, s'al fos stát di vin; il Franchin, ch'al 
stimave une cjoche mancul di un boro, se no jere di sgna- 
pe! Di fate ch'al tirá fúr la fevele: 'e jere dute nestre e 
biele, cul savór brusadin di polente e garp di broade, e fran- 
cje, di ribel! 

« Chel ch'al ë stát ordenát al ë stát fat, comandant. 
'O vin puartát un purcit di doi quintái pai siei valorós com- 
batenz > 'o tacai jo cun dute l'impuartanze che un < gjene- 
ral » al a di doprá quanch'e covente. E li 'e coventave, e 
nol jere il cás di stá a sparagnále, par vie ch'o jerin de- 
nant dal Numar Doi, denant a di un che j ‘е dave ce ch'al 
podeve par fa la gnove Storie d’Italie e ch'al saveve che 
jo (ma si, d'acordo, ancje cul Franchin, cjo', cun pre Rico 
e cun Zuan...) 'o jeri li par daj une man! 

< Un siór purcit... > al zonta il Franchin di viliac, cjal- 
cjant lis peraulis. 

« Eh, za > dissal il Numar Doi < al è il câs di dilu cui 
timps ch'a van vie ». 

« Al é propit il cás...! > j dé la ghenghe daúr il Fran- 
chin, distudant par ajar une di chès che j varès fat vigni 
il sangloz a pre Rico, < A prèsit di marcját neri... lu vin 
cjolt! >, 

< Comprát onestamentri > j ’e déi tal nas jo. 

« Compràt...? > al dè sù di spirtàt il Numar Doi e, 
a lui sil, j vieni chel sangloz ch'al jere stat sparagnát a 
pre Rico. 

E jú un befèl, che Diu nus vuardi, cuintri dai sioruz 
« come te >, dissal!, ch'a varessin pretesis di lá a fà la uere 
cu la mude di fieste e cui scarpins di vernis. Po moscjo, 
ma no disèvino che ancje lui li...? Fiditi da l'innòmine di 

un, mo! Quanche il sangloz j passà, al ciri di spiegámi cun 
calme che la uere 'e à esigjenzis che j úl rispietális, se nò 
no je uere. Cjoli la robe lá ch'e jere, puartále vie, magari 
pontant il revólvar, par lá indenant cu la lote o par che 
no resti tes mans dai nemis, al Jere un dové patreotic. Nol 
veve di impuartánus nuje a nó di chel ch'a scrivevin i Sfueis. 
Il fin, e dome chel, nó 'o vevin di tigni cont e simpri pre- 
sint. E alore, revòlvar in pugn e cussi: « Sü lis mans! Für 
la robe e zito! ». 

Ah, cussi 'e veve di lá, duncje? E va ben, al diàul il 
Mercantin, il Galateo e ché tal monture: a’ gambiavin i 
ordins in rason dai gnüs timps, il « gjenerál » al gambiave 
tatiche, e il Franchin al podeve là ogni di a fà gnozzis! 

A] fo cussi alore che, d'in ché volte dal purcit, il mar- 
cjadant lazaron de Basse nol vé plui padin: al macelà do- 
me par nó. Par nó a’ fasèrin spongje lis latariis, a’ dèrin 
forment i granárs, vistiz i magazins, salvadi i boscs, vin 
lis cantinis e sgnape, tante sgnape, duc' i lambics; e cun 
ché sgnape si svuatarà la bocje il Franchin, par plui di tre 
voltis in di, e si indegnà di uari il mal di dinc’ un coman- 
dant come il Dick! E no si vigni a spindi un carantan ch'al 
fos un, e dut si podè invezzi otignilu cussi, ma cun tant 
di revòlvar in pugn: < Sù lis mans! Für la robe e zito! ». 

D'inalore la uere e fo uere, fate di sanc e blestemis, 
di rapine e di muart, ma ancje di glorie, ancje par nó, e 
su la puarte di cjase. 

E il merit al va dát a un purcit ch'al spiete che un 
storic lu involuzzi dentri te Storie! 


ALVIERO NEGRO 


124 





IL MUSCJN 


Menut tal so jeton al svale, a scár, 
cirint di cjapá sium te gnot d'astát, 
dulá che no si móf un fil di Hát 

e dut al 145, te cjamare e difár. 


Co finalmentri al sta par inviási 
al jentre cul so mostro di sivil 
te cjamare un muscin il plui sutil 
che lu riclame al dál dal remenást; 


e po che lu invelegne in forme tal, 

co chel lu bruse piés che no 'ne urtie, 
che j slungje un fat pataf che, se lu pie, 
Di’ mardi che lu иде tant che un mortal! 


Ma no lu pie, che nol ë vonde atif. 

E nancje no lu pie co chel j infronte 

la s6 gusiele pe seconde sponte, 

e po pe tiarze, di rivaj al vif. 

Cussi, di paralitic: < O futút, 

o dilinquent! > j berle a di chel pont: 

« ma par ce cont ti ano metút al mont? ». 
E chel: < E te, parce ti ano metút? ». 

Snort 


Campionat mondial di balon in tal Messico. Fi- 
nal tra l'Italie e il Brasil. Miezegnot. A Roncjs. 

A Roncjs, in cjase di Toni, Toni si ë siarat tal 
tinel devant dal televisór. A’ son restaz in cusine 
la mari, il pari, la súr e un cugnát di Toni, che a lór 
no ur interesse il balon. La femine di Toni, strache, 
'e je lade a durmi. 

Prin di là tal tinel a siarasi, Toni al jere jessut 
far tal curtil a disbevi une volte par simpri; po 
si jere fermát su la puarte par lá tal tinel, e a «l: 
chei ch'a restavin ali ur veve dit: < E сито, zito 
duc”! >. E al jere jentrát tal tinel. 

Dopo un pòc che l'imprest al sgrasae, al scomen- 
ze a riva dal tinel il davoi de partide e la vós dal 
talian ch'al spiegave la scane in tal Messico. Ogni 
tant chel davoi al cresseve fin squasi a stropa la 
vòs dal talian, e a’ vignivin sivii a bugadis, e sbars. 

Par miez'ore cussi. Po a di un pont a’ tremárin 
i creps te vitrine in cusine a un berlon dai milante 
di lór ch'e assistevin 'e scane di ché altre bande dal 
mont, e la vòs dal talian "e svanis: il Brasil al à fat 
il prin pont. 

In cusine duc’ tas, scaturiz. E la puarte ch’e da 

tal tinel si spalanche, e s'impár sul antil, scjaveglát, 
vói difúr, blanc in muse, il puar Toni ch'al urle: 
< 'Acranon, us âo dit di tasê? >. E nancje no tira- 
vin flát! 

< Al ë mat > si cisichin il pari, la súr e il cu- 
gnàt di Toni quant che Toni al va dentri di anüf tal 
tinel; e a’ sunsúrin che forsi al ë miór lá a durmi. 
Ma la mari ju prèe che si fermin, se no chel al finis 
che s'e cjape cun jè, che no a cúr di lassálu. E a' 
stan férs li ch'a son. 

Tal tinel, in chel jenfri, il davoi al jere tornát 
regolár come prime dal pont, cui siei alz e i siei 
bas; e la vôs dal talian `e spiegave di gnüf la par- 
tide. Perd ’e jere come avilide ché vós, senze sbrilo 
e traspuart, tant ch'e fòs a visa di une muart, di 
un disastro, scunide. 

Ma di li a qualchi pòc si alzà sü a di un nivel 
impussibil: < Boninsegna ba segnato! Boninsegna ba 
segnato... ba segnato... ba segnato... >. E la puarte 
dal tinel si spalanche e s'impár sul antil, trasfor- 
mat, braz parajar, chel osti di Toni ch’al urle: < Pa- 
regjo... parègjo! Al à paregjat Boninsegna! >. 

Po al ven l'interval. Toni al jès tal curtil a di- 
sbevi ancjemò, par séi libar pal secont timp, di no 
piardi un secont di minút. Po la scane ’e ripie, e il 
Brasil al: fas ce ch’al fas, che l'Italie 'e je in luto: 
il secont, il tiarz, il quart pont. 

Pai tre quarz d'ore filáz de seconde riprese, To- 

ni nol dà segno di vite. I] sunsúr ch'al ven ca dal 
tinel nol ë nancje miez tant di chel ch'al vignive 
prin, e la vós dal talian no si sintile squasi, che Toni 
al à sbassát chel so imprest che aromai lu à umiliát, 
lu à copát. 

Po la gare ’e finis, tun un cidin di fà cas. 

Po la puarte dal tinel 'e piüle e al jès Toni, sia. 
ranse adasi daür. Al passe vie dret pe cusine senze 
nancje cjalà pari, mari, súr e cugnát ch'a stan férs 
tal lór puest. S'invie sü pes scjalis par là a durmi e 
al dis, fevelant dibessól: < Poben, e cumó ’o lin a 
pestá la femine! >. 


M. 

A” son tre gjaz par Udin cb'a dandànin. 
Duc’ a Lignan chei altris, che si scànin. 


M. 

QUISTIONUTE OTAVE 


La gnove realtát dal vivi 'e je tal che cbei di 
pais a’ cirin di vigni in zitát, e chei di zitát a’ fásin 
ce ch'a puèdin par scjampá in país. E al sarès ancje 
di ce divertisi a viodi che il contadin al è une vore 
intrigát a fási zitadin, là che il zitadin al met-sù cja- 
mesis a quadris e bragons di veliit a cuestis, revo- 
cant la standardizzazion zitadine in tune « version 
rustiche ». 

Par ogni < puar > che tal sistemási in zitát al 
viót une promozion soziál, al è un < siór > ch'al fa- 
stie di rivá a passé almancul i ultins ains de vite 
lontan di ché sclavitút zitadine ch'e rive a organiz- 
zéj une vore ben dutis lis oris de zornade, ftir che 
chés dal durmi. Un biel contrast, che salac6r nol à 
destinát a durá. Parceche se si lará indenant pensant 
ognidun par so cont, i país a' deventaran zitadutis 
falsis e sdavassonis, senze nuje di chel snait svelt e 
elegant ch'al parten es zitáz di tradizion; e lis zitáz, 
cjatade une gnove popolazion senze pratesis, a' scja- 
daran ancje lór parvie di distruzions e speculazions. 


E. G, 

A Lelo, tal viaz ch'o vin fat cheste Viarte pas- 
sade cun Bovenzi e i amis di < Risultive > par une se- 
rade furlane al Fogolár di Turin, j 'nd” ë capitade 
une che propit 'e merëte di séi contade. 

« Partenze da Udin a sis di matine! > al veve 
sentenziát Lelo dopo vé ben studiát oraris e itine- 
raris. < E arif, al Fogolár, juste 'tór une. Tú > al mi 
veve zontát a mi, « stant che tu vegnis di San Vit, 
tu montarás te stazion di Cjasarse, e nó ’o sarin sul 
fignestrin ». 

Ché matine, a Cjasarse, sù e jà pal marcjepit dal 
tiarz binari, o jeri di bessól a spietá il treno, quant 
che mi vignè incuintri, strissinant sportis, valis, scja- 
tulis, scjatulutis e sacuz di nailon, un baúl di fe- 
mine che no us dis. < Ch'al scusi, spiètial il treno 
ch'al va par Milan, lui? >. 

« Si, siore ». 

« Vadial ancje lui a Milan? ». 

« Nò, siore >. 8 

« Isal sigúr che il treno al rive sul tiarz binari? >. 

< Sigtir, siore >. 

« E alore lu spieti cun lui, sajal? ». 

« Se úl, siore >. 

E in chel, dal caligo blanc e gris che si viodeve 

in lontananze viars il puint sul Tiliment, al saltà 
tar, lizèr tant che un sivil, il treno. 

'O cjali di ca e ’o cjali di lá, ma di Lelo, sul 
fignestrin, nancje l'ombre. E 'o monti sü a cas... 

I] scompartiment, lunc, cul curidòr juste tal 
miez, al jere dut vueit. 'O stavi quasi par gambiá 
Litorine quant che, di colp, mi fermá une vòs ch'e 
diseve: « No sta vardòr per de lò, Lelo, che s'el xe 
el monta sit da l'altra parte ». 

'O jentri e ti viót, di une bande Bovenzi in ti- 
gnude di ripòs cui pis cence scarpis slungjáz par- 
sore la sente ch'al veve di front e, di ché altre ban- 
de, Lelo, miez fúr dal fignestrin, ch'al ripeteve: 
« 'Orco, nol ë. Al à piardút il treno. E cumò ce fa- 
sino? Cun ce vègnial? ». 

Intant, datir di me, cun dutis lis sòs valis e lis 
sôs sportis plenis di robe, je jere rivade adore a mon- 
ta sü ancje ché beade ambulant ch'e veve di lá fin- 
tremai a Milan. E cun dut ch'e vès vude libare la 
Litorine intèrie, in tun lamp 'e ingrumá parsore di 
Lelo duc’ i fagoz ch'e puartave daúr e po’ si slargja 
di pès, in bande di lui, soflant a lunc come une 
manze sul fa. 

Lelo, che nol rivave adore ancjemò a capi ce 
ch’al stès suzzedint, plui la manze si faseve sot, plui 
lui, cirint di dási un contegno fumant un spagnolet 

e fasint fente di nuje, si strenzeve sul cjanton de 
sente. 

< Me par che te cominci ben la giornata... > al 
ripeteve ogni tant Bovenzi tra une ridadute e ché 
altre. E po, cun tono teatrál: < Eb, si, il buongior- 
no si vede dal mattino! ». 

Lelo, par un póc, al sté cussi cujet che nol so- 
meave nancje ch'al respirás. Ma quant che la beade, 
dopo vé fat far un doi naranz di stagjon, ’e D 
colá, messedant cjartis e cjartutis, une butilie di 
vueli juste su la sente, alore Lelo nol podé propit 
plui; e come s'al fos stát culpit di une idée gjenial, 
al jevà sà ros di vergogne (come se la colpe 'e fos 
stade só!), al domandà compermesso e al lé a butási 
dret tal prin cesso ch'al rivà adore a cjatá. 

Sul tart, quant ch'al tornà a fási viodi e al vigni 
a sentási impiant un spagnolet dongje di me, j dis? 
ridint Bovenzi: « Ce biele idée che tu às vude pri- 
me, Lelo ». 

E chel, fumant e cjalant für dal fignestrin: 
< Ideis che nome un poete al pò vé! >. 


EDDI BORTOLUSSI 

Un cjalt! Une sflacje! 
In cjase, un cidin! 


Il gjat, colòr sblacje, 
passút di cicin, 
taront, disvuessát, 
al polse beát 

tal miez dal curtil. 
Il cjan, ancje lui 
passút come il tut, 
butát sul antil, 

al par ch’al séi lat: 
al viarz mungulant 
un voli ognt tant 
par viodi s'o soi. 

'O soi, si ch'o soi! 
Ma ’o stoi lambicànmi, 
scuninmi, scananmi 
cul lapis (risits!) 
par scrivi dós riis. 


Maniis! Ce manis! 

Vecais 


Bepo « slavrìn >, di Roncjs, al à simpri vivút 
ae zornade, judant chest o chel, s'al jere di estro, 
juste pe bocjade e pal sclip. 

Toni Berini, il becjâr, co al copave un purcit, 
lu visave a timp e adore par ch'al las a judálu, e 
Bepo, a seconde dal estro, mo al lave, e mo nò. 

Un vinars, pe tiarze volte, Toni becjâr j dis: 
< Alore, doman, végnistu o no vègnistu? Se no, ’o 
clami un altri ». 

E Bepo: « No soi mico invidiôs, sastu! ». 


KN 


Prime de uere cuintri dal Negus, Nino Tore, 
di Roncjs, a cause dal póc lavór, le à tirade inde- 
nant a fuarze di debiz. 

Quant che si viarzé la puarte da l'Afriche, al 
parti dal moment par Addis Abeba, e dopo qualchi 
més al manda a cjase i prins béz, cun ché di scomen- 
zà a pajá i creditórs. 

Siore Guste, só mari, j scrivé subit par savé cui 
ch'a jerin i creditórs. 

Nino j rispuindé cun tun telegram: « Daju al 
prin che tu cjatis pastrade ». 

VOB: 

Nadalin al va jü pe bràide adasin e cidin, soresere, a 
viodi cemút che si presente il ricolt: uve, blave... E al cjate 
il copari Min ch'al lave di une cunvierie in chealtre a robäj 
panolis, cul sac. 

Lu spiete sul cjavez, dapit, e j dis: « 'Orpo, copari, 
'o resti... >. 

E Min, butansi il sac su la spale: « E jo ’o voi, veh, 
copari! ». 


La Mèbile ’e jès in tal ort daúr de cjase a ricuéi qual- 
chi alc pal gusta. E e viót Tin ch'al spessèe a cjoli sù po- 
modoros, dut gobo e incidin, cun tun zei. « Ma ce statu fa- 
sint, buzaron che tu sés? ». 


«’O ài di fà qualchi vas di conserve par chest unviar. 
Ti ’n’ darai un vasut... >. 


M. 

Gare... d igiene 


Al serif, tal so libri < Abbiamo lot- 
tato insieme >, Giovanni Padoan 
(Vanni) comissari di uere de « Na- 
dison »: 


Un dai problemas plui serios, fin dai prins timps, 
alèstat chel di proviodi pe salút dai umign, ch'a 
jerin vignúz sü di dutis lis bandis par bàtisi cuintri 
dai nazifascisc’. La plui part a’ ju vevin tal miez des 
boscais o sparnizzáz tai cjasài für dai país, e al jere 
squasi impussibil di dáur a duc’ lis comoditáz ch'a 
saressin coventadis, o di plantáur pardut lis strutu- 
ris igjenichis... E alore, soredut, 'o scugnivin abadá 
che almancul, dato che rojuz e fossái si ’n’ cjatave, 
a’ curassin la pulizie de persone, in rason, al ë clár, 
des cundizions di chel tipo di uere ch'a vevin di fá. 

Te mé division, contrariamentri che ta chés al- 
tris, a fuarze di daj e radaj, ’o jeri rivat a cunvinzi 
i umign che la barbe, molade ju a slas pal barbuz e 
pe muse (e di barbis a ’nd’ ere di ogni fate: di duris, 
di lungjs, di grisis, di blancjs, di biondis, di becs, 
di fraris, di neris e di rossis...) no jere dome il se- 

gno di une int restade indaúr e fúr dal mont pro- 
gredit e civil (chest lu disevi par fà colp su di lór!), 
ma il puest, e chel miór, ch'al lave di cane pai pe- 
dòi, che si jerin za cubiáz a miárs jú pal cuarp e tai 
péi e tai vistiz di ognidun di no podé plui parási. 
Duc’ si jerin cunvinz, ma no il Comandant che si 
infotave di me, par vie che, senze de barbe (biele, 
dal rest, e simpri lustrade e strighiade a puntin) j 
pareve di no vé avonde imponenze e snáit di comant. 

< Pense pai pedói di chei altris, tu > mi diseve 
«e jo ’o pensi pai miei, e mi grati bessól! >. 

Ma a mi mi stave sul stomi il fat che, in chei 
timps che no jere mai bondanze di colps e che i to- 
descs a’ jerin simpri in paisse si pò di daúr di ogni 
cise, i umign a` vevin di jéssi simpri pronz a ran- 
gjási e no a gratási. Di fate che, capide la solfe, si 
sfuarzavin ogni di a tajási la barbe e a dispedoglási, 

a dispiet di chel altri. 

< Dispedoglaisi ogni volte ch'o podés >, ur di- 
sevi quanche mi capitavin a tir. < I pedói a' son ne- 
stris nemis tant che i todescs. Dàitjur la cjazze sen- 
ze remission! >. 

E j ’e davin tant sot a dispedoglási che ogni mi- 
nút di ripös al doventave dut un cric-cric, tun sven- 
tolá di cjamesis e straz, dut un asedá pal gust mat 
che ur vignive a gratási e a fà mazzalizzis. 

Une di ’o capiti, senze vé prime visát, in tun 
distacament dal < Mameli > e ’o viót un biel trop di 

lór, dispetoráz e cu lis cjamesis in man, ch'a jerin 
in circul, cui pleát e cui inzenoglát, a sbocjassá e 
a zigà duc’ insieme. < Daj! > si sintive. < Sà po, be- 
steate! Cór, sassin! Mòviti, mostro di cai! Va di- 
lunc, masse passút...! »; e bramazions dongje, e an- 
cje qualchi peraulate che no si par bon a dile. 

< Bon, bon! > ’o pensi jo. < Si dispedòglin, ma 
a’ podaressin sparagná dut chel davoi... > 

Ur voi dongje a planc, par daúr, e ’o cuchi jen- 
fri dal circul e a colp ’o capis il parcè dal sbocjas- 
sà e dal zigà ch'a fasevin. Po, no jerino ator di un 
sfuei di cjarte indulà che opnidun al veve pojät un 
pedöli dai siei e lu inzitave a rivä fintremai a une 
rie segnade a matite! ’E jere une gare di corse ve- 
loze, riservade ai miórs campions di duc’ i pedói 
dal distacament, selezionäz e alenäz di chei umign 
in tai momenz di ripös! 

Ce vevio di fäur, o di diur, a chei umign? Nuje. 
Dome métimi a ridi ancje jo, e sielzi un pedóli, e 
inzitálu a sgripiä su la cjarte, dismenteant, par un 
moment, cui ch’o jeri. 


(Libare traduzion di Alviero Negro) 

CHART 


Tal soreli di misdi 

lis cialis a’ cjäntin 
cjochis; 

’e nase di sut la tiare, 
la jarbe dai präz. 

E l'aghe si piart vie 
jenfri la grave blancje 
come un sium lusint. 


J.M. 

Puar pre Scjefin si svée vie pe gnot ch'al sint un sun- 
súr te cantine, in canóniche. Al impie la cjandele, al met 
sú un tireclás e al va a viodi. 


Nol veve cui sa ce te cantine; ma un salamp al ë sim- 
pri un salamp, un socol al ë simpri un socol, e une piezze 
di formadi ’e je simpri une piezze di formadi... 

Quant ch’al ë insomp de scjale ch'e dá te cantine par 
dentri, al viót doi di lór cun tun sac ch'a scjàmpin pe puar- 
te ch’e dà su la strade abás vie. 

Ur dis: < Vàit vualtris. Us cjate ben il Signór... >. 


La Nute ’e je lade tal lúc a cjapa sü dós uainis par 
dá dongje di cene. 'E rive, e 'e viót Toni ch'a ’n’ cjól plui 
ch'al pués e lis met tune sporte. < Po Toni, sónin tós chés 
uainis? O més? ». 

« Tós a’ jerin... >. 

Liton il setôr 


Al jere un bocon di omp che jo, di frut, par cja- 
lalu, 'o scugnivi buta il cjâf indaür e alzâ i vôi come 
a viodi une linde, Un pâr di spalis largjs che, quant 
ch’al discjamave i sacs di blave, a ’n’ meteve un par 
spale par puartâju tal magazin di gno pari. 

Al someave un armaron. Al veve biei vôi ver- 
dulins, pojâz sot un pâr di ceis ch'a parevin 'ne ba- 
racjade. Un pâr di moschetis lungjs lungjs e dretis, a 
nivel, ch'a finivin a spiz: a’ podevin pojási lis pàs- 
saris parsore. Quant ch'al mangjave al meteve in bo- 
cje miez pagnut a la volte. 

Al faseve il setôr. Al veve un falzet für dal or- 
denari, il plui grant ch'o ai viodút in vite mé. Quant 
ch'al seave, al butave fúr un cjamp di fen in tun 
lamp. À Osóf i omps, in chei agn, ’a jerin duc’ in 
Gjarmanie; e a cjase, a viodi de campagne, a' resta- 
vin dome lis feminis; e quant ch'al tocjave seá, a' 
vignivin setórs dai país de Basse: si metevin sot la 
loze dal Comun, cul falzet dongje, e la int `e lave 
li quant che ur ocoreve un setór. 

Titon al jere il plui doprat di duc’ pal grant la- 

vor ch’al distrigave: bastave che j dassin di mangjà 
bondant. 

Plui di une volte lu ai viodút a jentrá te bu- 
teghe di gno pari cun tune grande pladine di lidric 
(j паі oleve un strop intir par contentálu!) a compra 
un carantan di vueli par cuinzási il lidric. Gno pari 
j dave il vueli cul cop; e lui nol lave mai vie par di- 
sgota il cop parsore de pladine, che lui il vueli lu 
veve paját fin tal ultin! 

La doménie al lave a cjase sò, a pit, Jü pe Basse, 
dopo vé seat qualchi cjamp denant di e vè mangját 
di gulizion "ne fretae di quatri o cinc ûs e une ràine 
di lidric cu la polente frede, come che j dave la int. 

Une doménie j domandi: « Diséimi, Titon, vàiso 
a cjase ue? ». 

< Sint mo, ninin, mi tocje pür là a puartá alc 'e 
femine e 'e canae ch'o ài. 'O ’nd’ ài vot, sastu!? E, 
come fan, a' tràin duc' daür di me... ». 


GJOVANIN FALESCJN 

LA BELANZE 


il forment 


bat 

Setembar 

Sant Egidi 
San Scjefin 
DECIMEQUINTE DOPO PENTECOSTIS 


Sante Rosalie 

San Lurinz Justiniani 
San Petroni 

Sante Regjne 
Madone di Setembar 


San Sergio Pape 
DECIMESESTE DOPO PENTECOSTIS 


Sante Teodore 

It Non di Marie 

San Maurili 

Esaltazion de Sante Crós 

Fieste dai Stet Dolórs de Madone 


San Cornelia Pape 
DECIMESET IME DOPO PENTECOSTIS 


Sante Sofie 

San Zenár 

Sante Fauste 

San Matie Apuéstul 

San Maurizi 

San Lin Pape 

DECIMEOTAVE DOPO PENTECOSTIS 


San Firmin 

San Ciprian 

Sanz Cosme e Damian 

San Venceslau - Insurezion di Napuli 
San Michèl Arcàgnul 

San Jaron 

Fèriis finidis. Vonde cjavalá! 
Si torne tai ufizzis a polsá. 

QUISTIONUTE NONE 


Si po di che no esistin plui zitadins parceche lis 
zitáz e’ an piardude l'anime. La che ir une clime di 
spiritualitat `e puartave l'opare umane a conclusions 
di bielezze, in vué 'e je dome quistion di interes e 
di funzionalitat. 

Nol ë di di che dut ce ch'al e funzionál al displa- 
si, anzit! La comuditát dai eletrodomestics, la neti- 
sie lustre di gntifs matereäi, l'informazion radiotele- 
visive, lis instituzions di previdenzie, lis autostradis 
cu l'eleganze aerodinamiche des astis d'inluminazion 
e ancjemò tanc’ altris elemenz, a’ puèdin ben signi- 
jica, dongje dal merit di rispuindi es dibisugnis di 
une popolazion multiplicade, une qualität di sempli- 
ficazion e di stil in armunie cul spirt pratic de vite 
di vué. 

Ma te ziviltat dai consums l'interes al à une part 
une vore brute, stant che cu la grande machine pu- 
blizitarie si impónin lis produzions e lis modis ch'a 
tornin cont a qualchidun. Naturál che dut al duri e 
al vali póc; e chest al indis a une vite vegetative. 


L.C. 

cais 


Michel Turus, di Cormons, sensâr di automò- 
bii doprâz, al jere indafarât a cunvinzi Vigj di Ro- 
mans di comprâ une « 850 ». 

< Cjòlile Vigj > j diseve < t'al zuri sui fruz ch'al 
è un afâr d'àur, une ocasion des raris: doi agn di 
vite; màncul di trentemil chilometros; nancje une 
sgriade, e, ce ch'al conte di plui, 'e à vüt nome une 
man... ». 

E Vigj: « Parcè? Jèrial manzin il paron? ». 


E 


Rino Bertolan, di Najarêt di Prât, al pò ringra- 
zià i carbinirs s'al à vude salve la vite, agn indaür: 
lu vevin cjatát une dì a buinore tun fossál, miez si- 
drát. 

Tal cjaldut, in casarme, biel ch'al stave rinvi- 
enint un póc a la volte, al murmujave di un conti- 
nuo: < In doi, mi an butát tal fossál!... In doi, mi 
an butát tal fossál! In doi ... ». 

Ai carbinirs, che lu cognossevin come il solt, 
no ur coventave ché confession par savé cui ch'a 
jerin chei doi: il blanc e il neri. 

V. B. 

PINSIRS A SPIZZIGULE 


ALZ E BAS — Brut al è < alzási > quan- 
che si scugne «disbassási». 
AMICIZIE — Ancje se vere ... no dure 
mai par simpri. 
AROGANZE — La fie plui brute de timi- 
dezze. 
AVOCAT — L’ami dai ... miei nemis. 
I TRE «B» CH’A VALIN — Ben, bon, biel! 
CALUNIE — La fie da l’invidie e dal 
interès. 
CORTESIE — Il prèsit de dibisugne. 
DISTIN — TI ripár de sventure. 
GJORNAL — La lint di ingrandiment. 
IDEAL — Dut ce che no si a. 
IGNORANZE — E je come il « smog »: 


plui tu j vivis tal miez e 
plui ti invelene. 


INVIDIE — Il spieli de inferioritát. 
MALDICENZE — L'arme dal debul. 
PASSIONS — I colórs de vite. 
PRETESE — Qualchidun no si conten- 


te dome di tosá lis pioris 
di chei altris, al pretint 
ancje di < purcitális >. 


RASSEGNAZION — La fie de debolezze. 
SACRIFIZI — Il presit dal ideal. 
SIUM DAL OMP — Oro e ... harem. 


ROMANO DONATO 

Lratamenz 


Mario Bocon al veve invidát a cjase só gno fradi Ni- 
nine e altris doi dal país par siará un afár. Lu varessin 
siarat bagnant la pivide cun quatri butiliis di chés dal so 
ronc, fasint fúr un salamp e disnizzant un socol: il socol 
de só bestie, purcitade di Bepi. 

Gno fradi al rive e Mario j dis ch'al e il prin; e si 
sèntin tal tinel in spiete ch'a rivin chei altris. 

Devant di lór doi, sul taulin, a? son dòs butiliis di 
ches: «che an un vin» al dis Mario < clar, biel, di se- 
meá faturát, d'un odór di sintilu par dut il país, e bon, 
ch'al ë squasi pecjat a bèvilu di tant bon ch’al è ». Ma 
Pafár di siará al ë impuartant, e Mario al sentènzie: < Se 
no uë, si al di bèvilu quant? E po > al dis < afár o no afár, 
in chest mont, trop si stájal? ». Sul taulin al € ancje un 
salamp, e il socol. E j ai mostre ancje chei a gno fradi: 
ch'al nasi, ch'al palpi s'al à mai nasáz e palpáz un salamp 
e un socol come chei! 

A” cjacárin dal plui e dal máncul, in spiete ch'a rivin 
chei altris; e il timp al passe, e chei altris no rivin. 

< La piés robe par ше», al dis: Mario, < 'e je ché di 
fási spietá. Si á di séi di peráule, ise vere? Se no si e di 
peráule in chest mont... ». 

'E un'ore `e je lade, e chei doi no si viòdin. Mario 
al dis: « Poben, bevin nò alc, intant; ma di chel di ogni 
di, che chés li » al dis mostrant lis butiliis ch'a son su la 

taule, < che chés li a? son par dopo >. E al cjól fúr dal ar- 
mar un bozzon di bacò: neri, penz! « Nol ë cui sa ce» 
al dis, < ma al distude la sêt e al fas passa il timp >. 

E a’ cjacarin dilunc, e timp a ’ndi passe ancjemò, e 
chei altris no rivin. < Poben > al dis Mario, < metin alc, 
intant, sot i dinc’ ». E al cjól für dal armär, sun tun plat 
dut onzút, un tocut di formadi. Ma al ë dúr, mal taját. 
« Chei demonis di mui », al dis Mario metint sot i vói di 
gno fradi chel tocut di formadi dúr e sudát e ziranlu te 
man, < cjale chi s'al ë mút di tajá il formadi! Lu tájn sim- 
pri insomp par no vé tante croste; e tal ultin 'e reste no- 
me la croste ». 

E i doi, nuje; no rivin. Al rive invezzi un dai fruz di 
Mario, ch’al ë stat a funzion: al met dentri il cjáf tal tinel, 
e Mario j comande ch'al ledi inviát a viodi a cjase lór ce 
ch'al ë suzzedút di chei doi: che ju clami! Al sparis. 

Ma gno fradi nol bèf, e Mario si vise, e j dis: < No 
ti vadjal? ». 

«Mario, a di il vèr... ». 

E Mario: «Si podarès viarzint une di chestis >, al 
dis cjapant in man une di chés butiliis, « ma alè miór 
spietá di fálu quant ch'a rivin chei altris, ti pàrje? >. Po 
si vise che gno fradi nancje nol mangje, e j domande par- 
cë che nol mangje. 

«А di il ver, chest formadi al è dër alè dir... ». 

E Mario: « Si podarès disnizza chest salamp, e il so- 
col; ma alè miór quant ch'a rivin chei doi... par riuart, 
no ti parje? ». 

Po al jentre come une sclopetade il frut di Mario e 
al dis che chei doi no jerin a cjase. 

« E lá sono? >, J domande Mario, secját. 

< E’ an dit ch'a son läz a Cuelalt >. 

< Sacrament >, al dis Mario, «'e nó chi a spietáju! 
Viodút ce peráule ch'e an? Ma m'e pajn sátu!, altrichè se 
m'e pájn! ». E al jeve sú de cjadrée disint che aromai al 
jere dibant stá li a piardi timp. Al cjól sü lis butiliis, e j 
dis a gno fradi: « Si podarès viárzint une, ma 'o sin chi 
nome in doi... >. E lis met tal armár. Po al cjòl sù il sa- 
lamp; s'al zire e s'al volte e al dis: < Si podarès disnizzá- 
lu, ma ’o sin nome in doi... ». E lu met tal armár ancje 
chel. E po al cjòl il socol, e lu nase, e lu palpe, e mostran- 
lu a gno fradi al dis: < Ancje chest si podarès disnizzálu, 
ma al sarès un pecját! No ise vere ch'al sarés un pecjat? 
No ti pàrje? 'O sin nome in doi... >. E al va a mètilu jù 
te cantine. Po al torne e j dis a gno fradi: < Anin mo ta 
Postarie ch'o ti paj un quart. E che si sbombi dut, che, 
tant, fra cent agn... ». 

Stant lis robis cussi, 'o sés visáz che s'o olés gjoldi 
alc li di Mario Bocon a Biliris 'o vés di lá amanco in quatri. 


M. 

IL SCARPION 


Si semene il forment 








1 
2 
3 
4 
2 
6 
7 
8 

DECIMENONE DOPO PENTECOSTIS 


Fieste dai Agnui Custodis 

Sante Cjandide 

San Franzesc di Assisi - Fieste zivil 

Sante Flavie 

San Brunon 

Madone dal Rosart e 
VIGJESIME DOPO PENTECOSTIS 


Sant Abram Patriarcje 

San Franzesc Borgia 

Maternitát de Madone 

San Serafin 

Sant Eduart Re d'Inghiltere 

San Calist Pape 

VIGJESIMEPRIME DOPO PENTECOSTIS D 


San Gjal 

Sante Margarite Marie Alacoque 

San Luche Vanzelist 

San Pieri di Alcàntare 

Sante Irene 

Sante Celine 

VIGJESIMESECONDE popo PENTECOSTIS 


San Severin 

San Rafael Arcàgnul 

San Crispin 

San Folco 

San Frumenzi 

Sanz Simon e Jude Apuéstui 


VIGJESIMETIARZE DOPO PENTECOSTIS € 


Beade Benvignude Bojane di Cividát 
San Quintin 

AUTUN 


Ma cumo che la fumate 

ju de mont ’e nas e `e crës, 

oh, ce gran” malinconie 

che nus jentre fin sui vuès! | 





154 





QUISTIONUTE DECIME 


Il sens dal nestri timp si podarës figurálu cun 
chestis peraulis: plui vitis e mancul vite. Ma bisu- 
gne stá atenz, parceche alc di une vore impuartant 
al è a madressi sotvie di cheste ziviltat di consums 
e di pirulis cuintrinassi. 

I studis su lis direzions de zoventút di vué nus 
declòrin che i idedi a? son muarz e lis ideologjis a' 
son daár a tirá il pit. Co ’e je cussì, al è di doman- 
dási dulà che la zoventit `e til lá, ma i studis no lu 
disin. Si sint dome che i zovins e' an póre di jéssi 
destináz a no podé séi plui omps cul cressi dai 
cundizionamenz tecnologjcs e organizzatifs. Inalore 
st mètin cuintri, su pusizions religjosis e anarchi- 
chis, cirint di cuistá, für dal sisteme, veretát, liber- 
tat e vite. Te religjon a’ cjàtin la declarazion de no- 
biltát dal Uman e dal so destin; ta l’anarchie la pro- 
teste total cuintri di ogni sclavitüt alienative. La di- 
sperazion pe fuarze dal sisteme ju puarte a ciri une 
vite artifiziäl te droghe, e chest al è il ledrós de lór 
situazion. Il dret al è te fuarze di chei che senze 
disperási a’ uélin un vivi gniif. 


L.C. 

IL STROLIGUT DAI FRUZ 


JL gno paid, di Jiatade 


Il gno país, di Siarade, si viest di zal: zal di 
fuéis ch'a clopin tal ajar prime di colá; zál di jarbe 
tal prát prime di secjási; e po zál di sorcs cu lis 
panólis maduris, e zal di üe pignole tal bersó dal 
curtil... Po il cil si ais e si splume-jü, e i cops e i 
múrs s'impárin jenfri i ramaz. Lis primis fumatiz- 
zis a? smarissin lis distanzis. 

La mé rêse de Siarade `e je la samartine fluride 
tal rices dilunc il mür dal ort: il ricuart dai muarz... 

Il morár dal gno curtil al lòs di zal tal soreli 
cjandelin; po si scunis: a une a une si distachin lis 
fuèis e a’ marcolin tal ajar. 

A” partissin lis sisilis; e te taviele a’ cjapin-sú la 
blave e a’ metin forment; su pai roncs a’ vendemin 
devant des primis plois. 

Nó, usgnot, 'o mangjn lis cjastinis: balotis, mon- 
cjs, buètiis, e un rap di te di rauèz: il nestri licóf 
de Siarade. 

NINA, PAÍS DI FRUT 


Niná, pais di frut! 

Il soreli al mir dal dut, 

е la lune `e nas sui cops, 

e lis stelis lassú a trops 

cımiant a’ végnin-fár. 

Niná, pais di cür! 

La cjampane ’e à dat tre glons, 
siare i vói dai tiei balcons, 

pie il mèon te crosere... 

Paisuti, buinesere! 


LA STRADEGNOVE 


Lajü des ultimis cjasis 'e passe la stradegnove. 
A? còrin machinis, motos, bicicletis; 'e rive la co- 
riere strombetant su pal borc disot, dilunc i pla- 
tanos. 

'E va lontan cu la só striche nere di asfalt, tal 
miez dal vert de taviele e des pradariis, sot il soreli 
grant. 

E insomp, un altri mont... 

Parons di no crodi, ma cheste le ai sintude cu 
lis més orelis, 

Mi cjatavi par cumbinazion te speziarie Minisi- 
ni di Cividàt, quant ch'al jentre un siorut, vonde 
ben metút, a ordená dòs onzis di ueli di riz di be- 
vilis li, sul moment. 

Il spiziár, smaraveát, j domande ce ch’al suzzét, 
ancje parvie che in di di ué no si purghe dibot nis- 
sun cun chel ueli. 

II siorut j spieghe: « Alè ch’o ai glotude la 
cläf de biciclete, e se no fâs cussì, cheste sere no 
pues torná a cjase >. 


V. B: 

Autun 


E duncje `e je tornade la Siarade! 
Lis gran” zornadis cjaldis di soreli, 
cul cil a revocá che nancje un spieli, 
nus son come ’ne flabe insumiade. 


E il tividin des seris sul antil 

sot vie dal firmament a cimiati; 
e i quatri pas pai práz a ricreäti, 
tra gris, zupez, e lüsignis un cil; 


e il lá sü e jü par pichis e gravons; 
e il svuacarà par Grau cu la pulzete; 
e il mirinda su la jarbute nete, 

a’ son, cumò, ricuarz e consolons. 


Cumò, grisór e malusérie rude. 

Parsore, un bar di nül di scaturisi; 

'ne clime dulintòr di ingrisignisi; 

e sieramenz; e la campagne nude. 
Cjapáse, alore? Invelegnási? Mah! 

Chel alc, d'acordo; ma, par me, no masse. 
Savino, infati, o no, che dut al passe? 

E alore ancje l'autun al passara! 

JL cuina 





'O vevi gust di vë un cuinz, o un asedár, o un 
bruadár; ma vierís, di meti in tune nicje ch'o mi 
soi fat fà te cantine de mé caisse gnove di Feletan. 

L'imprest al veve di stá là par braure, par daj 
'e cantine de caisse (che a di il vèr no je une vere 
cantine, ma une stànzie sot vie de cusine e de < sa- 
la da pranzo », come ch'e dis la femine, dulà di stá 
cui amis a scombati e a gjoldi chel alc senze i riuarz 
ch'a coventaressin disore), par daj, duncje, 'e can- 
tine de caisse un savòr a la viere. 

E mi disin che in Cuje al e fazzil ch'o cjati. E 
'o voi sò. 

a Paron >, j dis al paron, sui otante, < ’o ài sa- 
vit ch'o vès cuinz, bruadárs, asedars... >. 

a ’Orpo, siör >, mi rispuint, < se vò 'o vais do- 
mandant di un botár, mi displás... Cuinz, bruadárs, 
asedars! Jo ’o ai un cuinz... ». 

« Ben >, j dis, < baste chel. Lu vendéso? ». 

Mi cjale a lunc, si spizze la moscje: « Si pò an- 
cje vèndilu », al dis. 

< E par trop? ». 

« Eh, par trop!... Prin di dut, us covèntjal pat- 
ce? ». 

«'O ai di mètilu... >, e j spieghi ch'o vevi di 

mëtilu cussi e cussi, par figure, in ché nicje ch'o 
vevi fat fá te cantine. 

Mi dis: « Il gno cuinz al ë un cuinz ch'al vara 
dusint'agn, e al starès propi ben in ché ancone. Ma 
jo ’o j soi tant tacát; e denant di disfámi... >. 

« Us al paj ». 

« Lu veve gno pari, lu veve gno nono, lu veve 
il pari di gno nono, il nono di gno nono... ». 

« Us al paj ». 

< Poben, propi parvie ch'o sés vó, e pal puest 
la ch'al va... », ’e mi sbare: < dusinte sfueis, e al 
ë uestri >. 

«'Orpo >, j dis, < îsal d'àur? >. 

Un spropósit al jere. E il vieli mi dis che nan- 
cje une cjarte di máncul. E ”o scjampi. 

'O rivi a cjase e j conti il cas a gno fradi. 
< Lasse ch'o provi a lá jo», mi dis lui. E al va 
lui, senze pandi ch'al jere gno fradi. 

< Paron, ’o ai savút ch’o vès un cuinz dispo- 
nibil >. 

« Lu ai ». 

< Lu vendéso? ». 

< Si pò vèndilu >, al dis. 

< E par trop? >. 

« Par trop! Prin di dut, us covèntjal parcè? ». 

« Mi covente ... par chel ch'al covente un cuinz, 
veh! >. 

« Poben, si pò vèndilu », al dis, biel spizzansi 

la moscje, < ma al ë un cuinz ... Savéso ce cuinz? 
Si pués di ch'al ë gnúf! E di ról ...! >. 

« E trós béz? ». 

Un altri spropósit; e nancje une cjarte di mán- 
cul. 

Ma forsi, a pensáj, nol jere un spropòsit; infati, 
un cuinz ch’al séi vieri e gnúf tal stès timp, no îsal 
rar? E no valial un voli dal cjaf? 


M. 

Lremil francs 


Afriche, tal 41, cja’ dal diaul. 

J veve domandát la direzion di so pari in Italie. 

«Е ce ti covèntie la direzion di gno pari? > j veve 
dit lui. 

< Mi covente parvie che ca 'o sin te uate, e 'o sin 
restáz tant in pòs, e al pò suzzedi di dut. Si din lis dire- 
zions di famèe, e s'al suzzèt... >. 

« Jo no doi direzions di nissun! ». 

Scúr come in bocje, ch'al deventave plui grant a reson 
di chei fúcs su pes monz; e un grant zito, che lu faseve 
plui grant qualchi trombe ca e là su pes monz. 

A’ tornavin dal vé stat tun pais far dal mont a salva 
un sis talians che uns tresinte demonis neris ju tignivin in- 
cjantonaz tal fuartin dal pais. Oris ch'a cjaminavin jü par 
ché val strete e drete come un agar 1a ch’al lave un riulat 
sglonf pe ploe de stagjon, barufant jenfri clas e lidris sun 
tun troi mò di ca mò di lá di chel riul, di passa juste in doi 
dongjelaltris. 

Stracs muarz e strafonz. Tre gnoz che no siaravin voli, 
se no come i gjaz. A’ lavin a cjaf dal lór batalion di du- 
sintequarante neris su dós compagniis e un ploton di mussuz 
ch'a varessin vit di puartà munizions, che no nd ere, ten- 
dis, che no 'nd' ere, vivars, che no ’nd’ ere, gjavant qual- 
chi sac di farine e alc di sal. A” jerin cu la lòr compagnie 
che la comandave chel altri, che si clamave Fidri, ch'al jere 

tenente ancje lui, ma efetif, là che Meni nol jere efetif. Meni 
a 'ndi veve une mieze di chè compagnie, di uns quarante 
di lòr; ché altre mieze la veve un altri tenente che ur jere 
a un centenár di metros devant. 

Meni al veve pensát che la domande de direzion di 
so pari de bande dal ami comandant `e sintis di chè strache 
ch'a vevin, de sium e de fan; e dal fat di cjatási in chel 
gatul in file par sépi Diu trop in sò, che guai guai se ju 
vessin tacáz! Cussi j veve dit a chel altri: < Un par d'oris, 
е о sin. E ’o durmin, e 'o mangin, che lajú il Gjenerál al 
é fuart, e nus spiete >. 

A” jerin riváz fúr de val ch'al sclarive. I] tenente de- 
vant al veve fermáz i siei neris e al jere vignút li di lór par 
sinti il lór paré o s'a jerin gnús órdins riuart al butási in 
ché cóncje che si viarzeve devant. In ché cóncje ca e lá 
semenade di culinis e culinutis e zucs come granc’ farcadiz, 
lá che il troi al jentrave, fodráz di boschetis, di fratis e 
sterps; e in chés pleis dal teren; e in chei jenfris tra un zuc 
e chel altri duc' plens di jarbate ad altezze di omp, mai 
tajade di sécui indaúr, a’ podevin séi lór, chei dai fúcs e 
des trombis, in uàite. Cussi, prin di lá drez par chel troi 
ch'al tajave ché cöncje... 

Fidri al veve capit, e al jere lat a dij al Colonel che j 
vignive daúr che, devant di riscjà a traviarsá duc’ in file 
cussi, al jere miór siará sot, dási dongje, e lá a coni; o 
plejà sot des monz par vé un flanc riparát. Chel, però, al 
veve dit: < Merte cori e lá drez, traviarsá senze pore >, che 
il Gjenerál al spietave di la di chès monz ch'a siaravin la 
còncje di cuintri. 

« Ai comandi! ». Fidri al veve lassade smiezzade la com- 

pagnie come prime. E une mieze, devant, a lá sü su chel zuc, 
ché altre mieze a uardá ch'e rivás, ferme chi. E une volte 
rivade, postási, e spietá che chealtre ’e rivás. E vie vie uso 
stafete, di un zuc a chel altri. 

Ma di zucs, tanc’ ch'a od ere! E, datir, il comandant 
al sburtave di cori. E a di un pont a’ scoménzin a trai. Prin, 
di cuintri, e paziènzie: la uere: jo ca, tú devant. Si va sot 
cui vói drez, che sui flancs e daúr si ë al sigúr. Però, dopo, 
a’ scomènzin a zampe, e po a drete; e po imò par daúr! 
Colonel, ce si fásial? isal miòr plejá vie sot lis monz su 
la zampe? Si slúngjle, ma si uardisi miór e alè mancul pe- 
ricul... 

«Nò! Si cór! Si à di cori e lá drez, tant plui ch'a sa- 
ran quatri gjaz chei ch'a sbarin... >. 

< Ma ch’al viodi, siór Colonel, che s'a son in chei sgójfs, 
o s'a jèntrin tal miez chei quatri gjaz ch'al dis lui, jenfri un 
zuc e chel altri, nus tàjn, nus dividin... >. 

« Si côr! ». 

Un graduát neri al sunsure: < Non buono ». 

E ju tàjn! I] tenente de prime mieze, che si jere su- 
stat suspietant che < chel là » lu ritignis un spauròs, se no 
piès, al partis come il folc, trascurant la stafete di prin, cja- 
lant dret e nujaltri; e lu inclòstrin lajú sun tun zuc. Meni 
instès al partis, ma nol rive a chel zuc, che lu siàrin, cul 
comandant, sun tun altri. 

Meni al trai ce ch'al puès. La metrae ch'al a lui, ch'e 
je muche, si bloche; la seconde di Fidri 'e scomenze ancje 
ché a fá monadis (dutis dòs a’ sintivin la strache de uere 
dal 15); e neris a’ son tant bras, ma a ’nd’ ё tanc' di chei 
altris ch'a sbárin atòr atòr abás vie, sépi tros in chè jarbe 

che si diseve, e tai sterps. E chel ostie di cercli si strenz, 
no si rómpilu. 

Alore al rivara il Colonel cui rinfuarz. A’ spiètin fa- 
sint dal lór miei. Ma invezzi di rivá il Colonel cui rinfuarz, 
si presente un graduát cun tun sfuei là ch'al dis di < sgan- 
ciarsi », di torna indaúr. 

Tentin. Fidri al dis. < Jo 'o partis cun vinc’ omps, 
e po tú cun chei altris ». 

Al va. Meni al sint un fracás subit dopo, e un urlá 
di nemái ch'al stropave, a momenz, dut chel fisco di tons 
e di sbárs che si jere sveát d'ogni bande in te cóncje, e il 
lament di cent trombis. E po al rive li un neri a contá che 
il tenente Fidri « тоо c'è», abàs vie di chel zuc, lui 
e duc’. 

Ben! Bessól! Si discór! Eco, mo: s'e sintive, puar zo- 
vin! La direzion di famèe... il testament...! J veve ancje dite 
dal testament vie pe gnot: < Ástu fat testament? ». 

Meni al reste cun dis di lór. Tre a 'ndi mande di là, 
tre di ca, tre daür, par ch'a tégnin distanz chei demonis, 
di viódiju e no viòdiju in chés fratis, là sot. Lui si ferme 
tal miez cul so neri, atendent, la só uàrdie dal cuarp. E di 
li, prin al va di chei tre di là vie, po dai tre di ca vie, ch'a 
'nd' ere restáz nome doi, a tiráur sü il moral, o a... saldá 
il so morál, che aromai al capive ce ch'al capive... 

Ma par lá li dai ultins tre che ju veve postáz sul daúr, 
bisugnave passá par un cjamp in plové di uns dusinte me- 
tros che nol jere ni un àrbul, ni un sterp e ni jarbe, là ch'al 
Jere stát rot (propi li!) par semená uardi o blave, tant ch'a 
usavin ché int. 

Al partis, cul so neri daür, come un jéur. Ma 'e je 

lungje; e po j sbárin daprúf, che lu viódin tant che tun 
cine, sul bleon. E si bute partiare tal miez di chel cjamp; 
si slargje partiare tant che une slávare; e lunc; si fracáe a 
pijá flat. 

E po al neri, sentát come nuje a uns cinc pás li de 
bande, un colp j distache une orele; e jà sanc! 

< Uòlde, distiriti » j dis. Ma chel al riduzze e al sta 
fér: al cjól sú un pugn di tiare inzegnansi di stagná il sanc 
che j spissúle, e po al dis: « Cussi al úl Allah! ». 

'Acranon! Ma muri in ché maniere, isal just? Tante 
int che ti úl ben, che ti spiete: il pupa, la morose, i amis... 
Tante vite, devant! isal just? E po < Allah >! E cui isal 
Allah, par disponi di te? par zoncjáti? 

A’ tonavin te cóncje, a’ berlavin, a’ urlavin, a’ suna- 
vin lis trombis. "Tór di lui, a slungjási partiare, a’ jentravin 
i colps in te tiare uso balis di plomp in ta l'aghe: plòf, plof. 
Fòssial ståt un agar par parási di plui! Vèssial vit, eco, un 
clap, par tignisal sul cjaf di ché bande dai colps! Ma ce 
isal un clap dopo dut? Nol ë mico un diamant! Tanc’ ch'a 
та’ è di ogni bande, di clas! E li пије! 

Po а т’ viót un: un puar zürul spiardüt, rivat li sépi 
Diu... O isal Diu che lu mande? Al semèe un miez mo- 
don. Si distire e lu brinche, e s'al puarte sul cjaf, di ché 
bande ch'a train. 

Ce soléf! Ce confuart in chel clap! Graziis, Diu! Cui 
dirès che in tun clap ’e stéi dentri tante speranze! 

Ma i minüz no si fermin; e « lôr >, nancje < lor > no 
si fermin. No si pò piardi timp a discori di clás. Ma cemút 
jevá sü par fini di fà für ché distánzie par lá tal ricès di 
chei tre, co tu sòs che aromai ti an pontát cul fusil e ch'a 

spiétin nome di viòditi a jevá sü par... torná a distiráti par 
simpri? 

Signór, no si pués lassá stá di torná di to pari e 
dai tiei, tal país che ti spiete! No si pués vigni mancul ’es 
impromessis `e frute: « Ti puartarai une simie, o la barbe 
dal Negus ... >. Signór, no si zòncje une vite a trent’agn... 
Signór, in cussiénzie... 

Cussì j dis al Signór: < Signór, jo, ca, o scuen jeva 
su. Vó paràimi, e faséit che gno pari nol vebi di spietámi 
dibant. E jo ’o us doi doimil francs... tremil francs... > 


Ж 


J ai Аї dáz. Ju mertave, parvie ch'al à fat un meràcul 
compagn di chel ch'al à fat a chel Lázar ch'al dis il Vanzeli 
di Zuan; ch'o puzzavi ancje jo...! 

J ai ai dáz; siet agn dopo, magari, in tes mans di pre 
Gjdio Del Pino. No valevin grant ce, ma no je colpe mé 
se in chel jenfri a’ jerin stáz svalutáz! 


M. 

QUISTIONUTE DECIMEPRIME 


Nol ë che si séi láz masse indenant cul progres, 
che anzit si vara di lá ancjemò e simpri plui inde- 
nant, co lis popolazions cun o senze pirulis a' cres- 
saran e la sienzie ’e vara di proviodi par nudrilis. 
Il mal nol ven duncje dal progres, ma des disfun- 
zions organizzativis puartadis dai contrasc’ tra i pa- 
rons pizzui e granc' dal Podé. 

Disfunzions e parons a' puèdin séi gjaváz dome 
rivant la parificazion dal progres sientific cun chel 
democratic e zivil. La democrazie `e compuarte il 
rispiet dal prossim, ch'al à, se si ül, un subvalör ri- 
spiet al amór dal prossim domandát de religjon. Di 
chel instès, cetant indaúr ch'o sin ancje cun chest 
subvalór! In pulitiche, si dòprin lis peraulis plui 
altis e si fásin i faz plui bas; al e dibòt impussibil 
utigni ce ch'al è just си la reson, e al è une vore 
fòzzil utigni cu la fuarze ce che no si a dirit di vé. 

Ma rindisi al val tanche drogási. E no rindisi 
al âl di movisi e fâ alc di bon par gambia il mont, 
scomenzant dal ambient là che si è a vivi. 


L.C. 

Dossimo al stave di cjase, a Biliris, tal borc di 
Vergon, e al faseve l'amór cu la Laure di Menon 
ch’e stave tal borc di San Jacun. 

Tra il borc di Vergon, abás vie dal país, e chel 
di San Jácun, ch'al jere parsore vie, no jere cuissà 
ce distanzie. Ma la strade ch'e leave i doi borcs е 
jere par Dóssimo, di gnot, une strade da Postie. 
'E lave sú par Sepan sot cjastenárs di cent agn; po 
'e passave devant dal simitieri e de glesie adula che 
no jere une cjase, po devant di Cjamarzis (< Cam- 
po di Marte», secont puar pre Tite), adula che Va- 
risto di Gjn e Gusto di Nart, une gnot ch'a jerin 
laz a sea 'tór des dôs, a’ vevin viodüt Atile in per- 
sone a fa fins, sporc di sanc. E lui al scugnive fa 
propi ché strade par la li de Laure. 

In tal lá, subit cene, nol jere chel mal, stant 
ch'al jere ancjemò qualchidun ch'al vignive di vo- 
re, e ca e la qualchi lús impiade in tes cjasis atòr 
su pai cuéi. Ma dopo, “tòr miezegnot, tal torná, 
in chel zito infinit, d'unviár, adulà ch'a podevin stá 
in udite i briganz daúr di un sterp, e sveási tal si- 
mitieri i defonz par vigni su la strade, e Atile e i 

siei, in Cjamàrzis, al jere ce sgrisulási. E Dòssimo si 
szrisulave propi. Però al gent dûr, in tal prin, che 
Pafiet ch'al nudrive pe Laure al jere reál. Al lave, 
al stave fin tart li di jè, po al partive; e al faseve 
la strade di corse par torná a cjase, senze voltási a 
cjala ni daúr e ni imbande, e fasint plui fracas ch'al 
podeve cui pis, e soflant, par no jéssi a sinti chei 
sunsúrs di fúr vie ch'a podevin vigni sépi Diu di 
ce spirz. 

Ma dopo, svuedát di ché cjárie, al tacà a no 
spietá miezegnot par torná, e a stá dongje de Laure 
simpri di máncul, cun ché di no jéssi pastrade bes- 
sól come un cjan, e di vé qualchi lús ancjemó a con- 
fuartálu. Podopo al tacá adiriture a no lá regolár a 
cjata la frutate secont che in ché volte si usave, di 
martars, di jòibe e di sábide, ch’al jere squasi un 
dové. 

La Laure, alore, e la mari de Laure, lontanis 
dal suspietá che un omp de stampe di Dòssimo al 
scurtás e al sraris lis sós visitis par chés poris ali, 
a’ pensarin, devant dal contegno dal zòvin, che lis 
sòs intenzions no podevin séi sèriis; par chest a' 
iacarin a no daj nissun gust, a tignilu distant. Lui 
si vise, al domande il parcé, e j al pandin. 

Ur spieghe che nol jere masse in salút... che 
sô mari 'e clopave... che j jere rivát in cjase un 
parint... che so nono cussi... che só none cula... 

Chés a' cródin tal prin, ma dopo a` scomënzin di 
gnüf a séi fredis, che nol jere pussibil che j to- 
cjassin dutis a lui. 

Lis capis ch'e an reson, ma ce vevjal di fà? 
Laur a pandi che nol oleve intardasi par pore de 
gnot, e de Mari de gnot, e dai vis, e dai muarz, e 
di Atile? Guai! Pense che ti pense, al scuviatz 
ch'al podeve lò a cjase no nome pe strade dal si- 
mitieri, ma ancje pai roncs ju pe cleve, s'al vès vit 
qualchidun, sei pûr a distànzie, a fà scjàs, a rom- 
pi chel cidinór furnerál ch'al plombave 'tór mie- 
zegnot sul pais e a dà un segno di vite in chel lim- 
bo cun qualchi feral... 

Duc' veve il purcit in ché volte tal borc di San 
Jàcun: la Gjale, i Pierés, i Menons, i Menócjos, 
i Ucei. E une gnot, il grant zito ch'al jere tal borc 
al ven rot di un ch'al berle tal curtil di Menon che 
ti purcit di Menòcjo al jere scjampát dal cjót. 

Für duc'! Chel ch'al berle al ë Dòssimo, ch'al 
à viodút il purcit ch'al traviarsave la strade par 
lá jü jü pal ronc dai Pierés. Si impiin i ferái e si 
cór a cirilu, a clamálu « cjà cjà », e a clamási di 
un rivál a chel altri. E lui, Dóssimo, intant, jú a 
salz di cjavrül jà pe cleve fin tal borc di Vergon, 
confuartát di chel scjàs ch'al jemplave la gnot, adu- 
là che, sigür, ni briganz, ni defonz e ni Atile no 
varessin olsát a vigni a spaventá i galanzümign. 

Usgnot chest, màrtars chel, jòjbe chel, i pur- 
ciz dal bore a’ saltárin für duc’ dai lór cjòz par lá 
a spas jù pal ronc dai Pierés. E la int a ciriju ber- 
lant cui ferái impiáz! E intant Dòssimo, a salz jù 
pe cleve! 

Ma podèvje dura? Jerjal pussibil ch'al fos sim- 
pri Dòssimo a scuviarzi e a visa a dute gnot che 
i purciz a’ jessevin dai cjòz par lá a spas? 

Tanc di lör a? scomenzàrin a scrupulä che 
Dòssimo al jentras in chés storiis ali, ma prin ch'a 
rivassin a sancirási, a Dòssimo j vigni di parti pe 
stagjon in Gjarmanie: là che si viòt che l'amòr, co 
alèsclet, vèr e grant, il Signòr j perdone ogni 
fal. 

L'unviár dopo, tornát simpri fèr tal olé la 
sò Laure, al tocja il cil cul dèt tal sinti che so 
cusin Sandri, ch'al stave di cjase dongje di lui tal 
borc di Vergon, al veve cumbinát cu la Nene Me- 
nòcje, ch'e jere cusine de Laure e ch'e stave tal 
borc di San Tácun. 

Alore ogni martars, ogni jòjbe e ogni sabide, 
Dòssimo nol à mancját di lá regolár li de Laure, par 
stàj dongje fin quant che j semeave... a Sandri, ch'a' 
morosave cu la Nene tal fogolár di Menocjo a cent 
pas di distánzie. E i purciz dal borc e” an durmit 
biei cujez tai lór cjóz. 

E tornant jà cun Sandri a dute gnot in tal borc 

di Vergon, al cjantave; e al faseve apueste di lá 
planc co al passave a ret di Cjamarzis e devant dal 
simitieri; e parfin al ualmave dentri tal simitieri, là 
che invezzi l'an prime al passave come un vapòr su 
la zampe de strade, sul céi, cjalant dret e tignint 
la man gjestre sul voli gjestri, a uardasi che no j 
sbrissàs une ocjade tal simitieri, айша ch'e podeve 
stá in spiete qualchi anime impins, a sviarsálu. 





M. 

Nadál. Lusórs, bebeis che duc’ a’ tètin. 
E il Bambinut, a ^nd' isal che lu spiètin? 


M. 

QUISTIONUTE DECIMESECONDE 


Al e simpri suzzedút che grandis fuarzis di spe- 
culazion a’ dòprin i miez de propagande par disviä 
l'interes de int des pizzulis quistions locáls par puar- 
tálu su quistions plui grandis, magari di puartade 
mondial. Une vore di int si tègnin in bon di jéssi 
interessáz su lis quistions plui grandis, fatis juste pe 
lór inteligjenze, ma il risultàt al è che su chel teren 
no puèdin fa nuje di pusitif, dome che dási impuar- 
tanze cul cjacará. Par cuintri, no fàsin nuje nancje 
pes < pizzulis > cjossis dal lác lò che si cjàtin a vivi, 
lassant cussi ch'a fásin ce ch'a uèlin i speculadórs. 

Par conseguenzie, a' son deventadis scovazzeris 
no dome lis zitáz, ma ancje i plui biei lács des monz, 
dal már e des cuelinis. L'Italie 'e à piardát une vore 
des sós bielezzis, quistant une vore di brutezzis. Di 
chel instés no piart flát la sglonfadure di chei sma- 
fars che si sintin svelz, sprejudicáz, impuartanz, in 
cundizion di capi il mont, parvie ch'a puèdin cjalálu 
dal alt di un grum di scovazzis. 


EE. 

VEGLE 


Tal scúr, dibessól, 
tun grant cidinór, 

jo 'o cjanti Pamór. 
Chei altris a” tásin. 
Lu fásin. 





Rosaria 


Neto al diseve: < Me, mi an cjastiát i rosaris >. 

«I rosaris! Cemüt? Par sólit i rosaris a’ zóvin >. 

« Pò staj ch'a zóvin a qualchidun, ma me mi an cja- 
stiàt ». E al contave. 

Al jere sui vincjecinc agn e j plaseve la Bete, un sclop 
di fantate che no "md ere un'altre in Friúl, di famèe timo- 
rade e bacane: cjamps, vacjs... E in chel an, biel tornát 
de Gjarmanie, sot Sanz, al pensá di lá in cjase de pueme, 
a fermále; e al dezzit par un mártars di sere, subite cenát. 

Ma dal fogolár di Neto no si saltave fúr par lá in nis- 
sun sit, dopo cene, se prin no si diseve il rosari, che lu 
tignive sü il von. Cussi ancje in ché sete Neto, denant di 
parti pal so intendo, al scugni voltá la cjadrèe. Po al par- 
ti, cul ferál, ch'al jere dut scúr, e une strade di chés par 
rivá li de Bete. 

Al rivà su la puarte e al batè, malsigúr. 'E ven a viarzij 
la mari de Bete, e alè dentri. 

Al ardeve sul fogolár lassü insomp un biel fúc, e a' 
jerin intòrj une sdrúmie di lór su cjadreis, cjadreons e sca- 
gnuz. Qualchidun lu clame: < Neto, ven sù »; e al va sü. 
Un j dá une cjadrèe che si senti, e si sente. 

Si viót che denant che lui al rivás, il nono al contave 
qualchi alc; difat, quant che lui si ë sentat, il nono al a 
ripijat il discors dal so cjadreon: « Duncje, ’o jeri in Cu- 
cévie, in chel an... >. 

Al contave di quant ch'a làvin pal mont in Stirie, in 
Cucèvie, e in Carintie, che nol jere il vapór ancjemò. Ma 
Neto, ch'a 'n' veve sintudis milante di chés stòriis ali, j 
impremeve la Bete, e la Bete no jere in tal cercli. Al cjala 
atór pe cusine, uardansi di dá tal voli, e la lampe dapit, 
tun cjanton de cusine, ch'e faseve di cene sun tun taulinut 
cun dós súrs pizzulutis, devant di un lampion a petrolio. 

Al ë che la Bete `e lavorave a Cuelalt, te filande. `E 
partive a buinore a straoris e 'e tornave la sere a straoris, 
cun chés súrs che, al moment, a’ cenavin cun jè. 

Neto al pense che il nono al varès ben finit di contá 
ché só storie une volte, che duc’ lu scoltave cun devozion, 
par podé fevelá cu la mari e cul pari de Bete a riuart de 
só visite. E al spietave cujet, biel ualmant ogni tant la só 
frute. 

Fin che il nono al finis. Neto al pense che alore i fradis 
de Bete, e lis súrs, lis cugnadis, e il nono a' saressin láz 
in tal lódar. E invezzi al suzzét che il nono al dismonte dal 
cjadreon e al ordene: « Sü mo, fis, il rosari >. 

Tre parz a 'ndi dis; e lis dis cussì adasi! E la piès, 
quant che infin al finis, e che Neto al sta passinsi di flat 
par bordi pari e mari de Bete par diur ce ch'al veve di 
diur, chel demoni di viel al impon: < Lait a pògnisi, mo >. 

A’ sparissin in duc’, senze daj al puar Neto un secont 
di minút par spiegási. E al partis ancje lui, mastiant clauz. 

Ma la Bete j plaseve; e al pensá che ce che nol jere 
rivat a fa in chel mártars al varès podút fálu la jòjbe dopo. 
E al torne la jòjbe dopo, cun ché lòs di speranze tal cür: 
un rosari cui siei, il ferál e... tre altris parz di rosari lassi! 
E podopo tal lòdar, come la volte prime! 

Al ë rivát a spiegási cul pari e cu la mari de Bete la 
sàbide dopo, che alore, une volte dit il rosari, il nono nol 
veve ordenát di lá a pògnisi; e no j disin di nò. J disin 
che la lór cjase `e je viarte e ch'a spèrin ch'al sepi ce ch'e 
je la lór cjase. A” zòntin, però, che pe Bete no jere premure: 
« Cirit di cognòssisi, intant... ». 

E al scomenze a fà ce ch'a fasevin in duc’ in ché volte: 
lavási e mudasi di martars, di jòjbe e di sábide, e po sò, 
dopo dite ché part di rosari cui siei. 

Ma i rosaris intirs, cui misteris gaudiòs, dolorós e glo- 
reds di chel nono, a’ duravin; la Bete ’e durave in chel so 
rivá tart de filande, e al durave chel 14 duc’ tal jet secont 
l'ordin dal nono, subite preát; che lui, puar moròs, juste 
un « mandi » 'e morose... 

Une pene! Al rivave a dij alc 'e Bete juste la fieste, tor- 
nant di funzion; e ancje alore in premure, parvie che la frute 
‘e scugnive lá a case inviade ch'al jere ce fà 'tór bragons, 
camisolis, pezzoz. E la mari daúr, cun chei vói che Di” 
vuardi! 

Al tacá a rivá tart ai rosaris, ch'a "ndi veve une sglon- 
fe! E la Bete j mutive che i siei di cjase ur displás une 
vore, che lu crodevin un altri... E lui, sot a spiegá che il 
rosari lu diseve za a cjase. E jé a dij che so nono e só ma- 
ri a’ disevin che nol jere chel mal s'a ’n’ diseve un di 
plui. < E po» 'e zonte « lasse sta di preálu cui tiei, e ven 
su a dilu cun nó >. 

« E gno nono? E gno pari? E mé mari? > j fas lui. 
< La mé cjase no je mico cheste, 'e je ché! Mi smaravel 
di te... ». 

Po si vise che i siei di cjase de frute a? scoménzin a 

trascurálu, a no dáj la cjadrëe quant ch'al rive; e che an- 
cje la frute no lu cjale plui cun chel voli... 

La vilie che j ven di partí pe stagjon in Gjarmanie, sot 
Pasche, al va a saludáju. J disin: < Tu vadis? Va, va... ». 
E la Bete j dá un < mandi > tant ch'al vés di torná doi 
dis dopo, lá che invezzit al sarès tornát vot més dopo. 

Al partis. Al sperave di podé imblecále vie pe stagjon 
cul scrivi; ma par scrivi al scugnive lá di un ami ch'al sa- 
veve chel alc ma ch'al capive ce ch'al capive e nol rivave 
a voltá par talian lis resons e la plene di afiet che lui al 
cirive di travasáj par furlan. 

La Bete `e rispuindè une volte, dòs voltis. Si sintive, 
però, che j vevin menât il penal. Podopo no scrivè plui. 

Neto alè tornát a cjase sot Sanz, come simpri, e alè 
lat a fa un sorelúc, une sere. Tante int "ër il fic. J 
disin chès dós peráulis di circostánzie. La Bete no j do- 
mande nancje cemút ch'al sta. Po al cjale atòr miór e al 
viòt un fantat, un forest... 

Nol a preát il rosari in ché sere, e nol ë tornát plui. 

Al à scomenzat a staj sot a di un'altre fantate dal borc 
sperant di faj rabie 'e Bete, a distanzie. Ma al jere il fo- 
rest chel ch'al jere stát sielzút pe Bete dai siei di cjase, 
parvie che a di chel no j stavin sul stomi i rosaris. E la 
Bete `e veve sbassât il cjäf. 

Neto al a cjolte ché altre, che, 'dopo, j a fat bati la 
lune. E la Bete 'e à cjolt chel forest, che, dopo, si ë palesát 
un demoni, cun dut che nol veve vit nie ce di dai milante 
rosaris ch'al veve scugnút digjri devant di sposále. 


M. 

Jliumd 





A pit de cleve di Maseréit, si viót une stánzie 
inmò luminade te gnot, cucant da un biel puarton 
furlan, dilunc la stradele de cjase dai Francs. 

Tra etis lontanis a' svòlin i pinsirs cirint alc di 
mistereós, di gloriós, di poetic, par puartá dongje 
chesc’ timps di uê, ma cu la sium nome cisicá di 
ombris, e podopo scár, scúr dal dut. 

Tal doman, cricant il gnáf di, s'indulzissin di 
biei colórs la mont de Madone, i cuei, il már. A' 
fevèlin plui fuart, sflandorós, il cjscjel di Marquart, 
la glesie dal patriarcje Caetan. 

I glons dai Sanz Ermòcure e Fortunát, ricuar- 
dant Aquilée viere, a’ vègnin ju vongolant par salu- 
dá il borc di un timp, e Mugle di ué. 

Te cjase dai Francs, par un balcon daviart, a' 
rivin claris vós di vons, intant che de bande de mont 
Spacát il soreli al indarintèe cjasis di zitát: vós dal 
Friál ch'a rivin culi dongje tune tiare ch'e fo un 
timp dai Patriarcjs e di San Marc. 

Tra San Climient e Ronc, par un moment, a' 
tòrnin cjacarant ladin Bortolon e pre” Jacupin e al- 
tris inmò. 

Ma l'incjant si sfante. Al cale il soreli, e al rive 
il scár de gnot. E. F 

VIVI 


I boz. Al ë muart Tite. 

A ’n’ veve trente e roz! 

E voltis ch'o j ai dite: 

« Tu bevis masse, Tite! 

Tu mangjs masse, Tite! Sta atent, Tite! 
Tu ti strapazzis masse...! ». 

E lui: < Ma cui ti al dite che s'intasse? >. 
E jo: < Ma ben ti sburte, ve’, te casse! >. 
E lui: < Ma créature, 

se Diu al a fat tan’ biele la nature, 

le ál fate par ch'o stédin a schifále? 

Nus al metúz culenti par tirále? >. 

E jo: « D'acordo, Tite, ma 'e til misure! ». 
E lui: < Misure, quále? 

Ché di fermási a un sclip, devant de bote? 
di gjoldi, di un salamp, une fetute? 

di taja fúr de piezze une scajute? 

di lassá stá un bon frico par 'ne jote? 

di rifudá un licóf o une pacjade? 

di lichignale une amicizie rude? 

di fà pati une frute incalorade? 

Meni » al diseve « no je chè la strade. 

La vite ’e va vivude! >. Le à vivude. 

JL vignarúl 


| Une matine Tite Sbrëndul al jeve par là a vore; 
al va par meti sü la gjachete e s'inacuarz che in 
tune mánie al ë un sbrego lunc une quarte. 

| La femine ’e jere lade, come ogni di, a cjoli il 
l| pan, e come simpri si jere fermade te buteghe a ba- 
|| bû cu lis comaris, e no tornave mai dongje. Alore 
lui al tire fúr fil, vignarúl e gusiele e si met a co- 
moda la manie. 

Sul plui biel de vore ’e cápite la femine; si fer- 
me a cjalálu e j dis: < Ma benedet di omp, no vio- 
distu che tu 4s metút il vignarúl in tun dét sba- 
liàt? >. 

E lui, senze scompònisi: < Po lu sai, benedete. 
Al varès di jéssi in tun dêt dai tiei >. 


T. B. 

Un muc e un talian. Il talian al dis: < Vualtris, plui 
che la Pláf, us à fermáz il vin, che us à duc' incjocáz >. 

П muc: « Tas, macaron, che s'o vevin dôs patatis 
di plui 'o rivavin a Rome! >. 


ж 


Monsignor Zanetti, savút che la Valentine, une zovi- 
ne dal país, s'e intindeve cun siór Miceli, un vedran in 
etát, paron di campagnis e dut, cun orloi d'àur di canole, 
plen di béz e di pulzetis, al mande a clamá barbe Bepo, il 
pari de fantazzute. 

Chest omp, plen di caritát e di fede, si presente pun- 
tuál in canoniche. 

Pre Zanetti lu met subite al corint de mormorazion 
de int, e lu invide a fá il so dové di pari e di cristian in 
mút che la fie, disonór de famèe e scandul dal país, `e torni 
su la juste strade e no duri in pecját mortal. 

Siór Bepo, ch'al veve scoltát il verbuncaro slissansi di 
un continuo la barbe blancje, al ferme di slissotási e al dis: 
< Ancje sul so cont, monsignor, jo 'o sint ogni tant ch'a 
malignin; ma jo, monsignor, no presti fede 'es cjácaris de 
Int >. 


V. B. 

Conclusion des quidtionutid 


e ... Milan al prodüs 3.500 toneladis di scovaz- 
zis in di. Chestis scovazzis no si disfántin, anzit a' 
rêstin a fà companie''e int te proporzion dolorose 
dal 72 parcènt, sotvie dai arzins des aghis, dilunc 
des autostradis, tes gjavis, tai magréz, robant puest 
al vert e teritori al timp libar. Chel póc ch'al ven 
incinisát al devente inquinament atmosferic. 1 pós 
implanz par incinisá ch'a son tes grandis zitáz talia- 
nis no dome a’ puòrtin contaminazion di anidride 
solforose, ma ancje a’ regalin ai zitadins vapórs àz- 
ziz di cloro, parvie de presinze simpri plui grande 
di matèriis plastichis... 700.000 otomòbii e camions 
in circulazion te zone metropolitane a' discjariin ta 
l'atmosfere un 15 milions di metros cubics di gas 
inquinaz di òssiz di azòt, idrocarbürs no dal dut bru- 
saz, veiculáz di particulis corpuscoladis cun ativitát 
cancarose. Tal quadri dal mont industriál talian pro- 
dittòr di rifudums si insede ancje l'abusivisim edt- 
lizzi. A Rome, come ch'a ricognòssin juste lis auto- 
ritáz capitulinis, 500.000 romans a' son a stá in 
300.000 stanziis abusivis. Simpri a Rome, tal 1968, 
a’ varèssin costruit un 50.000 stanziis abusivis cuin- 
tri di 27.000 regolarmentri autorizzadis. Tai prins 

dis més dal 1970 la zitát eterne 'e à viodát a fa il 
lot di 777 ètars destináz al vert public e ai siaviz- 
RES. 

Il slambri ripuartät al parten a un studi dal prof. 
Virginio Bettini (da l’Universität statäl di Milan), 
zontät al test dal libri « La rivoluzione ambienta- 
le» di Max Micholson (Garzanti, 1971). 

In veretát, l'esempli di Milan al sares bastät, ma 
si ë olüt ripuartä ancje il cäs di Rome, no parceche 
te capitál si olsi a fä alc di abusif, ma dome pal fat 
che aromai al pär che in Italie lis zitáz a’ sein dome 
dös, justeapont Rome e Milan. E se Milan al pre- 
sente un cäs tipic de ziviltät industriäl, Rome capi- 
tal e farie des lez `e mostre l’impussibilität di im- 
pedi cu lis lez i efiez negatifs dal progres industriál. 

Inalore, par salvási, l'Italie e' à di cjalá ben 
chesc’ esemplis propit par no láur daúr. Cheste ch'e 
par une batude umoristiche ’e corispuint `e conclu- 
sion une vore serie dai ecólics, categorie di sienziáz 
dal ambient vitál che nissun cognosseve fin a cheal- 
tre di e ch’a son dibòt passáz par dut in prime linie. 
Cui dams bielzà regjstráz, aromai a’ son duc’ persua- 
düz che a no abadáj a l'ecologje, la ziviltàt industrial 
o dai cunsums ’e deventarès in curt la ziviltát des 
scovazzis ch’a copin. 

Ma al omp insedät te ziviltät industrial j inte- 
ressial di vivi? La tematiche cultural di atualitát ’e 
fevele dome di alienazion, di incomunicabilitát e di 

stufe. Par conseguenzie, al sarès miór muri. 

Difat, l'ecologje ’e prospete la salvazion des crea- 
turis midiant de protezion o dal riequilibri dal lór 
ambient naturál; a ziars nemái come i bisonz e 1 
stambecs ch'a son дайт a mancjä dal dut su la tiare 
al covente proviodi cun ogni miez, par dáur un am- 
bient fisic che ur sei congjeniäl. 

Ma l'ambient de vite umane nol à dome fisic: 
al ë ancje spirtuál e al cuiste cul timp une só ant- 
me e une só flesumie, ch'a son fatis di lenghe, di 
cjantis, di costruzions, di art, di müz di sinti e di 
intindisi. E co in chest ambient si insede alc che no 
jè congjeniäl, alore si д une alterazion alienative: 
il dialet venit, par esempli, si e avonde ben insedát 
te regjon, ma nol à dade une cjante mi une peraule 
di puisie; pòs centenárs di roseans isoláz in tun con- 
test furlan a? mantègnin invezzit la lór culture. 

'O vin duncje une ecologje dal omp ch'e je im- 
puartante tanche ché dal nemál, o plui. E cheste eco- 
logie umane ’e je stade frontade de Filologjche za 
dal 1919, e si trate di lá ancjemò une vore indenant, 
parceche un mèrit culturál par tant grant ch'al séi 
nol val nuje se nol devente operatif tal miez de int, 
te vite di ogni di. Jesstiz di un passat contadin e ri- 
váz dibòt a un presint industridl senze madressi par 
un timp di juste misure tun mont borghés e ope- 
rari, i Furlans si cjatin sberlufiz a no fa, a impedi 

di fa, a fa mal e a strafá. Chei che no fasin е an 
póre che chei cb'a fasin ur puartin qualchi dam e a 
voltis a’ an reson, parvie che culi si crót di podé fa 
lis robis grandis di puars, cun mancul miez di chei 
ch'a covèntin. E alore si fas dut mal. Po’ a’ son chei 
che no stan a sinti nissun e ch'a van indenant ce 
ch'a puèdin sul moderno, < senze prejudizzis >, ma 
no capissin un tubo di moderno e a’ son cjavons 
sglonfs di basoalitát còjare. Cussì o vin un Eriál 
dula che a’ son une vore di soziazions di pais che 
si clamin «Kennedy», « Nuova frontiera», «Sclau- 
nicco 2000» e vie indenant; e la domenie s’o rivin 
la che une volte ’e jere une ostariute plene di puisie 
contadine, ’o cjatin une costruzion plene di prate- 
sis cun tune vore di int ch'a mängjn senze gust e 
qualchi paron o camarir sudát e gnarvòs ch'al cór 
atór, ti trate come un cjan e ti fás un cont ch'al jere 
miór se tu lavis tun restaurant di prime categorie 
a Paris. 

La strade par salvási 'e je di rivá daurman al 
avigni, parvie che il presint al ë pardabon dramatic. 
Si trate, in altris peraulis, di coltá la lidris. Se la 
plante `e bute si è a bon, parceche il nestri passât 
al è in armunie cun ce ch'al si presente dal avigni, 
la che invezzit la situazion gjenerál dal presint, ple- 
ne di stupidis simiotadis, 'e puarte a avilisi. 


L.C. 

CUMIAT 


Ve’ mo che un an, amis, al ё passat! 
Se un alc di no tan' biel nus à puartát, 
poben, cumò al è lat: dismentein! 

Se invezzi qualchi gjonde la vin vude, 
tigninse te memorie, che nus jude. 


E al sta rivant chel altri. Ben rivát! 
Puéssial puartánus pas e libertát, 
palanchis e salüt a tanc! ch'o sin. 
E mò, devant di cjoli la sedude, 

la man a duc’. Il Strolic us salude. 

La dnie 


E’ an lavorát intòr di chest Strolic i amis Giannino 
Angeli, Toni Bidel (T. B., ven a staj pre Vico Bellina), Eddi 
Bortolussi, Vico Bressan (V. B.), Lelo Cjanton (L. C.), Lù- 
zio di Cjandit, Romano Donato, Gjovanin Falescjn, Gjso 
Fior (G. F.), Marie Gioitti Del Monaco, Marie Forte (M. 
F.), Franco Franco (F. F.), Jolande Mazzon (J. M.), Meni 
(M.), Pieri Menis (P. M.), Alviero Negro, Osiride Secco e 
Dino Virgili (D. V.). 

Il disen a colórs ch'al forme la cuviartine dal libri, e 
chel parimentri a colórs ch'al figure fúr test, a? son dal 
pitór Guido Tavagnacco. 

Lis taulis a cjáf di ogni més a’ ripuàrtin miniaturis 
ejavadis fúr dal salteri dal 1200 (che ué si conserve tal 
museo di Cividát), ch’al ë stat doprát di Sante Lisabete di 
Ongjarie. 

sulla spiaggia 
| di Lignano Sabbiadoro 


sulle amene colline e 
nei centri storici di Aquileia 
e Cividale 


FRIULI 


un soggiorno ideale rallegrato dalla natura 
suggestiva e dalla tradizionale ospitalità. 


| 








Informazioni: 
ENTE PROVINCIALE PER IL TURISMO - UDINE 










>Z 3 


Gemona del Friuli: Panorama 


Gemona del Friuli 


Soggiorno estivo ideale nell'ampia riviera 
prealpina - Alberghk - Pensioni - Appar- 
tamenti - Passeggiate comode e sugge- 
stive ricche di stupendi motivi panora- 


mici - Escursioni sui vicini monti: 
J NIT GLEMINA - QUARNAN - CHIAMPON 
ха CH SELLA 5. AGNESE 
NOTEVOLE 
INTERESSE Informazioni: 


STORICO-ARTISTICO Pro Glemona - Gemona 








a 


la buona birra friulan 





BR: Ka CR 


A dat di 
Tolmezzo: Panomrama {foto L. Moro - Tolmezzo) 
Km. 52 da Udine alt. m. 323 s. |. m. 


Centro di gravitazione industriale, commerciale, turistico e sco- 

lastico di tutta la Carnia. 

OPERE D'ARTE: Duomo - Chiesettta di S. Maria Annunziata - 
Museo Carnico delle Arti e Tradizioni. 

INDUSTRIE E COMMERCI: La Cartiera di Tolmezzo - La Lam- 
borghini di J. Linussio {ove vengono costruiti i più mo- 


derni sci) - Mobilificio Pillinini - Lavorazione marmi 
S.A..M. - Lavorazione marmi Pietro Zanter = La Coo- 
perativa Carnica di Consumo e Produzione - La 
a R.I.L.C.T.0.» (Impianto frigorifero per la conservazio- 
ne dei prodotti ortofrutticoli) - Stabilimento Chimico 
Corbellini - Stabilimento Cartotecnico l.C.l. - Legni scol- 
piti Mecchia - Mobili d'arte Rossitti - Calzaturificio 


= Artha » - Stabilimento S.E.I.N.A. Italiana. 
ZONA INDUSTRIALE ATTREZZATA 








FRIULI - VENEZIA GIULIA ASSICURAZIONI x 


La Casnica Y 


S.p.A. 
SOCIETA' DI ASSICURAZIONE 
DIREZIONE: TOLMEZZO - Tel. 95.44 


INCENDIO 

INFORTUNI 

FURTI 

RESPONSABILITA' CIVILE 


LA PIU' SOLLECITA 
NELLA LIQUIDAZIONE DEI DANNI 


Agenzia di Udine: Via Carducci 24 - Telefono 22.716 


Agenzia di Pordenone: Viale Marconi 18 - (Palazzo 
S. Giorgio) - Tel. 23.906 


Agenzia di Tolmezzo: Via Matteotti 3 - Tel. 20.40 

Cavazzo Carnico: Panorama. (foto L. Moro - Tolmezzo) 


|. CAVAZZO CARNICO | 





la strada che, partendo dalla Pontebbana al Bivio di 

Gemona, mette a Tolmezzo e si collega con le strade 

che portano al Passo di Monte Croce e a quello della 
Mauria. | 


| 
Vasto Сотипе della conca tolmezzina, attraversato dal- 


Frazioni: CESCLANS - MENA - SOMPLAGO 

LOCALITA’ TURISTICHE ED ESCURSIONI: AL LAGO 
DI CAVAZZO — AL MONTE FAEIT — AL MONTE 
FESTA ove si possono visitare i resti del Forte valorosa- 
mente impegnato dal 30 ottobre al 17 novembre 1917 con- 
tro le truppe austro-tedesche dopo la breccia di Caporetto. 


SERVIZIO AUTOPULLMAN PER UDINE, TOLMEZ- 
| ZO, GEMONA. 
Locanda < Belvedere» a Somplago - Bar - Osterie nel capo- 
luogo e nelle frazioni. 





x Visitate il: 


MUSEO CARNICO 
delle arti e delle tradizioni popolari ` 
“LUIGI E MICHELE GORTANI,, - TOLMEZZO 


Orario estivo: dalle 9 alle 12 e dalle 15 alle 18 
Orario invernale: dalle 9 alle 12 e dalle 15 alle 17 


Chiuso il martedi 


| 
VIVAI COOPERATIVI - RAUSCEDO (PN) 


30 MILIONI 

DI BARBATELLE INNESTATE | 
NELLE MIGLIORI VARIETA' | 
AD UVA DA VINO 

E DA TAVOLA 








l PIU’ FORTI PRODUTTORI DEL MONDO 


























BANCA POPOLARE 
COOPERATIVA UDINESE 


Societá Cooperativa per Azioni a R. L. 
Fondata nel 1885 


SEDE IN UDINE: Via Cavour, 24 - Tel. 56-751 


AGENZIE DI CITTA’: 


| A: Via Roma, 25 - Tel. 54.351 
B: Chiavris - Tel. 40.917 


FILIALI: Aiello del Friuli - Feletto Umberto - Gonars - Morsano 
al Tagliamento - Palmanova - Pasian di Prato - Pozzuolo del 
Friuli - San Vito al Tagliamento - Sesto al Reghena. 


TESORERIA DEI CONSORZI ESATTORIALI DI PALMANOVA 
E DI TAVAGNACCO 


ESATTORIA CONSORZIALE DI PALMANOVA 

















A. BENEDETTI & FIGLIO 


commercio carta - cancelleria 


UDINE - Via Mercatovecchio, 13 - tel. 22.534 


RAPPRESENTANTE: LIBRERIA DELLO STATO 
ISTITUTO GEOGRAFICO MILITARE 


CONCESSIONARIO: CONTABILITA’ RICALCO ITALIANA 
CONTABILITA' S.A.M.O. 
REGISTRI BUFFETTI 


UN MODO NUOVO PER FARE BUONI ACQUISTI 


“lavitrum, z 


Tutto per la casa - Alberghi - Comunità 
UDINE - PIAZZA MATTEOTTI, 10 TELEFONO 22.358 





= —  —AM 


А. С. Е. Е. via Manin, 16 - UDINE 


| Tel. Ingrosso 56.186 Tel. Dettaglio 61.912 


| 
| 
| Т = 
| Il più grande assortimento di liquori vini spumanti nazionali 


ed esteri - Prodotti dolciari di ogni migliore marca. 


| 


Banca di Spilimberdo A. d kl. A. 


FONDATA NELL'ANNO 
SPILIMBERGO 
Piazza S. Rocco - Tel. 20.10 - 22.00 


Agenzie: Clauzetto - Dignano - Forgaria - Meduno - 
Travesio 


Servizio di cassa continua — Cassette di sicurezza 


Esattrice Imposte del Consorzio di Spilimbergo 





UDINE - Viale della Vittoria, 7 - Tel. 56.234 

MANIAGO - Via Roma, 23 - Tel. 71.516 
FORNITURE INDUSTRIALI, ARTICOLI 
TECNICI, MACCHINE, UTINSILERIA, AT- 
TREZZI. 


SPILIMBERGO - P.za S. Rocco, 2 - Tel, 20.23 


FERRAMENTA, LEGNAMI, MATERIALI 
DA COSTRUZIONE, ELETTRODOMESTI- 
CI, SANITARI, ARTICOLI CASALINGHI, 
VERNICI E COLORI 


—* > 











Distilleria 
GRAPPA 
D'ORO 


F Ili SERENA 


Antica distilleria a 
tipo artigiano che 
lavora solo le vi- 
nacce dei piccoli 
produttori della zo- 
na. Produzione li- 
mitata ma scelta, 


SPILIMBERGO 
(Pordenone) 





GIOIELLERIE ARGENTERIE | 
OREFICERIE OROLOGERIE 


P. GEROMETTA 
SPILIMBERGO (Pordenone) 
Negozio tel. 20.34 Abitazione tel. 20.49 




















a =s | 


Sede: 33100 UDINE - Viale Ungheria 129 - Tel. 54.406 
Filiale: 33044 MANZANO - Via San Giovanni, 9 - 
Tel. 74.717 

| VENDITA INGROSSO E DETTAGLIO: velluti - tessuti - rasi - 
tendaggi in terital - tappeti - arazzi - passamanerie - finte pelli 
- resine espanse per imbottiture. 








AZIENDA DELLA | Wed S.P.A. 


radio 
autoradio 


QN televisori 
| a | registratori 
| wasa jl lucidatrici 
eei lavatrici 
QSQ | 5 frigoriferi 
| ONCESSIONARIO lavastoviglie 
UDINE - Via Carducci, 11 - Telefono 58.290 






LATINA ASSICURAZIONI | 


La Compagnia dell'Automobilista 


Agenzia generale: 
Via del Gelso, 3 — UDINE — Telefono 23.081 








COOPERATIVA FRIULANA DI CONSUMO 


Societá cooperativa a r.l. fondata nell'anno 1910 





Sede e magazzini centrali in: UDINE - Viale Duodo, 3 


RETE DI VENDITA 


IN UDINE: 


Supercoop CHIAVRIS (P.le Med. d'Oro) - Tel. 40.997 
Supercoop PIAZZALE OSOPPO - Tel. 40.875 
Supercoop S. OSVALDO (Via Pozzuolo) - Tel. 23.762 
Supercoop VIA PETRARCA - Tel. 57.907 
Supercoop VIA STRINGHER - Tel. 56.068 
Supercoop VIA VOLTURNO - Tel. 56.783 
Supercoop VILL. DEL SOLE (P.le Carnla) - Tel. 42.846 
Filiale di PADERNO (Viale Tricesimo) - Tel. 42.306 
Filiale di VIA MARINONI - Tel. 57.271 
Filiale di VIA PRACCHIUSO - Tel. 56.145 
Filiale di VIA RIALTO - Tel. 22.695 
Filiale di VIA TIBERIO DECIANI - Tel. 56.823 
IN PROVINCIA: 
| Supercoop di MANZANO (Via Roma) - Tel. 74.259 
| Supercoop di MORTEGLIANO (V. Verdi) - Tel. 76.113 
| Supercoop di PALMANOVA (B. Cividale) - Tel. 92.047 
| Filiale di CIVIDALE DEL FRIULI (P. Diacono) - Tel. 71.152 
| Filiale di LATISANA (Via Vendramini] - Tel. 52.59 
Filiale di POZZUOLO DEL FRIULI (P. Julia) - Tel. 59.313 
Filiale di TARCENTO (Piazza Mercato) - Tel. 79.123 
Filiale di TRICESIMO (Piazza Maggiore) - Tel. 81.141 
Generi alimentari - Macellerie - Ortofrutta - Prodotti 
d'uso domestico - Rosticceria - Paste alimentari fresche 
Salumeria 








CIVIDALE: Logala del C Comune e кайна di Giulio Cesare 


Cividale 


TEMPIETTO LONGOBARDO in Borgo Brossana 

MUSEO ARCHEOLOGICO NAZIONALE in Piazza del Duomo 
BASILICA DI S. MARÍA ASSUNTA in Piazza del Duomo 
PALAZZO DEI PROVVEDITORI VENETI in Piazza del Duomo 
RESTI DI TERME ROMANE in Piazzetta Terme Romane 
PONTE DEL DIAVOLO 


MERCATI: martedi, giovedi e sabato nelle diverse piazze citta- 
dine 
XI ZONA INDUSTRIALE AGEVOLATA 


SPECIALITA' GASTRONOMICHE: Vini, Gubane 
ALBERGHI - LOCANDE - RISTORANTI - TRATTORIE 








BANCA DEL FRIULI 


Societa per Azioni - Fondata nel 1872 
Banca agente per il commercio con l'estero 


SEDE SOCIALE E DIREZIONE GENERALE - UDINE 
Via Vittorio Veneto, 20 
SEDE CENTRALE: Via Prefettura, 11 - UDINE 
Telefoni 53.551 - 2 - 3-4 
Telex 46152 Friulban 


AGENZIE DI CITTA' IN UDINE: 


N. 1 - Viale Volontari della Libertà, 12 b Tel. 45-581 
MN. 2 - Via Poscolle, 8 (Piazza del Pollame) Tel. 56-567 
N. 3 - Via Roma, 54 (Zona Stazione Ferroviaria) Tel. 57-350 
N. 4 - Via Pracchiuso, 44 (Piazzale Cividale) Tel. 53-700 
Capitale sociale L. 600.000.000 
Riserve L. 2.800.000.000 


FILIALI: Artegna - Aviano - Azzano X - Bibione - Buia - Caneva di Sa- 
cile - Caorle - Casarsa della Delizia - Cervignano del Friuli - Cividale 
del Friuli - Codroipo - Conegliano - Cordenons - Cordovado - Cor- 
mòns - Fagagna - Gemona del Friuli - Gorizia - Gradisca d'lsonzo - 
Grado - Latisana - Lido di lesolo - Lignano Sabbiadoro - Maniago - 
Mereto di Tomba - Moggio Udinese - Monfalcone - Montereale Val- 
cellina - Mortegliano - Ovaro - Pagnacco - Palmanova - Paluzza - Pa- 
via di Udine - Pieve di Cadore - Pontebba - Porcia - Pordenone - Por- 
togruaro - Prata di Pordenone - Sacile - S. Daniele del Friuli - S. Dona 
di Piave - S. Giorgio di Livenza - S. Giorgio di Nogaro - S. Vito al 
Tagliamento - Spilimbergo - Talmassons - Tarcento - Tarvisio - Tol- 
mezzo - Torviscosa - Tricesimo - Trieste - Valvasone - Vittorio Veneto. 


RECAPITI: Clauzetto - Faedis - Fontanafredda - Lignano Pineta (Sta- 
gionale) - Meduno - Polcenigo - Travesio - Venzone. 


ESATTORIE CONSORZIALI: Aviano - Meduno - Mogglo Udinese - Ova- 
ro - Paluzza - Pontebba - Pordenone - S. Daniele del Friuli - S. Gior- 
gio di Nogarc - S. Vito al Tagliamento - Torviscosa. 


Telegrammi: 
Direzione Gener. e Sede Centr.: FRIULBANCA - Filiali: BANCA 


DEPOSITI FIDUCIARI AL 30-9-1971 OLTRE 165 MILIARDI 
FONDI AMMINISTRATI AL 30-9-1971 OLTRE 191 MILIARDI 


| 
| 





A GORIZIA | 


Ricordatevi di visitare: 


IL MUSEO PROVINCIALE DELLA GUERRA - Piazza | 
de Amicis | 


IL MUSEO DI STORIA ED ARTE - Borgo Castello 
IL SACRARIO DI OSLAVIA 
IL MUSEO DEL MONTE S. MICHELE 


Canciani 


LIQUORI - DISTILLATI 
ACQUAVITE « LA FURLANA DEL COLLIO » 
AMARO BIANCO 
LIQUORE PRUGNA 


GORIZIA 
Via Corsica, 5 - Tel. 22.28 

BANCA POPOLARE DI LATISANA 

x Soc. Coop. a.r.l. 
Sede scciale e Direzione: 

x 33053 LATISANA - Piazza Indipendenza - Tel. 50.20 - 50.27 

x FILIALI: Lignano Sabbiadoro - Lignano Pineta (Stagionale) | 
Palazzolo dello Stella - Muzzana del Turgnano - Ronchis | 








J R ï L A S.p.A. 


UDINE - Via Gaeta, n. 2 


Commissionaria di vendita laterizi 





LE GRANDI FIERE DI GORIZIA 


ESPOMEGO - Fiera a carattere internazionale specializzata nei 
settori dei prodotti regionali. 
Avrà luogo nel periodo dal 20 aprile all'8 maggio 1972. 


7“ PARATA FOLKLORISTICA INTERNAZIONALE e 3° CONCORSO 
FOLKLORISTICO INTERNAZIONALE < CASTELLO DI GORIZIA » 
7-8-9 settembre 1972 


IF CONCORSO INTERNAZIONALE DI CANTO CORALE «C. A. 
SEGHIZZI » - dal 21 al 24 settembre 1972 


SECOLARE FIERA DEGLI UCCELLI DI SAN BARTOLOMEO 
Interessante per la quantità e la varietà di uccelli, ha luogo 
la prima domenica di settembre. 


LA FIERA DI SANT'ANDREA - Mostre - Parco dei divertimenti. 
Ha inizio il sabato precedente il primo lunedi di dicembre 
e dura 8 giorni. Questa fiera molto antica e rinomata, ri- 
chiama a Gorizia folla grandissima di commercianti ed agri- 
coltori del Friuli. 


E GIORNO DI MERCATO IL MERCOLEDÌ” DI OGNI SECONDA 


SETTIMANA 
Se uno di questi giorni è festivo il mercato viene differito 
al giorno successivo. 





rossi pubblicita 


FELETTO UMBERTO (Ud) Viale 4 Novembre 37 - Tel, 68.448 


PUBBLICITA' SU TUTTI GLI AUTOVEICOLI 


CARTELLONI - TABELLE - INSEGNE 

CONCERIE 


Cogolo Borgaro 5... 


Capitale sociale L. 500.000.000 (interamente versato) 
Sede legale in Zugliano (Udine) 
Direzione Tecnica, Commerciale e Amministrativa 
ZUGLIANO (Udine) 
Meccanografico n. 861539 


CUOI DA SUOLA - PELLAMI AL CROMO 
PER TOMAIE E PELLETTERIE 
RIFINIZIONI SPECIAL! 


Stabilimento e Uffici di ZUGLIANO (Udine) 
Casella Postale n. 295 UDINE C.A.P. 33100 — TELEX: 46150 
COBOR UD — Tel. 55141 (7 linee) - UDINE — Telegrammi: 
COBOR - UDINE — Scalo ferroviario UDINE. 


Stabilimento e Uffici di BORGARO TORINESE 


Casella Postale 371 TORINO C.A.P. 10100 — TELEX: 21350 
COBOR TO — Tel. 572075 (5 linee) TORINO — Telegrammi: 
COBOR - TORINO — Scalo ferroviario BORGARO TORINESE. 





Marano Lagunare: Il Porto 


MARANO LAGUNARE 


40 chilometri da Udine 


Rinomata per la ricchezza dei suoi monumenti, per l'antica Torre 
millenaria, per il panorame della laguna e per la specialità del 
pesce preparato nelle trattorie locali. 
SOLENNITA' CIVILI E SAGRE: 
15 giugno: Festa di S. Vito, processione con barche nella 
Laguna — 15 agosto: Sagra del pesce (ogni tre anni] — 
15 agosto: Festival della Canzone maranese (ogni anno). 
COLLEGAMENTI: ' 
Via terra con autopullman; via mare con Lignano Sabbia- 
doro mediante motoscafi, nella stagione estiva. 
RISTORANTI E TRATTORIE: 
Trattoria Alla Laguna, ved. Raddi - Trattoria Stella d'Oro, 
Corso Italo - Trattoria Jolanda, Corso cav. Giuliano - Trat- 
toria Al Pescatore, Regeni Angela - Trattoria Alla Terrazza, 
Formentin Cismano. 


ROSTICCERIE: 
Da Alfio - Regeni Sira - Al Caminetto - Brochetta Paolina. 





furlans x 


A VIGNESIE US SPIETE LA 


x Lratorie 


de Colombe 


San Marco 1665 - Tel. 23.817 - 21.175 


ev Albergo 
Donuecchiati 


San Marco 4488 - Tel. 85.017 


di ARTURO DEANA paron furlan 
































5,9: А. LAMINATOIO DI BUTTRIO 


Direzione: UDINE V.le Duodo, 44 - Tel. 54.151 serie 
Stabilimento: CAMINETTO DI BUTTRIO - Tel. 82.014 














G. CARLO MICHIELI 
Viale Ungheria, 129 
UDINE - Telefono 60.592 


MACCHINE PER UFFICIO - MACCHINE FOTOCOPIE A SECCO 
ASSISTENZA TECNICA 


BRUNO ELLERO 


| di GIANNI ELLERO 
VIALE UNGHERIA, 121 - UDINE - TELEFONO 60.789 


Concessionario MOTOBI - Vasto assortimento cicli e motocicli 
Accessori 


| LIBRERIA EDITRICE SFAQUILEIA,, 
| Via Vittorio Veneto 47 - UDINE - Tel. 23.314 
Vasto assortimento cornici e stampe artistiche 
Cancelleria per uffici e scuole 
x Libri scolastici e di lettura amena 
Articoli per regalo 


assicurazioni generali 
S.p.A. Capitale Sociale 14.520.000.000 


AGENZIA PRINCIPALE DI UDINE: Via V. Veneto 7 - Tel. 22.173 
UFFICIO SINISTRI: Telefono 57.532 

Capitale sociale L. 1.500.000.000 





ACCIAIERIA 

FONDERIA ACCIAIO E GHISA | 
LAMINATOIO 

FORGIATURA E STAMPAGGIO 

OFFICINE MECCANICHE 

CARPENTERIE METALLICHE 


| UDINE - Via D'Aronco, 2 - Tel. 54.051 - 54.052 








SELF 


MODELLI PER FONDERIE 


Via Udine - Tel. 77.144 - RIVIGNANO (UD) 


eE n 


OTTICA FOTOCINE ACUSTICA 
EMILIO GIACOBBI 


33100 UDINE - Via Cavour 15 - Tel. 22.433 
LENTI CORNEALI GALILEO - APPARECCHI ACUSTICI PHILIPS 
CONTRO LA SORDITA' 

RAPPRESENTANTE PER IL FRIULI E IL CADORE 
PROVE GRATUITE TUTTI | GIORNI 





UDINE - Via Aquileia, 58-A 

Telefono 57.214 - 65.660 
PORDENONE (Filiale) 

Via Mazzini, 4 - Tel. 59.70 
GORIZIA 

Via Nizza, 9 - Tel. 38.76 


S. VITO AL TAGLIAMENTO 
Casa del Mutilato - Tel. 80.226 


PORTOGRUARO - Ospedale Civile 


CODROIPO 
Casa di Cura < Villa Bianca x 
Tel. 91.060 


Fornitore per assistiti da: 


ORTOPEDIA 
PROTESI | 


PROTESI DI OGNI TIPO | 
BUSTI ortopedici 
APPARECCHI per ERNIA 
VENTRIERE di ogni tipo 
CARROZZELLE per invalidi 
CALZE elastiche 

CORSETTI estetici 


INAM - ENPAS - C.M. - COLTIVATORI DIRETTI - INADEL 


INAIL - ONIG (Opera Nazionale Invalidi Guerra) 








SEGRAD sas 


Prefabbricati di cemento precompresso - 
Guard Rails 


per Tamponamento - 


Panelli 
centrifugati 


UDINE - Viale Duodo, 44 - Uff. Tel, 23.487 

















LIBRERIA MODERNA UDINESE 


Via Cavour, 13 - UDINE - Tel. 56.284 


LETTERATURE - 


LIBRI PER RAGAZZI - 


TESTI SCOLASTICI 


MATERIALE DIDATTICO 


ISTITUTO DI TOPPO WASSERMAN 
COLLEGIO MASCHILE 








Banca Popolare di Pordenone 


| DIREZIONE CENTRALE: | 


PORDENONE - Piazza XX Settembre, 19 - Tel. 5871 
Telex 46162 POPOL PN 


Agenzia di Citta: Largo S. Giovanni, 1 - Tel. 4545 


FILIALI in 
Aviano - tel. 66185 
| Azzano Decimo - tel. 64006 
Budoia Corrispondente non bancario 
Casarsa della Delizia - tel. 86175 
Pasiano di Pordenone - tel. 60712 
Sacile - tel. 71976 
| Valvasone - tel. 89019 


SPORTELLO SPECIALE in 
Aviano - Aerobase USAF - tel. 66336 


BANCA AGENTE PER IL COMMERCIO CON L’ ESTERO 


Autobanca - Armadi e cassette di sicurezza 
Cassa continua - Collegamento diretto a 
mezzo telex con la borsa valori di Miano 
Credito all'artigianato, 
all'industria, all'agricoltura, al commercio 


TUTTE LE OPERAZIONI E SERVIZI DI BANCA 


i Per ogni necessità bancaria l'Istituto ë a disposizione | 
| degli Operatori economici 


























